(13 ސެޕްޓެމްބަރ 2020 އާ ގުޅޭ)\nކައިފްގެ ނޭފަތާ ދިމާލުން ތުވާލިގަނޑެއް ޖައްސާފައި ހުއްޓެވެ. ކައިފް އެހެން އިނދެފައި އޯކަށް ދެމިގަތެވެ. އެއާއެކު ހޮޑުގައި ވެސް ލޭހުރިކަން ކެންޒާއާއި މިންނާއަށް ފެނުނެވެ. ސިހުމުގައި ކެންޒާ ހުއްޓުން އެރިޔަސް، މިންނާގެ ފުށުން އެފަދަ ސިހުމެއް ނުފެނެއެވެ. އޭނާ ކެންޒާއަށް ގޮވާލީ ނިކަން ބާރަށެވެ. ދޮރޯށި ދޮށަށް ގޮސް އެމްބިއުލާންސް އަންނަން ދެން ހުންނަން މިންނާ ބުންޏެވެ.\nއެމްބިއުލާންސްގައި ތިބި އެހީތެރިންނަށް މަގު ދައްކަމުން ކުރީގައި ހުރެ، ގޭތެރެއަށް ވަދެގެން ކެންޒާއައެވެ. އޭނާ ކައިފްގެ ކޮޓަރި ހުޅުވާލުމާއެކު މަންމަގެ މޫނުން ފެންނަން ހުރި ބިރުވެރިކަން ފެނި ހިތުގެ ހިނގުން މަޑުޖެހިލި ކަހަލައެވެ. އެހީތެރިންގެ އެކަކު ކެންޒާގެ އަތުގައި ހިފައި ކޮޓަރީގެ ދޮރުމަތިން އެއްފަރާތްކޮށްލިކަން ކެންޒާއަށް އެނގެއެވެ. ދެން އޭނާއަށް ފެނުނީ އަށިގަނޑު މައްޗަށް ލައިގެން ބޭބެ ނެރިގެން ގެންދާތަނެވެ. ހަލުވި ހިނގުމުގައި އެމީހުންގެ ފަހަތުން ދިޔަ މިންނާ އޭނާގެ ނަމުން ގޮވާއަޑު އިވުނީ އިރުކޮޅެއް ފަހުންނެވެ. ދުވެލާފައި މަންމައާ އަރާ ހަމަކުރިއެވެ.\n"މަންމަ މިދަނީ ކެންޒާގެ ކާޑު ހިފައިގެން، ލާރިއެއް އެބައޮތްތަ؟." މިންނާ ދެއްކި ވާހަކަ ކެންޒާއަށް އިވުނު ހެނެއް ހިޔެއްނުވެއެވެ. ތަންކޮޅެއް ބާރަށް ދަރިފުޅުގެ ނަމުން އަނެއްކާ ވެސް މިންނާ ގޮވާލިއެވެ. މަންމައާ ނަޒަރު ސީދާކޮށްލުމާއެކު ކެންޒާ ބޯޖަހާލިއެވެ.\n"ގޭތެރެ ތަޅުލާފައި، ޓެކްސީއެއް ނަގައިގެން ކެން އާދޭ... ދަނީ..." ކެންޒާގެ ސަމާލުކަން ހޯދުމަށް ދަރިފުޅުގެ ކޯތާފަތުގައި އަތްތިލަ ޖައްސާލައިގެން ހުރެ މިންނާ ވާހަކަދެއްކިއެވެ. ކެންޒާ ބޯޖަހާލީއެވެ.\nސައިރެންގެ އަޑާއެކު އެމްބިއުލާންސް ދުއްވާލަންދެން ދޮރޯށި ދޮށުގައި ކެންޒާ ހުއްޓެވެ. އޭނާ ހަރަކާތެއްކޮށްލީ ލޮލުކޮޅަށް އެމްބިއުލާންސް އޮބާލުމުންނެވެ. ވަގުތުން ދޮރޯށި ލައްޕާފައި ގޭތެރެއަށް ވަނެވެ. ކޮޓަރިއަށް ވަދެ އޭނާގެ ދަބަސް ތައްޔާރުކޮށްލިއެވެ. ކޮޓަރިން ނުކުމެ ދޮރު ތަޅުލާފައި ކެންޒާ އައިސް ވަނީ ކައިފްގެ ކޮޓަރިއަށެވެ. ތަޅުންމަތިން ކައިފް ލީ ހޮޑުތައް ސާފުކުރަން އޭނާ އުޅުނެވެ. ތަޅުމުގައި ފެންފޮތިލާ ނިމުމުން، ކައިފްގެ އެނދުގެ ތަންމަތި ވެސް ނެގިއެވެ. އެ ކޮޓަރިން މަންމައަށް ބޭނުންވާނޭ އެއްޗެއް ހުރިތޯ ބެލުމަށްފަހު ކެންޒާ ނުކުތީއެވެ. ބައްޕަ ދިރިއުޅޭ ކޮޓަރީގައި ކެންޒާ ޓަކި ދިނުމާއެކު ތަޅުގައި ހިފާލިއެވެ. ތަޅުނުލާ ހުރުމުން ދޮރު ހުޅުވުނެވެ. ގޭގައި ނެތީކަން ކެންޒާއަށް އެނގުނެވެ. އޭނާ ޓެކްސީއަކަށް ގުޅީ ދެނެވެ.\nއަވަސް ފަރުވާދޭ ބަޔަށް ކައިފް ވައްދާފައިވާއިރު އޭނާގެ ޞިއްޙީ ރިޕޯޓުތައް ވެސް ވަނީ ޑަކްޓަރާ ހަވާލުކުރެވިފައެވެ. ކައިފްގެ ނިތްކުރީގައި ހިފަހައްޓައިގެން ތަދުވާ ވާހަކަ ތަކުރާރުކޮށް ބުނަމުންދިޔައެވެ. ލޭއަންނަ ސަބަބެއް ހޯދުމުގައި ޑަކްޓަރުން އަވަދިނެތި އުޅުން އިރު މިންނާ ހުރީ ބޭރުގައެވެ. ދަރިފުޅު ނުފެންނަ ހިސާބުގައި ހުންނަންވުމުން އެ ހިތް ބާރަށް ތެޅެނީއެވެ. ދެއަތް އުރާލައިގެން ކަނާއަތްތިލަ މޭގައި ޖައްސާލައިގެން މިންނާ ހުރިއިރު އިރުއިރުކޮޅުން ދެތުންފަތް ބައްދާލައެވެ. ކެންޒާގެ އަޑު މިންނާގެ ކަންފަތުގައި ޖެހުނު އިރު ދަރިފުޅު ހުރީ ނުހަނު ގާތުގައެވެ.\n"ޑަކްޓަރުން ކީކޭ ބުނީ؟." ކެންޒާގެ ފުރަތަމަ ސުވާލު މަންމައަށް ކޮށްލިއެވެ.\n"އެމީހުންނަކަށް ވެސް އަދި ނޭނގެ. ތިންފަހަރެއްގެ މަތިން ތިން ޓަކްޓަރުން ވަން... އެއިން އެކަކު ވެސް އަދި ނުނިކުމޭ. ކެންސަރުގެ ކަންތައްހެން ހީވަނީ." އެ ބަލީގެ ނަން ނުކިޔަން ހުރެފައި ވެސް މިންނާއަށް ބުނެވިއްޖެއެވެ.\n"ކެން، އެކައުންޓުގައި ހުރި ވަރެއް އެނގޭތަ؟. ދޮންބެ ގޮވައިގެން ފުރޭނެހެން ހީވޭތަ؟." ކެންޒާގެ އަތުގައި ހިފާލުމާއެކު މިންނާގެ ވިސްނުން ހުރި ގޮތް ބުންޏެވެ.\n"ހުންނާނެ... ދެވޭނެ... މަންމަ އެކަމާ ނުވިސްނާ، މިކޮޅުން ދޫކޮށްލިހާ އަވަހަށް ފުރުމުގެ ކަންތައް ހަމަޖެއްސޭތޯ އަހަރެން އުޅޭނަން، އިހަށް ޑަކްޓަރުން ބުނާ އެއްޗެއް އެނގުނީމަތާ ދެން ހަދަންވީ ގޮތެއް ވެސް އެނގޭނީ." ކެންޒާ ވާހަކަދެއްކީ ޔަގީންކަމާއެކުއެވެ.\nކެއްކުމުގައި ހަރަކާތް އަވަސްކޮށްލާފައި ކެންޒާ އުޅުނުއިރު ބަދިގެއަށް ލައިތު ވަންކަމެއް ވެސް އޭނާ ނުދެނަހުއްޓެވެ. އޭނާއަށް ހުރެވުނީ ކައިފްގެ ޚިޔާލުގައެވެ. އޭނާގެ ވިސްނުން ހުރީ މަސައްކަތް ނިންމާލާފައި ގެއަށް ގޮސް މަންމައަށް ނާސްތާ ތައްޔާރުކޮށްގެން ހޮސްޕިޓަލަށް ދާށެވެ. ކުލާހަށް ދިޔަ ނަމަވެސް އޭނާއަށް ސަމާލުކަމެއް ނުދެވޭނޭ ހީވެގެންނެވެ. ރޭގައި ހޮސްޕިޓަލުގައި ހުރެފައި ކެންޒާ ގެއަށް އައީ ދަންވަރު ދޭއްޖަހާ ދިޔަފަހުންނެވެ. ގެއަށް ގޮސް ނިދާލާފައި ހެނދުނު މަސައްކަތައް ނުކުންނަން މިންނާ ބުނީމައެވެ. މަސައްކަތާ ނުލާ ފައިސާއެއް ނުލިބޭނެކަން ކެންޒާއަށް ވެސް އެނގެއެވެ. ކައިފް ގާތުގައި މަންމަ ހުރެއްޖެނަމަ، ކައިފްއަށް އެހީތެރިކަން ފޯރުކޮށްދޭން މަންމަ މާ ކުޅަދާނަވާނޭކަން ވެސް ކެންޒާއަށް އެނގެއެވެ.\n"ކެން.... ކޮން ޚިޔާލެއްގައި..." ލައިތު ދެފަހަރަކު ގޮވާލުމުން ކެންޒާއަށް އަޑު ނީވުމުން އޭނާ އައިސް ކެންޒާއަށް ފެންނަ ހިސާބުގައި މަޑުކޮށްލިއެވެ.\n"ލައިތު..." ކެންޒާއަށް މަޑުމަޑުން ބުނެލެވުނެވެ. ދެން ކަމެއް ހަނދާންވީހެން ވާހަކަދައްކަން ފެށިއެވެ.\n"ދޮންބެ ހޮސްޕީޓަލުގައި ބާއްވާފައި، ބަލީގެ އަސަރު އަލުން ފެނިއްޖެ... އަހަންނަށް އެހީވެދީބަލަ." ކެންޒާއަށް ބުނެލެވުނެވެ. ކެންޒާ އެހާ ފިކުރުބޮޑުވެފައި ހުރީ ކީއްވެކަން ލައިތަށް އެނގުނީ ދެނެވެ. ފުރަތަމަ ފެނިލުމުން ވެސް އޭނާއަށް ކައިފް ޖެހީ ބަލިމީހެއް ވައްތަރެވެ. އެކަމަކު އޭނާގެ ތުންފަތުން ފާޅުވާ ހިނިތުންވުން އޭނާގެ ހިތްވަރު ގަދަކަން އަންގައިދެއެވެ.\n"ކީއްކޮށްދޭންވީ؟." ވަގުތުން ލައިތު އެއްސެވެ.\n"ގާލިބު ފަންޑަށް މަންމަގެ ނަމުގައިވާނީ ސިޓީލާފައި، އަދިވެސް ޖަވާބެއް ނުލިބޭ." ކެންޒާ ބުންޏެވެ.\n"މަންމަގެ ނަމާއި، އައިޑީކާޑު ނަންބަރު އަހަންނަށް ފޮނުވާލާފަ ބައިންދާ، އޮފީހަށް ގޮސް މިއަދު ތިކަން ބަލާނަން... ކޮން ހޮސްޕިޓަލެއްގަ އޮތީ؟، ކާޝް އެބަހުރިތަ؟."\n"ފަންޑު ހަމަޖެހިއްޖެއްޔާ އިތުރު ކަމަކަށް ދައްޗެއްނުވާނެ." ނިކަން އަވަހަށް ކެންޒާ ބުންޏެވެ. ލައިތު އެހީވާން ހުއްޓަސް އޭނާ ލައްވާ ޚަރަދު ކުރުވުމުގެ ވިސްނުމެއް ކެންޒާގެ ނެތެވެ. ދެމީހުން ރައްޓެހިވެގެން އުޅުނަސް ކެންޒާގެ ޢާއިލާގެ ކަންކަން ބެލެހެއްޓުމަކީ ލައިތުގެ ޒިންމާއެއް ނޫނެވެ. އަދި ލައިތު ކިތަންމެ ތަނަވަސް ދިރިއުޅުމެއް އުޅޭ މީހަކަށް ވިޔަސްއެވެ. މިންނާގެ ދަރީން ތަރުބިއްޔަތު ކޮށްފައިވަނީ އެފަދައިންނެވެ. އަމިއްލައަށް ކުރާ މަސައްކަތުން ފުދިގެން އުޅޭށެވެ. މިއީ ކައިފް ބަލިވި ފުރަތަމަ ފަހަރެއްނޫނެވެ. ކުރިން ވެސް ބޭބެއަށް ފަރުވާކުރުމަށް ޓަކައި އޭނާ ފައިސާ ހޯދުމުގައި އަވަދިނެތި މަސައްކަތުގެ އުޅުނެވެ. އަމިއްލަ ދިރިއުޅުމުން އެތައް ޚަރަދެއް ކަނޑާލައި ފައިސާ ރައްކާކުރިއެވެ. އެހީ ދޭ ފަރާތްތަކުގެ އެހީ ހޯދުމަށް އޭނާ ސިޓީ ލާން ފެށީ ގިނަ ދުވަހަށް ފަރުވާގެ މުއްދަތު ދެމިގެން ދާންޖެހުނީމައެވެ. މިހާރު ކެންޒާއަށް ލިބޭ ޢާމްދަނީ ވެސް ވަނީ އިތުރުވެފައެވެ. އެހެންވީ މީހެއް ކައިރިން އެހީއަށް ނޭދި ޚަރަދުތައް ބެލެހެއްޓޭނޭކަމުގެ ވަރަށް ބޮޑު ޔަގީންކަމެއް އޭނާއަށް އެބައޮތެވެ.\n"ކެން...." ކެންޒާ ހިމޭންކަމާއެކު ކެއްކުމުގައި އުޅޭތަން ބަލަން ހުރެފައި ލައިތު އަހާލިއެވެ. އޭނާ ކައްކަން އުޅުނަސް ލައިތުއަށް ދޭ ސަމާލުކަން ކުޑައެއް ނުވާނެއެވެ. މަސައްކަތުގައި ހުރެ ލައިތުއަށް އިރުއިރުކޮޅުން ލޯބިން ބަލާލާނެއެވެ. ހިނިތުންވުމެއް ހަދިޔާކުރާނެއެވެ. އެކަމަކު މިއަދު ކެންޒާ ފެންނަނީ ތަފާތުކޮށްކަން ޔަގީނެވެ.\n"މިކަން ނިންމާލާފައި އަހަރެން ގެއަށް ދާނީ... ރެއިންސުރެ މަންމަ އިނީ ހޮސްޕިޓަލުގައި." ކެންޒާ ވާހަކަދެއްކިއެވެ.\n"އަހަރެން ދާނަން ގެއަށް ލައިދޭން." ކެންޒާ އެކަނި ފޮނުވާލުން ރަނގަޅެއްނުވާނޭ ލައިތަށް ހީވަނީއެވެ. ނަމަވެސް ކެންޒާ ޤަބޫލުނުވުމުން ގަދަހަދާލަން ލައިތު ބޭނުމެއްނުވިއެވެ.\nމަންމައަށް ސައި ހިފައިގެން ހޮސްޕިޓަލަށް ކެންޒާ ވަދެގެން އައެވެ. އޭނާ އަންނަމުން މަންމައަށް ގުޅިއިރު ވެސް ކައިފްގެ ހާލު ރަނގަޅެއް ނުވެއެވެ. އަދިވެސް ބާއްވާފައި އޮތީ އަވަސް ފަރުވާދޭ ބައިގައެވެ. ކެންޒާ ހުރީ މަންމަ ގެއަށް ފޮނުވާލާފައި މެންދުރު ވަންދެން ބޭބެ ގާތުގައި އޭނާ މަޑުކުރާ ގޮތަށް ގަސްދުކޮށްގެންނެވެ. ސިކުނޑިތެރޭ ކުރިއަށް ކަންކަން ކެންޒާ ރާވަމުން ދިޔައެވެ. އޭނާގެ ފިޔަވަޅު މަޑުޖެހުނީ އަވަސް ފަރުވާދޭ ބައިގެ ކައިރީ ހުރި ގޮނޑިބަރީގައި މަންމައާ ވާހަކަދައްކަން އިން މިފްރާހު ފެނިފައެވެ. ރަސްމީ ހެދުމުގައި އޭނާ އިންއިރު ހީވަނީ އެއައީ އޮފީހެއްގައި އުޅެފައި ހެންނެވެ.\n"އޭނާއަށް މިތަނަށް އަންނަން އެނގުނީ ކިހިނެއް؟، މަންމަ ގުޅީތަ؟... މިޖެހުނީ އަނެއް ހަކަންތައް." ކެންޒާއަށް ހިތާހިތުން ބުނެލެވުނެވެ.\n"މިތާ ކީއްކުރަނީ؟." މިންނާގެ ގާތުގައި ހުއްޓިލުމާއެކު ކެންޒާ ބުންޏެވެ.\n"ކޯއްޗެއް ހިފައިގެން ތިއައީ؟." މިފްރާހު އަނގައިން ނުބުނެ އިންނަން ފެށުމުން މިންނާ އަހާލިއެވެ.\n"މަންމަ އެއްޗެއް ނުކައެއްނު ތިއިންނަނީ. ހިނގާ ސައިބޯން." ކެންޒާގެ އަތުގައި މިންނާ ހިފާލުމުން އެ އަތަށް އޭނާ ދަމާލިއެވެ. މިފްރާހުއާ ދުރަށް މަންމަ ގެންދަން އުޅޭ ހެންނެވެ. އެ ހުރިހާ އިރު ކެންޒާގެ ނަޒަރު ހުރީ މިފްރާހަށް ހުއްޓިފައެވެ. އަނގައިން ނުބުނެ އިނދެފައި މިފްރާހު ކޮޅަށް ތެދުވީއެވެ.\n"މަންމަ އެއްވެސް ކަމެއް ބޭނުންނަމަ ނުބުނެ ނުހުންނާތި، އަހަރެންނަށް ގުޅާތި އިނގޭ، ތަންކޮޅެއް ފަހުން އަދި ވަދެލާނަން." މިފްރާހު މިހެން ބުނުމުން މިންނާ ބޯޖަހާލީއެވެ. އޭނާ އެތަނުން ދުރަށްދެން ހުރެފައި ކެންޒާ ވާހަކަދެއްކިއެވެ.\n"އޭނާ ކީއްކުރަން އައީ؟. މަންމަ ގުޅީތަ؟."\n"މިފްރާހު ގުޅީ... ސައިބޯން ގެއަށް އައީއޯ، ދޮރޯށި ތަޅުލާފައި ހުރެގެން އޭނާ ގުޅީ، ހޮސްޕިޓަލުގަކަން އެނގިގެން އައިސް އެއިނީ، އައިތާ އަދި ގިނައިރުތަކެއްނުވޭ. ކެން ރުޅިއައިސްފަ ހުރެގެން ވާހަކަދެއްކީމަ ކަންނޭނގެ އެދިޔައީ." މިންނާ ބުނެލިއެވެ. އަބަދު މިފްރާހުއާ ރުންކުރުކޮށް ކެންޒާ ވާހަކަދައްކާތީ، އެގޮތް މިންނާއަށް ކަމަކުނުދެއެވެ. ހިތްހަމަނުޖެހުނަސް، އަނެކާ ރީތިކޮށް ވާހަކަދައްކައިފިނަމަ، އޭނާއާ ވާހަކަދައްކަންވާނީ ވެސް މަޑުމައިތިރިކަމާއެކުކަން މިންނާ ޤަބޫލުކުރެއެވެ.\n"އެއްވެސް ކަމެއްކޮށްދޭން އޭނާ ކައިރީ ނުބުނާތި އިނގޭ، މަންމަ ހަނދާންވޭތަ އެއްކަލަ ފަންޑު ނުލިބިއޮތްކަން، އެ ފަންޑު ފައިސާ ހަމަޖެހޭނެކަމުގެ ޔަގީންކަން ލިބިއްޖެ، އެ ފައިސާއާއެކު މިހާރު އެކައުންޓުގަ ހުރިވަރުން، މާ ރީތިކޮށްވެސް ޚަރަދުތައް ހަމަޖެހޭނެ، މަންމައާއި ދޮންބެގެ ޕާސްޕޯޓު އަހަންނަކަށް ނުފެނުނު، އޭގެ ދުވަސް ހަމަވާ ތާރީޚެއް ބަލަން ޖެހޭނެ." މިންނާއާ ވާހަކަދައްކަމުން، ދެމައިން ވަނީ ކައިފްގެ ކައިރިއަށެވެ.\nއާރިކު ވާހަކަދެއްކީ ސިޔާދުއާއެވެ. އެހީގެ ސިޓީތައް ބެލުމަށްފަހު ލައިތުއާ ހަމައަށް ފޮނުވާނީ ޔާދިންއަށްވީމައެވެ. ފިޒާނާގެ ކަންތަކުގައި ހިތްހަމަނުޖެހިފައި ހުރި ޔާދިން އިތުރަށް ނުރުހުންވެއްޖެއެވެ. އޭނާގެ މަސައްކަތުގެ ތެރެއަށް ލައިތު ވަންނަން މަސައްކަތްކުރަނީއޭ ހީވީއެވެ. އެބުނާ ލިއުމެއް ހޯދަން އޭނާއަށް މަޖުބޫރުކުރި ކަހަލައެވެ. ނުދޭން ޔާދިން ހިފަހައްޓާލަން ގަސްދުކުރި ނަމަވެސް، އަސަދުގެ ފޯނުކޯލު އައުމާއެކު އޭނާގެ ބާރު ކެނޑުނީއެވެ. ލިޔުންތައް ހިފައިގެން އަސަދުގެ އޮފީހަށް ޔާދިން ވަންއިރު އެތަނުގައި ލައިތު ވެސް އިނެވެ. ސިޔާދު ލައްވާ ލިޔުންތައް ފޮނުވާލަދޭށޭ ބުނީމާ ވެސް ބައްޕަގެ ގާތަށް ޔާދިން އަމިއްލައަށް އަންނަން ބޭނުންވީއެވެ. ބައްޕައާއެކު ލައިތު އިންކަން އެނގުނީ ޚުދު އޭނާ އެ އޮފީހަށް އައީމައެވެ. ލިޔުންތައް ބައްޕަގެ އަތަށް އެރުމުން، އޭގެ ހުރިހާ ކަމެއް ޚުދު އަސަދުގެ ބެލުމުގެ ދަށުން ހަމަޖައްސާނޭކަން ޔާދިން ގާތު ބުނެލިއެވެ. އޭނާއަށް ހީވީ ބައްޕަގެ ގާތަށް ވާހަކަ ހިފައިގެން އައީ ލައިތު ކަމަށެވެ. އިތުރު ފޫހިކަމެއް ޔާދިންއަށް ލިބުނީ ބައްޕަގެ އޮފީހުން ނުކުންނަން ޖެހުނީމައެވެ. ލައިތުއާ ބައްޕަ މަޝްވަރާކުރަން ބޭނުންވާކަމެއް އަޑުއަހަން އޭނާ ހުރީ ބޭނުންވެފައެވެ.\n"ކީއްވެ ބައްޕަ ގާތު ނުބުނީ..." ލިޔުންތައް ބަލަމުން އަސަދު ސުވާލުކޮށްލިއެވެ.\n"ޔާދިން މި ލިޔުންތައް ނުހިފެއްޓިނަމަ، އުސޫލެއްގެ ގޮތުން މިއީ، ސިޓީގެ ވެރިފަރާތަށް ލިބެން ޖެހޭ އެހީއެއް."\n"ތިވާހަކައެއްނޫނޭ ބައްޕަ މި އެހީ، ކެންޒާއަށް އެހާ ބޮޑު ކަމެއް ދިމާވެގެން އުޅޭކަން ނުބުނީ ކީއްވެހޭ، މާމައަކަށް ވެސް ނޭނގޭ ދޯ." އަސަދުގެ ނަޒަރު ލައިތަށް ހުއްޓުނެވެ.\n"އެހީއެއްވެވޭނީ ވެސް އެނގިގެން." ލައިތު އަނގައިން ނުބުނުމުން އަސަދު ބުނެލިއެވެ.\n"މިވަގުތަށް އޭނާ ބޭނުންވާ އެހީގެ ވާހަކަ ތި ސިޓީގައި ލިޔެފައި އެވަނީ." ލައިތު ބުންޏެވެ.\n"މިކަން ހަމަޖެހޭނެ... ޑަކްޓަރު ސައިފްއާ ލައިތު ބައްދަލުކުރަން ދާނޭ ބައްޕަ ބުނެފަ ބާއްވާނަން، އޭނާ މެދުވެރިވެގެން ފުރުމުގެ ކަންކަން ހަމަޖެހޭލެއް އަވަސްވާނެ." އަސަދު މިހެން ބުނުމުން ލައިތު ބޯޖަހާލީއެވެ. އޭނާގެ މޫނުން ފާޅުނުކުރި ނަމަވެސް މިވަގުތު އޭނާގެ ހިތް އެދެނީ ކެންޒާގެ ގާތުގައި ވުމަށެވެ.\nފޮނުވާފައި ހުރި އެއްވެސް މެސެޖެއް ބަލާފައިނުވާކަން އެނގި ފިޒާނާއަށް ތުން އޫކޮށްލެވުނެވެ. ރޭގައި އެއްގޮތަކަށް ވެސް ލައިތުގެ ޚަބަރެއް ނުވިއެވެ. އޭނާ ނިދެން ދެކަށް ރޭގައި އޮތީ ލައިތުގެ ނަންބަރަށް ގުޅާލަގުޅާލައެވެ. އެކަމަކު ލައިތުގެ ފޯނު އޮތީ ނިއްވާލަފައެވެ. ފިޒާނާގެ ކެތްތެރިކަން ކޮޅުންލަނީއެވެ. ދެން ހަދާނީ ކިހިނެއްތޯ އޭނާ ވިސްނާވިސްނާ ވެސް ސިކުނޑިއަކަށް ރަނގަޅު ޚިޔާލެއް ނައެވެ. ޔާދިން ނުރުހިފައި ހުރި ދަނޑިވަޅެއްގައި އެގެއަށް ދިއުމަކީ މޮޔަ ޚިޔާލެކެވެ. އެކަމަކު ފިޒާނާގެ ހިތް އެދި ގޮވަނީ ޔާދިންއަކަށް ނޫންވިއްޔާއެވެ.\n"ލައިތު އަހަންނާ ރައްޓެހިވެއްޖެއްޔާ ޔާދިންއާ ގުޅިގެން އުޅުމުގެ ބޭނުމެއްނެތް. އެހެންނޫނީ އޭނާގެ ކަންތައް މާބޮޑުވެދާނެ." ފޯނު އަތަށް ލައިގެން ހުރެ ފިޒާނާއަށް ބުނެވުނެވެ.\nމެންދުރުވީފަހުން ލައިތުގެ މެސެޖެއް އައެވެ. ރޭގައި ބޮލުގައި ރިހޭވަރުން ނިދަން އޮށޯތީ ފޯނު ނިއްވާލާފައި ކަމުގައި ބުންޏެވެ. އަދި މަޢާފަށް އެދިފައި އޮތެވެ. އެންމެ ސިކުންތެއް ވެސް ފިޒާނާ ބޭކާރުކޮށްނުލިއެވެ. ލައިތުއާ ބައްދަލުކުރަން އޭނާ ބޭނުންވާކަން ބުންޏެވެ. ހަމައެކަނި ދައްކާވާހަކަތައް އިތުބާރުކުރަން ބޭނުންވިޔަސް ފަސޭހައެއްނޫނޭ ފިޒާނާ ބުންޏެވެ. ލައިތު އެދުނީ އޮފީސް ވަގުތު ނިންމާފައި އޭނާ ގުޅާނަން ކަމަށެވެ. މިވަގުތު އިނީ އޮފީހުގައި ކަމަށްވާތީ ގުޅައިގެން ވާހަކަދައްކަން ނީނދެވޭނެއޭ ބުނެ ފިޒާނާގެ މެސެޖަށް ޖަވާބުދިނެވެ. އެގޮތާ ފިޒާނާ ރުހުނެވެ. ލައިތުގެ ކޯލަށް އޭނާ އިންތިޒާރުކުރާނޭކަން ބުންޏެވެ.\nކޮޓަރިތެރޭގައި އަޒްހަރު ހުރީ އެނދުގައި އިން އަންހެން ދަރިފުޅަށް ބަލަހައްޓައިގެންނެވެ. ރާއްޖޭން ބޭރުގައި ހުރެފައި ހިރާ ގުޅީ އަތުގައި ހުރި ފައިސާ ހުސްވެގެން މާލެ އާދެވޭނޭ ގޮތެއް ނެތިގެންނެވެ. އެންމެ އަވަހަށް ރާއްޖެ އަންނަން އޮތް ފްލައިޓުން އަޒްހަރު ހަމަޖައްސައިދިނީ ޓިކެޓު އެކަންޏެވެ. ހިރާ ބޭކާރު ގޮތުގައި ޚަރަދުކުރުމަށް އެންމެ ރުފިޔާއެއް ވެސް އޭނާ ނުދިނެވެ. އެނބުރި އައުން ނޫން ގޮތެއް ހިރާއަށް ނެތުނީއެވެ.\n"ބައްޕަ ބޯއްތައާ ވާހަކަދެއްކީމޭ، ލައިތު ލަންޑަނަށް ވެސް ދިޔަކަން އެނގޭ... ހިރާއަށް ވީގޮތެއް ނިކަން ބައްޕަ ގާތު ބުނެބަލަ، އަސަދުބެ ބުނި އޮފީހުގެ ބޭނުން ބަޔަކަށް ހިރާ ބަދަލުކޮށްދީފާނަމޭ، މާލެ އައިތާ ހަފްތާއެއްވީ... އޮފީހަށް އަދިވެސް ތިހުންނަނީ ނުނިކުންނަން، މުސާރަ ކަނޑާލީ ބައްޕަ ބުނެގެން... ހިރާއަކީ ވެސް އެތަނުގެ މުވައްޒަފެއް، މަސައްކަތެއްނުކޮށް ކޮންމެ މަހަކު މުސާރަ ލިބިގެންނުވާނެ." ދެއަތްއުރާލައިގެން ހުރެ އަޒްހަރު ވާހަކަދެއްކިއެވެ. މަޑުމައިތިރިކަމާއެކު ވާހަކަދެއްކި ނަމަވެސް އޭނާ އެ ހުރީ އިންތިހާއަށް ހިތްހަމަނުޖެހިފައިކަން ހިރާއަށް އެނގެއެވެ.\n"މެންދުރުވެގެން ދިޔައީ، ފެންވަރައިގެން ކާން އާދޭ... މިގޭ އެންމެން ވެސް ކާއެއްޗެއް ހިރާއަށް ކާންހުންނާނެ، އެކަމަކު ފައިސާއެއް ނުލިބޭނެ، މާދަމާ އޮފީހަށް ނުނިކުމެއްޖެއްޔާ، ދެން ޖެހޭނީ ހިރާ އަމިއްލައަށް ވަޒީފާއެއް ހޯދަން، އަސަދުބެއަށް އަންގާނަން އެ އޮފީހަށް ހިރާ ދެން ނުދާނެއޭ." އަޒްހަރު ބުންޏެވެ.\nހިރާއަށް ތުންފިއްތާލެވުނެވެ. އެހެންނަމަވެސް ލައްބައޭ ބުނެލީ ބައްޕަގެ ކުރިމަތީ އޭނާގެ ކޮޅު މޮޅުނުވާނޭކަން އެނގޭތީއެވެ. ލަންޑަނުގައި ހުރެވޭގޮތް ނުވީ ސުހާނާގެ ދައްތަ ޝާނީގެ ނުފޫޒު ބޮޑުވެގެންނެވެ. މަހެއްގެ ތެރޭ ސުހާނާ ވެސް މާލެ އަންނާނަމޭ ބުނީ، ޝާނީގެ ކައިވެނީގެ ކަންކަން އެހާތަނަށް ނިމޭނެތީއެވެ. ދެން އެކުގައި އުޅޭނޭ ރައްޓެއްސެއް ހިރާގެ ނެތެވެ.\nބަދިގޭގައި އެކަކުވެސް ފެންނާކަށް ނެތެވެ. ގޭގައި ގެންގުޅޭ ކުއްޖާ އައީ ހިރާ ބަދިގެއަށް ވަންތަން ފެނިގެންނެވެ. އޭނާ އައިސް ކާން ހަދައިދޭންވީތޯ އެއްސެވެ. ކާމޭޒު ދޮށުގައި އިށީނދެ އޭނާ ފުރަތަމަ ވެސް ގުޅީ ސުހާނާއަށެވެ. އޭރު ސުހާނައަށް ވެސް އަދިކިރިޔާ ހޭލެވިގެން އުޅެނީއެވެ. ހިރާ މާލެ އައިފަހުން، އާދައިގެ މަތިން ސުހާނާ ފުރަތަމަ ކުރާ ސުވާލު މިއަދު ވެސް ކޮށްފިއެވެ.\n"ލައިތުއާ މީޓުވެއްޖެތަ؟." ސުހާނާ އެއްސެވެ.\n"ނުވޭ، އޭނާއަށް ހިޔެއްނުވޭ އެނގޭނެހެން... މިހެން ބުންޏަސް ނޭނގެ، އަހަރެންގެ ދުޝްމިނަކަށްވުރެ މި ބައްޕަގެ ކަންތައް ބޮޑު." ހިރާ ބުނެލިއެވެ.\n"ތިހެން ހުއްޓާ އޭނާ ގެއްލޭނީކަން ޔަގީން." ސުހާނާ ބުނެލިއެވެ.\n"އަހަރެން ދޮގު ހެދިކަން ފަޅާއެރީމަ އަސްލު..." ހިރާއަށް ބުނެވުނެވެ.\n"ލައިތު ގެންނަން ބޭނުންވެގެން އިތުރު ގޮތެއް ނެތީމަ ދޯ ދޮގެއް ހެދީ، އެ ނުވާނެ ދޮގަކަށް، ހިރާ ބުނީމެންނު ކޮންމެ ކަމެއް ވެސް ކޮށްފާނަމޭ އޭނާ ލިބޭތޯ، ދެން ކީއްވެ މިހާރު ފަހަތަށް ތިޖެހެނީ... އޭނާ ބިޓެއް ނެގީކަމަށް ވާނީ، ތިހެންހުރެގެން ކަމެއްވޭތަ؟، ބައްޕަ ބުނިހެން މަށަށް ވެސް ފެންނަނީ ހިރާ އޮފީހަށް ނުކުންނަން." ސުހާނާ ޚިޔާލު ދެމުން ދިޔައެވެ.\n"އެއަށްވުރެ ރަނގަޅު ޚިޔާލެއް އެބައޮތް..." ސުހާނާގެ ވާހަކަތަކުން އަލުން ހިރާގެ އަޒުމް އާވެއްޖެއެވެ.\nކެންޒާއަށް ގެއަށް އައީ ހޮސްޕިޓަލަށް ގޮސްފައެވެ. އޭރު ދިހަގަޑި ބައިވަނީއެވެ. ލައިތުއާއެކު ވަގުތު ހޭދަކުރަން މަޑުނުކުރީ ވަރުބަލިވެފައި ހުރީމައެވެ. އެހީގެ ކަންތައްތައް ހަމަޖެހިފައި އޮތްކަން ލައިތު ބުންޏެވެ. ނަމަވެސް ފުރަން ޑަކްޓަރުން އަދި ހުއްދަ ނުދޭތީ ދަތުރު ހަމަޖެއްސެން ނެތީއެވެ. ޓެސްޓުތަކަށްފަހު ޑަކްޓަރުންވަނީ ކެންސަރުކަން ޔަގީންކޮށްފައެވެ. ކެންޒާ ހޮސްޕިޓަލަށް ދިޔައީ ވެސް އެނބުރި ގެއަށް އައީ ވެސް ލައިތުގެ ކާރުގައެވެ. ކަމެއް ދިމާވެއްޖެނަމަ ވަގުތުން ގުޅަން ލައިތު ތަކުރާރުކޮށް ކެންޒާއަށް ހަނދާންކޮށްދިނެވެ. އޭނާ ނިދާފައި އޮތް ވަގުތަކަށް ވިޔަސް ކެންޒާގެ ކޯލު ނަގާނޭކަން ލައިތު ބުންޏެވެ.\nކެންޒާ ގެއަށް ވަންއިރު ސިޓިންރޫމުގައި ހުރި ސޯފާގައި ހަމީމުއާއި މިފްރާހުއާ ވާހަކަދައްކަން ތިއްބެވެ. ފެންނަ ކަމަށް ނުހަދާ ކެންޒާ އުޅުނީ ކޮޓަރިއަށް ވަންނާށެވެ. އެހިނދު ހަމީމު އޭނާ ހުއްޓުވިއެވެ.\n"ކައިފް ކިހިނެއް؟." ހަމީމު އަހާލިއެވެ.\n"އޮތް ހާލު ބަލަން ހޮސްޕިޓަލަށް ދިޔަނަމަ..." ކެންޒާގެ އަޑުގައި ހުރީ ރުންކުރުކަމެވެ.\nހަމީމު އެއްޗެކޭ ބުނަން އުޅުނު ވަގުތު އޭނާގެ ކަކުލުގައި މިފްރާހު އަތްޖައްސާލިތަން ކެންޒާ ދުށްޓެވެ. މޫނު އަނބުރާލާފައި ކެންޒާ ކޮޓަރިއަށް ވަނީއެވެ. ދޮރު ތަޅުލުމަށްފަހު އޭނާ ވަނީ ފާޚާނާއަށެވެ. ކަމެއްކުރަން ނުޖެހުނަސް، ހޮސްޕިޓަލުގައި އިނުމަކީ މީހާގެ ހަކަތަ ހުސްކޮށްލާ ކަމެކޭ ކެންޒާގެ ހިތަށް އެރިއެވެ. ފެންމާގަނޑު ދަށުގައި އެހެންޏާ ނުހުރެވޭހާ ގިނައިރު އޭނާއަށް މަޑުކޮށްލެވުނެވެ.\nރީތިވެލައިގެން އެނދުގައި އޮށޯންނަމުން މިންނާއަށް ކެންޒާ ގުޅާލިއެވެ. ނިދަން އުޅޭކަން ކެންޒާ ބުންޏެވެ. މަންމަ ކަމެއް ބޭނުންވެއްޖެނަމަ ގުޅައްޗޭ ވެސް ބުންޏެވެ. ހެނދުނު މަސައްކަތްތައް ނިންމާފައި މަންމަގެ ގާތަށް ދާނަމޭ ކެންޒާ ބުންޏެވެ. މިހާރު ވެސް އޭނާއަށްވުރެ ގިނަ ވަގުތު ހޮސްޕިޓަލުގައި އެ އިންނަނީ މިންނާއެވެ. ފޯނުކޯލު ނިންމާ ބާލީސް ކައިރީ ފޯނު ބޭއްވީ ރިންގުވާ އަޑުން ކެންޒާއަށް ނިދިފައި އޮތަސް އަވަހަށް ހޭލެވޭނީ ހިތާއެވެ.


SunOnline: Milandhoo gai mini hospital eh gaaim kuranee\nމިލަންދޫގައި މިނީ ހޮސްޕިޓަލެއް ގާއިމްކުރަނީ\nމުޙައްމަދު ނާއިލް ހަފީޒް 07 Sep 2021, 19:05\nސެޕްޓެމްބަރު 7، 2021: ށ. އަތޮޅު ކައުންސިލާ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ބައްދަލުކުރެއްވުން\nށ. މިލަންދޫގައި މިނީ ހޮސްޕިޓަލެއް ގާއިމްކުރަން ނިންމާފައިވާކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މި ނިންމުން ނިންމަވާފައިވާކަން ހާމަކުރެއްވީ ށ. އަތޮޅާއި ރ. އަތޮޅަށް ރައީސްގެ ދެކަނބަލުން މިހާރު ކުރައްވަމުން ގެންދަވާ ރަސްމީ ދަތުރުފުޅުގައި ށ. ފުނަދޫއަށް ވަޑައިގެން ށ. އަތޮޅު ކައުންސިލާ ބައްދަލުކުރައްވާ ދެއްކެވި ވާހަކަފުޅުގައެވެ.\nމި ބައްދަލުވުމުގައި އަތޮޅު ކައުންސިލުން ވަނީ އަތޮޅުގެ ރައްޔިތުންނަށް އެންމެ މުހިންމު ކަންކަމާ ގުޅޭގޮތުން ރައީސްއާ މަޝްވަރާކޮށްފައެވެ. އަދި އެ އަތޮޅުގެ ރަށްރަށުގެ ރައްޔިތުންގެ ކަންބޮޑުވުންތައް ވެސް ރައީސްއާ ހިއްސާކުރައްވާފައެވެ.\nއެގޮތުން އަތޮޅުގައިވާ ފަޅުރަށްތައް ދޫކުރުމުގައި ހުރި ކަންބޮޑުވުންތައް ވަނީ ރައީސްއާ ހިއްސާކޮށްފައެވެ. އަދި އަތޮޅުގައި ތަރައްގީކުރުމަށް ދޫކޮށްފައިވާ ރިސޯޓްތަކުގެ މަސައްކަތް އަވަސްކޮށްދެއްވުމަށް ވަނީ ރައީސް އަރިހުން ވަނީ އެދިފައެވެ.\nހަމައެއާއެކު އަތޮޅުގެ ދަތުރުފަތުރުކުރުމުގެ ނިޒާމު ހަރުދަނާކުރުމުގެގޮތުން ބޭނުންވާ ކަންކަމާއި، ށ. އަތޮޅު ހޮސްޕިޓަލްގެ ސިއްހީ ހިދުމަތްތައް ރަނގަޅުކުރުމަށް ބޭނުންވާ ކަންކަމާއި، ށ. އަތޮޅުގެ ތަޢުލީމީ ހިދުމަތް ރަނގަޅުކުރުމަށް ބޭނުންވާ ވަސީލަތްތައް ހޯދުމާ ގުޅޭގޮތުން ވެސް ވަނީ މަޝްވަރާކޮށްފައެވެ.\nސެޕްޓެމްބަރު 7، 2021: ށ. އަތޮޅު ކައުންސިލާ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ބައްދަލުކުރެއްވުމުގެ ތެރެއިން ބައެއް ވަޒީރުން\nއެއާއެކު ކައުންސިލުގެ ކަންބޮޑުވުންތަކަށް ހައްލު ހޯއްދަވައިދެއްވުމަށް މަސައްކަތްކުރައްވާނެކަމަށް ރައީސް ވިދާޅުވިއެވެ.\nމި ބައްދަލުވުމުގައި ރައީސް ވަނީ އެ އަތޮޅުގައި ހިންގަމުން އަންނަ ބައެއް މަޝްރޫތަކާ ގުޅޭ ގޮތުން ވާހަކަދައްކަވާފައެވެ. އެގޮތުން ށ. ބިލެތްފަހި އެއާޕޯޓް މަސައްކަތް ކުރަން ބޭނުންވާ ފަރާތްތަކަށް ބިޑު ހުށަހެޅުމަށް ހުޅުވާލެވިފައިވާކަމަށް ވިދާޅުވިއެވެ.\nއަދި ސަރުކާރާއި ކައުންސިލްތަކާ ގުޅިގެން މަސައްކަތް ކުރާނަމަ ތަރައްގީގެ މަޝްރޫތައް އަވަހަަށް ކުރިއަށް ގެންދެވޭނެކަމަށް ރައީސް ވިދާޅުވިއެވެ.\nރައީސްގެ ދެކަނބަލުން މިހާރު ށ. ފުނަދޫއަށް ކުރައްވަމުން މިގެންދަވާ ދަތުރުފުޅަކީ ށ. އަތޮޅުގެ ހަތަރު ރަށަކަށާއި، ރ. އަތޮޅުގެ ހަތަރު ރަށަކަށް ކުރައްވާ ދަތުރުފުޅުގެ ފުރަތަމަ މަންޒިލެވެ.\nމި ދަތުރުފުޅުގައި ރައީސްގެ އަރިހުގައި ބައެއް މިނިސްޓަރުންނާއި، ރައީސް އޮފީހާއި، ސަރުކާރުގެ ބައެއް އިދާރާތަކުގެ އިސްވެރިންގެ ބައިވެރިވެވަޑައިގަންނަވައެވެ.\nފުނަދޫގެ ކަރަންޓުގެ މައްސަލަ ހައްލުކުރަން އާ ޖަނަރޭޓަރެއް\nފުނަދޫގެ ކަރަންޓު ދޮޅު ގަޑިން ދޮޅު ގަޑިން ކެނޑެނީ\nވިސްނުމަކީ ށ. އަތޮޅުގެ ތަރައްގީގެ މަރުކަޒެއްގެ


Noorul-islam.NET :: މޯލްޑިވްސް އިސްލާމިކް ބޭންކުގެ އިންތިޒާރީގައި ދިވެހިން\nމޯލްޑިވްސް އިސްލާމިކް ބޭންކުގެ އިންތިޒާރީގައި ދިވެހިން\nތާރީޚް: 11 ފެބްރުއަރީ 2011\nރިބާ އަކީ އިސްލާމް ދީނުގައި ޙަރާމް ކަމެއްކަން ނުދަންނަ ދިވެއްސަކު މިހާރު މަދު ވާނެއެވެ. ﷲ ގެ ރަޙްމަތަށްފަހު، ފާއިތުވި5ވަރަކަށް އަހަރުގެ ތެރޭގައި ދީނުގެ ޢިލްމުވެރިން ކުރެއްވި ބުރަ މަސައްކަތުގެ ނަތީޖާއެއްގެ ގޮތުންނެވެ. ނަމަވެސް ރިބާއިން ސަލާމަތްވެ، ތިމާގެ ދިރިއުޅުމުގެ ކަންތައްތައް ހަމަޖެއްސުމުގެ ފުރުޞަތު ދިވެހިންނަށް ލިބިފައި ނެތެވެ. <?xml:namespace prefix = "o" ns = "urn:schemas-microsoft-com:office:office" />\nޒަމާނުއްސުރެ ދިވެހިންނަށް ފެންނަން ހުރި ބޭންކު ތަކުގެ ސިސްޓަމަކީ ރިބަވީ ސިސްޓަމް ތަކެކެވެ. އެކަމާހުރެ، އެ ބޭންކުތަކުން ލޯން ނެގުން އެއީ ޙަރާމްކަމެއްކަން، އިސްލާމްދީނުގެ އަޞްލުތަކުގެ އަލީގައި ދީނުގެ ބޮޑެތި ޢިލްމުވެރިން ބަޔާން ކުރެއްވިއެވެ.\nޢިލްމުވެރިންގެ ބަޔާން ކުރެއްވުމަށް ބޯލަނބައި ގިނަބަޔަކު ދިޔައީ ރިބަވީ ބޭންކުތަކުގެ ލޯންތަކާއި އެއްކިބާވެ، ﷲ އަށްޓަކައި ރިބާއަށް ނޫނެކޭ ބުނަމުންނެވެ. އެގޮތުން ތިމާމެން ކުރަން ބޭނުންވާ ގިނަ ކަންތައްތަކެއް، މި ރިބަވީ ބޭންކުތަކާހެދި ނުކުރެވުނު ކިތަންމެ މީހުން މިދިވެހި ބިމުގައި ވެއެވެ.\nﷲ އާއި ރަސޫލާ ޞައްލަﷲ ޢަލައިހި ވަސައްލަމްގެ ފަރާތުން ހަނގުރާމަ އިޢުލާނުވެވުނު މީހުންގެ ތެރޭގައި ތިމާމެން ނުހިމެނި ވޭތޯ ބެލުމަށް މުސްލިމު ދިވެހިން ދިޔައީ ޢަޒުމާއެކު މަސައްކަތް ކުރަމުންނެވެ. އަދި ރިބާއިން ސަލާމަތްވެވިދާނޭ ނިޒާމެއްގެ އުއްމީދުގައި އެމީހުން ތިއްބެވެ.\nއެފަދަ މުސްލިމު ދިވެހިންގެ ހިތްތަކަށް ލިބޭ އުފަލާއި ހިތްހަމަޖެހުމެއްގެ ގޮތުގައި މި އިވިގެން ދަނީ 2011 މާޗް މަހުގެ7ވަނަ ދުވަހު އިސްލާމީ ޝަރީޢަތާ އެއްގޮތަށް ހިންގޭ ފުރަތަމަ ދިވެހި އިސްލާމީ ބެންކުގެ ޚިދުމަތް ފެށޭނެ ކަމުގެ އުފާވެރި ޚަބަރެވެ.\nމިއީ ގިނަ ދިވެހިންތަކެއްގެ ޤުރްބާނީގެ ނަތީޖާއެވެ. ﷲ ގެ ރަޙްމަތާއި ފަޟްލަށްފަހުގައެވެ.\nމި ފުރުޞަތުގައި ދިވެހިރާއްޖޭގެ ފުރަތަމަ އިސްލާމީ ބޭންކުގެ ވެރިންނަށާއި މުއައްޒަފުންނަށާއި މުސްލިމު ދިވެހިންނަށް މަރުޙަބާ ދަންނަވަމެވެ.\nﷲ ގެ ދީން މި ބިންމަތީ ޤާއިމުކޮށްދެއްވައި، ފުރިހަމަ ކޮށްދެއްވުމަކީ އެއިލާހުގެ ވަޢުދުފުޅެކެވެ. އެ ވަޢުދުފުޅަކީ މިއަދު އަޅުގަނޑުމެންނަށް މިއިވޭ ވަޢުދުތައްފަދަ ވަޢުދެއް ނޫނެވެ. އެހެނެއްކަމަކު އެއީ އެކަން ފުރިހަމަ ގޮތުގައި ތަންފީޒު ވެގެންދާނޭ ވަޢުދު ތަކެކެވެ.\nނިކަން ބައްލަވާށެވެ. މާޒީ އަށް ފިކުރު ކުރައްވާށެވެ. މީގެ ހައެއްކަ އަހަރު ކުރިން އިސްލާމީ ޙިޖާބާއި، ރިބާއާއި، ދީނީ ނަސޭހަތްތަކުގެ ބައްދަލުވުންތަކުގެ ޙާލާމެދުގައެވެ. އިސްލާމީ ޙިޖާބުން ޙިޖާބުއަޅާ އަންހެނުން އޭރު ވަރަށް މަދެވެ. އިސްލާމްދީނުގެ ނަބިއްޔާ ޞައްލަﷲ ޢަލައިހި ވަސައްލަމްގެ ސުއްނަތް އެބައިމީހުންގެ ޙަޔާތުގައި ތަންފީޒު ކުރާ މީހުން މަދެވެ. ރިބާ އަކީ ޙަރާމް އެއްޗެއްކަން ދަނެ އެރިބާއާއި ދުރުވެގަތް މީހުން މަދެވެ. ދީނީ ނަސޭހަތުގެ ބައްދަލުވުންތައް ފަޅުވެފައިވިއެވެ.\nނަމަވެސް މިއަދު ﷲގެ ރަޙްމަތަށްފަހު ދިވެހި ދީނީ ޢިލްމުވެރިންނާއި ދީނީ މުފައްކިރުންނާއި ދީނަށް ލޯބިކުރާ ބައެއްގެ ބުރަ މަސައްކަތުން އެކަން މިއޮތީ ބަދަލުވެފައެވެ. އެކަމަށްޓަކައި ހުރިހާ ޙަމްދެއް ހުރީ ﷲ އަށެވެ. މިއަދު އިސްލާމީ ޙިޖާބުގެ ރައްކާތެރިކަން ގިނަ ދިވެހި އަންހެނުން ދަނީ ލިބިގަންނަމުންނެވެ. ނަބިއްޔާ ޞައްލަﷲ ޢަލައިހި ވަސައްލަމްގެ ސުއްނަތުގެ އަސަރުތައް ދިވެހިންގެ ކިބައިން ފެންނަމުން އެބަދެއެވެ. ގިނަ ބަޔަކު ރިބާއަށް ނޫނެކޭ ބުނަމުން ދެއެވެ. ވަޢުޟު ނަސޭހަތުގެ ބައްދަލުވުންތަކުގެ ހާޒިރީ ސްޓޭޖް ޝޯވ ތަކުގެ ހާޒިރީއަށްވުރެ އެތައް ގުނައެއް މައްޗަށް ޖެހިލައިފިއެވެ.\nމިއީ ﷲ ގެ ރަޙްމަތެވެ. އަޅުގަނޑުމެންނަށް އޮތީ އެއިލާހަށް ޝުކުރުވެރިވުމެވެ. އެއިލާހީ ޝުކުރުވެރިވާ އަޅުންނަށް ނިޢުމަތްތައް އިތުރުކޮށްދެއްވާ އިލާހެވެ.


Israel Sifainaku "Majalakah" Palestine Zuvaaneh Gayah Badi Jahaa Manzaru... - Vaguthu\nއިސްރާއިލް ސިފައިނަކު "މަޖަލަކަށް" ފަލަސްތީނު ޒުވާނެއް ގަޔަަށް ބަޑި ޖަހާ މަންޒަރު...\nފަލަސްތީނުގެ ޒުވާނަކު އިޒްރޭލުގެ ފުލުހުންގެ ބެލުމުގެ ދަށުން ދޫކޮށްލުމަށްފަހު އިޒްރޭލު ސިފައިން "މަޖަލަކަށް އޭނާގެ ފޫކޮޅަށް ބަޑި ޖަހައިފި" އެވެ.\nމިހާރުގެ ލީކުވެފައިވާ ވީޑިއޯ އިން ފެންނަ ގޮތުން އެ ޒުވާނާ ޗެކްޕޮއިންޓަކުން ދޫކޮށްލާފައި އޭނާ އާ ދިމާލަށް އިޒްރޭލުގެ ބޯޑަރު ސިފައިން ހަޅޭލައްވާ އަޑުއިވިގެންދެއެވެ. "މިތަނުން ނިކުމެގެން ދޭ." ޢަރަބި ބަހުން އިޒްރޭލު ސިފައިން ގޮވަމުން ދިޔައީ އޭނާ އެ ސަރަޙައްދުން ދިޔުމަށެވެ. ފަލަސްތީނުގެ ޒުވާނާ އޭނާގެ އަތް މައްޗަށް ނަގައިގެން ހުރެ، މަޑުމަޑުން އެ ސަރަޙައްދުން ދުރަށް ދާ މަންޒަރު ފެނިގެން ދިޔައެވެ.\nނަމަވެސް، އިރުކޮޅެއް ފަހުން ފެނިގެން ދިޔައީ، އެއްވެސް ހަތިޔާރެއް ނެތް އެ މީހާގެ ގަޔަށް އިޒްރޭލު ބޯޑަރު ސިފައިންގެ މީހަކު ބަޑި ޖެހި މަންޒަރެވެ. އެއާ އެކު، ފަލަސްތީނުގެ ޒުވާނާ ބިންމައްޗަށް ވެއްޓުނެވެ. ބޭރުގެ ބައެއް މީޑިއާތަކުން ރިޕޯޓުކުރާ ގޮތުގައި އިޒްރޭލު ސިފައިންގެ ނުބައިކަން ދައްކުވައިދިން އެ ވީޑިއޯ ނަގާފައިވަނީ ހަމަ އިޒްރޭލުގެ ޓީވީ ޗެނަލަކުންނެވެ.\nއިޒްރޭލުގެ ޓީވީ ޗެނަލް، ޗެނަލް 13 އިން ހާމަކުރާ ގޮތުގައި 1 އަހަރު ކުރިން ހިނގި އެ ހާދިސާގައި ބަޑި ޖެހުމުގެ ސަބަބުން ފަލަސްތީނުގެ ޒުވާނާ ހާސްވެ، ވެއްޓިފައި އޮތުމުން އިޒްރޭލުގެ ސިފައިން އޭނާގެ ފޫކޮޅަށްވެސް ބަޑިޖެހިއެވެ. ފަލަސްތީނުގެ ޒުވާނާގެ ގަޔަށް ރައިފަލުން ބަޑި ޖަހާފައިވަނީ އިޒްރޭލުގެ އަންހެން ފުލުސް އޮފިސަރެކެވެ. އޭނާގެ ވަޒީފާގެ މަސްޢޫލިއްޔަތުތައް މިހާރު ބަދަލްކޮށްފައިވާ ކަމަށް މަޢުލޫމާތު ލިބެއެވެ. އެ ހާދިސާގައި އިޒްރޭލް ސިފައިން ބަޑި ޖަހާފައިވަނީ ސްޕޮންޖު ބުލެޓް ބޭނުންކޮށްގެން ކަމަށް ވަނީ ރިޕޯޓުކޮށްފައެވެ.\nހަމަލާދިނުމުގެ ސަބަބުން ފަލަސްތީނުގެ ޒުވާނާއަށް ވަނީ ބޮޑު ޒަޚަމްތަކެއް ލިބިފައެވެ. މިއީ އިޒްރޭލު ސިފައިން އާއްމުކޮށް ފަލަސްތީނުގެ ރައްޔިތުންނަށް ކުރާ ލާއިންސާނީ އަނިޔާ ދައްކުވައިދިން ޖަރީމާއެކެވެ. ފަލަސްތީނުގެ ރައްޔިތުން އަނިޔާކުރަން އެމީހުންނަށް ދުނިޔޭގެ އެއްވެސް ޤާނޫނަކުން ބާރެއް ނުލިބެއެވެ. ނަމަވެސް، މަޖަލަކަށް ހަދާފައިވެސް އިޒްރޭލުގެ ސިފައިން މިކަހަލަ ޖަރީމާތައް ހިންގަމުން އަންނަތާ މިހާރު އެތައް އަހަރުތަކެއް ވެއްޖެއެވެ.\nނޮވެމްބަރު 5, 2019 19:34\nކޮބާ މުސްލިމުން؟؟؟؟؟ އެއީ ތިބާގެ ބައްޕަ ނުވަތަ ބޭބެ ނުވަތަ ކޮއްކޮ ނަމަ ތިބާ ދެކޭނީ ކިހިނަކުން ތޯ؟ މުސްލިމުންގެ މިސާލަކީ އެއް ހަށިގަޑެއްގެ މިސާލު ކަމަށް ނަބިއްޔާ ޞައްލަﷲ ޢަލައިހި ވަސައްލަމް ވަނީ ޙަދީޘް ކުރައްވާފައިވާ.\nނޮވެމްބަރު 5, 2019 20:40\nސައޫދީ އަރަބިއްޔާގެ ވެރިން ތިބީ އިޒްރޭލާއި އެމެރިކާ އާއި އިންޑިއާ އެކީގައި. މާތް ﷲ ގެ ލަޢްނަތް ހުރި މިމާސިންގާ ޚިޔާނާތްތެރިންނަށް، އިން ޝާ ﷲ. މުޅި އުއްމަތަށް ޚިޔާނާތްތެރިވީ އިނގޭތޯ. ސައުދީ ޝާހީ އާއިލާގެ ވެރިން ދިރިިއުޅެނީ އަހަރުމެން މުސްލިމުންގެ ތެޔޮ ވަޅު ތަކުން ވިޔަފާރިކޮށް ފައިދާ ލިބިގެން. އަދި އެތެޔޮވަޅު ތަކުން ވިޔަފާރި ކުރަނީ ހަމައެކަނި އެމެރިކާ ޑޮލަރަށް.\nނޮވެމްބަރު 7, 2019 15:13\nގިނަ މީހުން ސައުދީއަށް ފާޑުކިޔަނީ އަމިއްލަ ޒިންމާއިން ބަރީއަވެ ހިތްހަމަޖައްސާލަން.\nބައެެއްފަހަރު ފެންނާނެ ހަމަ މިމީހުންގެތެރެއިން ބަޔަކު ދެވެނަ ނޭވައިގައި އެމިރޭޓްސް އަށް ތައުރީފު ކުރާތަންވެސް.\nނޮވެމްބަރު 5, 2019 20:22\nނޮވެމްބަރު 6, 2019 10:05\nސުބްހާނަﷲ ތި މީހާ މަރުވިތަ\nނޮވެމްބަރު 7, 2019 21:45\nތިއީ ހާދަ ނުލަފާ މީހެކޭދޯ ހުރިހާކަމަކީވެސް ހަމަމިސަރުކާރު މިއީތޯތޯވާހަކައެއްނޫ


CovidaFaruvaa Dheyn Hedhi Beyhakah UK In Huhdha Dheefi – adduLIVE\nކޮވިޑަށް ފަރުވާދޭން ހެދި ބޭހަކަށް ހުއްދަ ދީފި\nNov 05, 2021, 13:59 ހަސަން ރަޝީދު\nކޮވިޑް-19 އަށް ފަރުވާދޭން ހެދި ބޭހަކަށް އިނގިރޭސިވިލާތުން ހުއްދަ ދީފިއެވެ.\nއެމެރިކާގެ ފާމަސޫޓިކަލް ކުންފުންޏެއް ކަމަށްވާ މަރކް އެންޑް ކޯ އިން އުފެއްދި "މޮލްނޫޕިރަވިރް" ނަމަކަށް ކިޔާ މި ބޭހަށް ހުއްދަ ދީފައިވަނީ އިނގިރޭސިވިލާތުގެ މެޑިސިން އެންޑް ހެލްތު ކެއާ ޕްރޮޑަކްޓް ރެގިއުލޭޓާ އޭޖެންސީ (އެމްއެޗްއާރްއޭ) އިންނެވެ. އިނގިރޭސިވިލާތަކީ މި ބޭހަށް ހުއްދަ ދިން ފުރަތަމަ ގައުމެވެ.\nމި ބޭސް ދިނުމަށް ހަމަޖެހިފައިވަނީ މި ފަހުން މި ބަލި ޖެހިފައިވާ ނާޒުކު ބަލި މީހުންނަށެވެ. އެގޮތުން ދުވާލަކު ދެ ފަހަރު އެފަދަ ފަރާތްތަކަށް މި ބޭސް ދިނުމަށް ވަނީ ނިންމާފައެވެ. މި ބޭހުގެ އަސަރު އެންމެ ރަނގަޅަށް ކުރާނީ އަލާމާތްތައް ފެންނަތާ ފަސް ދުވަހުގެ ތެރޭގައި ދިނުމުންނެވެ.\nމި ބޭސް އުފެއްދި މަރކް އެންޑް ކޯ އިން ބުނީ ކްލިނިކަލް ޓްރަޔަލްތަކުން ދައްކާ ގޮތުގައި ކޮވިޑް ބަލީގައި ހޮސްޕިޓަލުގައި އެޑްމިޓުކުރަން ޖެހުމާއި، ބަލީގައި މަރުވުމުގެ ފުރުސަތު މި ބޭހުން 50 އިންސައްތައާ ހަމައަށް ކުޑަކޮށްދެއެވެ. ނަމަވެސް މިއީ އެއްވެސް ހާލަތެއްގައި ވެކްސިންގެ ބަދަލުގައި އުފެއްދި ބޭހެއް ނޫން ކަމަށް ސިއްހީ މާހިރުން ބުނެއެވެ.\nއިނގިރޭސިވިލާތުން ވަނީ މި ބޭހުގެ 480،000 ޑޯޒު ގަތުމަށް އެއްބަަސްވެފައެވެ. މި ބޭސް އުފެއްދި ކުންފުނިން ވަނީ މިހާރު ވެސް ބައެއް ގައުމުތަކުގެ ސަރުކާރުތަކާ އެކީ އަންނަނީ ބޭސް ފޯރުކޮށްދިނުމާ ގުޅޭ އެއްބަސްވުންތަކުގައި ސޮއިކުރަމުންނެވެ. އެގޮތުން މި ބޭހަށް ކަމާބެހޭ ފަރާތްތަކުގެ ހުއްދަ ލިބިއްޖެނަމަ އެމެރިކާ އިން ވެސް ވަނީ 1.7 މިލިއަން ޑޯޒު ގަތުމަށް ނިންމާފައެވެ.\nކޮވިޑް-19 އިން ދިފާއުވުމަށް މިހާރު ބޭނުންކުރަމުން ދަނީ ހަމައެކަނި ވެކްސިނެވެ.


ރަޝްފާގެ ހިތަށް ވެރިވަމުން ދިޔަ ބިރުވެރި ޚިޔާލުތަކުގެ ސަބަބުން، އޭނާ އިނީ ކުރާނެކަމެއް ނެތިފައެވެ. ކަމުގެ ހަގީގަތް ނަޒީފުގެ ކުރިމަތީގައި ހާމަކުރެވޭކަށް ނެތެވެ. ނަޒީފަށް އަނިޔާއެއް ލިބުމަކީ، އޭނާގެ ހިތަށް ކުޅަދާނަވާވަރުގެ ކަމަކަށް ނުވާނެއެވެ. މިއަދު ނަޒީފު އަންނާނެއެވެ. އޭގެ ކުރީން މަރުވާނެ ނަމައޭ ވެސް ހިތަށް އަރާން ފަށައިފިއެވެ.\nއެދުވަހު މެންދުރުފަހުގެ ވަގުތެއްގައި ދަތުރު ނިންމާފައި ނަޒީފު އެނބުރި ރަށަށް އަތުވެއްޖެއެވެ. ނަޒީފު ގެއަށްއައިއިރު ރަޝްފާ އޮތީ ކޮޓަރީގައެވެ. ނިތްމަތީ އަތް ބާއްވާލައިގެން އޮތްއިރު، އޭނާގެ ނަޒަރު ހުއްޓިފައި ވަނީ ފުރާޅުގައި ހުރި ބާޓިނުތަކާ ދިމާއަށެވެ. އެހެންނަމަވެސް އޭނާގެ ސިކުނޑީގައި ވަނީ މުޅިން އެހެން ކަމެކެވެ. ނަޒީފު އައިސް ކޮޓަރިދޮރު ހުޅުވާލާފައި ވަންކަން ވެސް އޭނާއަކަށް ނޭނގުނެވެ.\n“ރަޝްފާ…..!” ނަޒީފު ލޯތްބާއެކު ރަޝްފާއަށް ގޮވައިލިއެވެ. ރަޝްފާއަކަށް އަޑެއް ނީވުނެވެ.\n“ރަޝްފާ……!” މޭޒުމަތީގައި ދަބަސް ބަހައްޓާފައި އަނެއްކާ ވެސް ނަޒީފު ގޮވާލިއެވެ. ރަޝްފާ ކަހާތަން ހިރުވާ ވެސް ނުލައެވެ.\n“ރަޝްފާ………! އޭނާގެ ގާތަށް ޖެހިލުމަށްފަހު، އަތުގައިހިފައި ތަޅުވައިލަމުން، ނަޒީފު އަނެއްކާވެސް ގޮވައިލިއެވެ. އެ ވަގުތު ސިހިފައި ރަޝްފާއަށް ބަލައިލެވުނެވެ. ނަޒީފުގެ ހިނިތުންވެފައިވާ މޫނު، ރަޝްފާއަށް ފެނުނީ ރުޅިވެރިކަމުން ފުރިފައިވާ މޫނެއްފަދައިންނެވެ. ރަޝްފާގެ މޭ ތެޅިގަތެވެ. ފުންމައިގެން ތެދުވެ އިށީނދެވުނެވެ. ހީވީ ބޮޑު ބިރެއް ފެނުނުހެންނެވެ.\n“ކިހިނެއްވީ؟ ހާދަ ބިރެއްތިގަތީ!” ރަޝްފާއަށް ވީގޮތުން ނަޒީފު ހައިރާންވިއެވެ.\nރަޝްފާއަށް ހަމަހޭވެރިކަން ލިބުނީ މިހައިހިސާބުންނެވެ.\n“ކަ…… ކަމެއްނުވޭ!” ހަމަޖެހިލެވޭތޯ ރަޝްފާ މަސައްކަތްކުރިއެވެ.\n“މާ ވަރަކަށް ސިހުނީމާ އަހަރެން ހީކުރީ ބިރުގަތީކަމަށް. ވަރަށް ބިރުންދޯ ތި އޮންނަނީ” ރަޝްފާއާ ޖެހިގެން ކަހަލަ ގޮތަކަށް ނަޒީފު އިށީނދެއްޖެއެވެ.\n“އުހުނ!” ވަރަށް އުނދަގުލުން ރަޝްފާއަށް ބުނެވުނެވެ. “ކޮންއިރަކު އައީ؟”\n“އިރުކޮޅެއްވެއްޖެ. ތިން ހަތަރު ފަހަރު ގޮވިއިރު ވެސް އަޑެއް ނީވުނިއްޔަ! ކޮންކަމަކާތަ ތި ވިސްނަނީ! ހިތަށް އެރި ދޯ މިއަދު ވެސް ނާންނާނެޔޭ!” ރަޝްފާއަށް ކުރިމަތިވެގެން އުޅޭ ކަންތައްގަނޑުގެ ހަގީގަތާ ހަމައަށް ނަޒީފަށް ލަފާކޮށްލަން ވެސް ނޭނގޭނެއެވެ.\n“އެނގޭ މިއަދު އަންނާނޭކަން” އެނދުން ތެދުވަން ރަޝްފާ އުޅުނެވެ. އެއިރު ވެސް އޭނާ އިނީ ހާސްކަމެއްގެ ތެރެއަށް ގެނބިފައެވެ.\n“ވަރަށް އެކަނިވެރިވި ދޯ! ފޫހިވާނެކަން ވެސް އެނގޭ! ދެ ރޭ ވީއިރު އަހަންނަށް ނުވެސް ނިދޭ! ހަމަ ރަޝްފާ މަތިން ހަނދާންވަނީ. ހިތަށް އަރަނީ ރަޝްފާ އެކަންޏޭ އޮންނާނީ. ކޮންމެ ރަށަކުން ވެސް ވަރަށް މީރުކޮށް ކެއުން ތައްޔާރުކޮށްފައި ހުރޭ! އެކަމަކު އެއިން އެކައްޗެއް ވެސް އަހަންނަކަށް ނުކެވުނު. ރަޝްފާއަށް ނުދީ ކާންޖެހޭތީ ހަމަ ކާހިތްނުވީ.”\nނަޒީފުގެ ވާހަކަތައް އިވިފައި، ރަޝްފާ އަދިވަކިން ބޮޑަށް ދެރަވެއްޖެއެވެ. އޭނައަށް ލިބިފައި މި ވަނީ ކިހައި އޯގާވެރި، މާތް ފިރިއެއް ހެއްޔެވެ؟ އެކަމަކު….. އެ އޯގާތެރިކަމުގެ ހިޔަލަކު މާ ގިނަ ދުވަހަކު އޭނާއަކަށް ނޫޅެވޭނެއެވެ. އޭނާއަށް ޖެހޭނީ އަބަދުގެ އަބަދަށް ނަޒީފާ ވަކިވެގެންދާށެވެ.\n“އޭތް!” ރަޝްފާ ހުއްޓުން އަރާފައި އިންނާން ފެށުމުން އަނެއްކާވެސް ނަޒީފަށް ޖެހުނީ ގޮވައިލާށެވެ. “ކޮންކަމަކާތަ ތި ވިސްނަނީ؟ ނިކަން ބުނެބަލަ! އަނެއްކާ ކަމެއް ގޯސްވީތަ؟”\nމިހައިހިސާބުން ރަޝްފާއަކަށް ކެތެއް ނުކުރެވުނެވެ. ހިފަހައްޓަހިފަހައްޓާ އިންދާ ދެ ލޮލުން ކަރުނަ އޮހިގެންފިއެވެ. ރަޝްފާއަށް އެނބުރި، ނަޒީފުގެ ގައިގައި އޮޅުލައިގަނެވުނެވެ. އެއާއެކު ބަޑި ފަޅައިގެން ހިނގައްޖެއެވެ.\n“ކިހިނެއްތަވީ؟ ވީގޮތެއް ބުނެބަލަ!” ރަޝްފާ ރޯންފެށުމުން ނަޒީފު ކަންބޮޑުވެއްޖެއެވެ.\nރަޝްފާއަށް ހަމަ ރޮވެނީއެވެ. ގިސްލެވެނީއެވެ. ނަޒީފުގެ ގަމީހުގެ ކޮނޑުމަތި ތެމެމުން ދިޔައެވެ. ރަޝްފާގެ ދެ ލޮލުން އޮހެމުން ދިޔަ ވޭނީ ކަރުނައިންނެވެ.\nރަޝްފާ އެ އުޅެނީ އަނެއްކާ ކީއްކުރަން ބާވައެވެ؟ ހުރިހާ ވާހަކައެއް ނަޒީފަށް ކިޔައިދޭން އޭނާ ގަސްދުކުރަނީ ބާވައެވެ؟ އެ ކަހަލަ ޅައެއްޗެއް އޭނާ އަޅައިފާނޭ ބާވައެވެ؟ ނަޒީފުގެ ދުވަސް ދުއްވައިލާނޭކަން އޭނާ ހަނދާންނެތީ ބާވައެވެ؟ އެކަމަކު އެއީ ހަނދާންނެތޭ ފަދަ އާދައިގެ ކުޑަކަމެއް ވެސް ނޫނެވެ.\n“ނަ..ޒީ..ފު!” ރަޝްފާއަށް ވާހަކަދެއްކެނީ ވަރަށް އުނދަގުލުންނެވެ.


Mohamed Abdulla Shafeeg: އެމްޑީޕީ – އަމާން ބަނދަރަކަށް\nއެމްޑީޕީ – އަމާން ބަނދަރަކަށް\nދުވަސްވަރަކީ، 17 އަހަރުން އިސްލާހުކުރި ނޫގާނޫނު އަސާސީގެ ދަށުން ދިވެހި ދައުލަތް ހިންގަމުން އައި ދުވަސްވަރު. ތިންބާރު މައްސުނިވެ، ހުރިހާ ބާރެއްގެ ފުލް ކޮންޓްރޯލް ރައީސުލްޖުމްހޫރިއްޔާ ނަންގަވައިގެން ހުންނެވި ދުވަސްވަރު. ގާނޫނުއަސާސީން ރައީސަށް ލިބިދީފައިވާ ގިނަގުނަ ބާރުތަކުގެ އިތުރުން، ގާނޫނުއަސާސީން ރައްޔިތުންނަށް ކަށަވަރު ކޮށްދީފައިހުރި ހައްގުތައްވެސް އޮބަހައްޓާފައި އޮތް ދުވަސްވަރު. މައުމޫން ޢަބްދުލްޤައްޔޫމްގެ ޚުދުމުޚްތާރު، އަނިޔާވެރި ވެރިކަމުގެ ޞަފްހާތައް އުކެމުން އައި ދުވަސްވަރު...\nމި ދެންނެވި ނާއުންމީދީ ދުވަސްވަރުވެސް، ރާއްޖެއަށް އިސްލާހީ ބަދަލު ގެނެވޭނެކަމުގެ އުންމީދުގައި މަދު އަދަދެއްގެ ބަޔަކު މަސައްކަތްކުރި. އެފަދަ އެންމެ މުހިންމު އެއް މަސައްކަތަކީ ސިޔާސީޕާޓީ ރަޖިސްޓްރީ ކުރުމަށްޓަކައި ކުރެވުނު މަސައްކަތްކަން ޔަގީން. ސިޔާސީޕާޓީ ހަދައި ހިންގުމަކީ ގާނޫނުއަސާސީގެ 27 ވަނަ މާއްދާގެ ދަށުން ދިވެހިރައްޔިތުންނަށް ލިބިދޭ ހައްގެއް ކަމަށްބުނެ، "ދިވެހިރައްޔިތުންގެ ޑިމޮކްރެޓިކް ޕާޓީ" ގެ ނަމުގައި ސިޔާސީޕާޓީއެއް ރަޖިސްޓްރީ ކޮށްދިނުން އެދި ހޯމް މިނިސްޓްރީއަށް ހުށަހެޅި. ތަފާތު ދާއިރާތަކަށް ނިސްބަތްވި 42 ބޭފުޅަކު ސޮއިކުރައްވާ މިހުށަހެޅުން ހުށަހެޅުއްވީ 2001 މާޗް 19 ވީ ހޯމަ ދުވަހު. ސަރުކާރުން ތަފާތު ބަހަނާތައް ދައްކަވައި މި ހުށަހެޅުމުގައި ވާގޮތަށް ސިޔާސީޕާޓީ ރަޖިސްޓްރީކޮށްދިނުމަށް އިންކާރުކުރެއްވި. އަދި މިކަމުގައި ރައްޔިތުންގެ މަޖިލީހުން ގޮތެއް ނިންމެވުން އެދި ރައްޔިތުންގެ މަޖިލީހަށް ހުށަހެޅި. އެދުވަސްވަރަކީ ސަރުކާރުގެ ނުފޫޒާއި ބާރުގެ ދަށުގައި ރައްޔިތުންގެ މަޖިލިސް ހިނގަމުން ދިޔަ ދުވަސްވަރު ކަމަށްވެފައި ސިޔާސީޕާޓީ ހުއްދަކުރުމުގައި ސަރުކާރުން ކަނޑައެޅި ސިޔާސަތު، މަޖިލީހުންވެސް ދިފާއުކުރި. 2001 ޖޫން 17 ގައި އޮތް ރައްޔިތުންގެ މަޖިލީހުގެ ޖަލްސާގައި ވާހަކަ ދެއްކެވި ހުރިހާ ބޭފުޅުންހެންވެސް ވާހަކަ ދެއްކެވީ ސިޔާސީޕާޓީ ނިޒާމު ރާއްޖޭގައި ތައާރަފްކުރަން ނުފެންނަކަމަށް ވިދާޅުވެ. މެންބަރުންގެ ވާހަކަފުޅުގެ އިތުރުން، ވޯޓް ދެއްވުމުގައިވެސް ހަމަ އެގޮތަށް އަމަލުކުރެއްވި. ވޯޓްގައި ބައިވެރިވެވަޑައިގެންނެވި 47 މެންބަރުންގެ ތެރެއިން 43 މެންބަރުންގެ އަގްލަބިއްޔަތުން، ރާއްޖޭގައި ސިޔާސީޕާޓީ ހިންގަން ހުއްދަ ދޭން ނުފެންނަކަމަށް ފާސްކުރި. ސިޔާސީޕާޓީ ނިޒާމް ތައާރަފްކުރަން ފެންނަކަމަށް ވާހަކަދައްކަވައި ވޯޓްދެއްވި4މެންބަރުންނަކީ، ޕާޓީ ރަޖިސްޓްރީ ކުރުމަށް ހުށަހެޅި ލިޔުމުގައި ސޮއި ކުރައްވާފައިއޮތް4މެންބަރުން. އެ މެންބަރުންނަކީ މާލޭ މެންބަރު މުޙައްމަދު ނަޝީދާއި، ފާދިއްޕޮޅު މެންބަރު އިބްރާހީމް މުޙައްމަދު ސޯލިހާއި، ކޮޅުމަޑުލު މެންބަރު ޙަސަން އަފީފާއި، މާލެ އަތޮޅު މެންބަރު އަބްދުﷲ ޝާކިރު...\nސަރުކާރުން ބޭނުންވިގޮތަށް ރައްޔިތުންގެ މަޖިލީހުން ނިންމުމާއެކު އެމްޑީޕީ ރަޖިސްޓްރީކުރުމަށް ކުރި މަސައްކަތް މަޑުޖެހިގެން ދިޔަ. މި މަސައްކަތް އެދުވަސްވަރަށް މަޑުޖެހިގެން ދިޔަ މައިގަނޑު ސަބަބަކީ އެމްޑީޕީ ރަޖިސްޓްރީ ކުރެއްވުމުގައި އިސްކޮށް އުޅުއްވި ބައެއް ބޭފުޅުން ހައްޔަރުކޮށް ޝަރީޢަތް ހިންގާ އަދަބު ދިނުން. މިއީ އިދިކޮޅު ސިޔާސީ ހަރަކާތެއް އުފެދި، މައުމޫންގެ ވެރިކަމަށް ގޮންޖެހުމަކަށް ވެދާނެކަމަށް ބެލެވިގެން، ރާވައިހިންގި ކަންތައްތަކެއް ކަމަށް ގަބޫލްކުރެވޭ... ސަރުކާރާ އިދިކޮޅު ފިކުރެއް އޮތުމަށް މައުމޫން ބޭނުންނުވާ ކަމުގެ އެންމެ ފުރިހަމަ މިސާލަކީ ސަރުކާރާ ދެކޮޅަށް ފާޑުވިދާޅުވެ، މިނިވަންކަމާއެކު މަޖިލީހުގައި ވާހަކަދައްކަވައި، ރައްޔިތުންގެ ވިސްނުމާ އެއްގޮތަށް ބިލްތައް ހުށަހަޅުއްވަމުން ގެންދެވި މާލޭ ރައްޔިތުންގެ މަންދޫބު މުޙައްމަދު ނަޝީދު (އަންނި) ހައްޔަރުކުރުން. ޤާނޫނުއަސާސީއާ ޚިލާފަށް ޝަރީއަތް ހިންގައި ބޭއިންސާފުން ހުކުމް އިއްވައި ރައްޔިތުންގެ މަޖިލީހުގެ މެންބަރުކަން ނިގުޅައިގަނެ، އަރުވާލުން.\nމައުމޫން ވެރިކަމުގެ އަނިޔާވެރިކަން އާންމު ދިވެހިރައްޔިތުންނަށް ފެނިގެން ދިޔައީ 2003 ސެޕްޓެމްބަރު ނަވާރަ ވިހީގައި މާފުށީ ޖަލުގައި ހިނގާދިޔަ ހާދިސާތަކަށްފަހު. އެހާދިސާތަކަށްފަހު ރާއްޖެއަށް އިސްލާހީ ބަދަލު ގެންނަވަން މަސައްކަތްކުރެއްވި އިސްބޭފުޅުން ސްރީލަންކާއަށް އަމިއްލައަށް އަރުވާލެއްވުނު. މިބޭފުޅުންގެ އެންމެ ފުރަތަމަ މަސައްކަތްޕުޅަކަށްވީ ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އުފައްދަވައި ހިންގަވަން ފެއްޓުން. ސިޔާސީޕާޓީއަށް ރާއްޖޭން ނުލިބުނު ޖާގަ، އަވައްޓެރި ސްރީލަންކާއިން ހޯއްދަވައި "އަރުވާލެވިފައިވާ ސަހްސެއްގެ ގޮތުގައި" 2003 ނޮވެމްބަރު 10 ގައި އެމްޑީޕީ އިފްތިތާހް ކުރެއްވި. ބައިނަލްއަގްވާމީ މުޖުތަމައަށް މިކަން އިއުލާން ކުރެއްވި. ދިވެހި ރައްޔިތުންގެ ޑިމޮކްރެޓިކް ޕާޓީ އަކީ ދިވެހި ސަރުކާރު ބަލައިގަންނަ ޕާޓީއަކަށްނުވިނަމަވެސް ބައިނަލްއަގްވާމީ މުޖްތަމައުން އެމްޑީޕީ ބަލައިގަތް. އެމްޑީޕީގެ ނަމުގައި ރާއްޖޭން ބޭރުގައި ތަފާތު ހަރަކާތްތައް ހިންގަންފެށި.\nއެމްޑީޕީގެ ހަރަކާތްތައް ރާއްޖޭންބޭރުގައި ކުރިއަށް ގެންދަންފެށުމާއެކު، ރާއްޖޭގައިތިބި އެމްޑީޕީއަށް ނިސްބަތްވާ ބައެއް ފަރާތްތަކަށް ތަފާތު ތުހުމަތުތައްކޮށް ހައްޔަރުކުރި. މީގެ އެއް މިސާލަކީ 2004 ފެބްރުއަރީ 13 ވަނަ ދުވަހު، އިންޓަނެޓް މެދުވެރިކޮށް ވޯޓް ނަގައިގެން، އެމްޑީޕީގެ ޤައުމީ މަޖިލިސް އެކުލަވާލުމާއެކު، އެރޭ ދަންވަރު ސިފައިން ހިންގި ޚާއްސަ އޮޕަރޭޝަން. އެ އޮޕަރޭޝަންގައި އެމްޑީޕީ ކައުންސިލަށް އިންތިޚާބުވެވަޑައިގެންނެވި4ބޭފުޅަކާއެކު އެމްޑީޕީއަށް ނިސްބަތްވި އިތުރު ބަޔަކު ހައްޔަރުކުރި.\nއެމްޑީޕީގެ އިސްވެރިންނަށް އިންޒާރުދީ ބިރުދެއްކުމުގެ އަމަލުތައް ސްރީލަންކާގައިވެސް ހިންގަންފެށި. މިކަމަކީ ސީދާ ދިވެހި ސަރުކާރުން ރާވައިގެން ބަޔަކަށް ރިޝްވަތު ދީގެން ހިންގާ ކަންތައްތަކެއް ކަމާއި އެކަންތައްތަކުގެ ސަބަބުން ބައެއް ބޭފުޅުންގެ ފުރާނަފުޅަށް ނުރައްކާވާ ހިސާބަށް ދިއުމާއެކު، އެ ބޭފުޅުން އިނގިރޭސިވިލާތަށް ވަޑައިގަތް. އަދި 2004 ވަނަ އަހަރުގެ މާޗް 18 ވަނަ ދުވަހު، އެމްޑީޕީ ލަންޑަން އޮފީސް ގާއިމްކޮށް، އެއޮފީހުގައި އިންޓަނޭޝަނަލް ސެކްރެޓޭރިއޭޓްގެ މަސައްކަތް ކުރިއަށް ގެންދަންފެށި. އެޔާއެކު ދިވެހިރާއްޖޭގެ ސިޔާސީ މަސްރަހުގައި ހިންގަމުންގެންދިޔަ ތަފާތު ކަންކަމަށް ބައިނަލްއަގްވާމީ މުޖްތަމައުން ބޮޑު ސަމާލުކަމެއް ދޭންފެށި. ރާއްޖޭގައި ސިޔާސީޕާޓީ ހުއްދަކުރުމަށާއި، ތިންބާރު ވަކިވެފައިވާ ފުރިހަމަ ޑިމޮކްރެޓިކް ނިޒާމަކުން ވެރިކަން ހިންގުމަށް ބާރުއަޅަން ފެށި.\nބައިނަލްއަގްވާމީ މުޖްތަމައުގެ އިތުރުން ޚުދު ދިވެހި ރައްޔިތުންވެސް، ރާއްޖޭގެ ވެރިކަމުގެ ނިޒާމަށް އިސްލާހީ ބަދަލުތައް ގެނައުމަށް ގޮވާލަމުން ގެންދިޔަ. މިކަން އެންމެ ފާޅުކަންބޮޑުގޮތެއްގައި ފެނިގެންދިޔައީ، 2004 ޖޫން\nމަހާއި ޖުލައިމަހު ކުރިއަށްދިޔަ މިނިވަން ބަހުސްގެ ސިލްސިލާގައި. މި ސިލްސިލާގައި ސިޔާސީޕާޓީ ނިޒާމަށް ރާއްޖޭގައި ފުރުސަތު ދިނުމަށް ތަކުރާރުކޮށް ގޮވާލި. އަދި 2004 ޖުލައި7ގައި ބޭއްވި މިނިވަން ބަހުސްގެ3ވަނަ ބައްދަލުވުމުގައި ވަގުތުން ވަގުތަށް އެމްޑީޕީ ރަޖިސްޓްރީކޮށްދިނުމަށް ގޮވާލި. މިނިވަންބަހުސްގެ6ވަނަ ބައްދަލުވުން 2004 ޖުލައި 15 ގައި ބޭއްވިއިރު، އެބައްދަލުވުމުގައި އެމްޑީޕީގެ ނިޝާނާއި އެމްޑީޕީގެ ޝިއާރުތައް ބޭނުންކުރި. މިބައްދަލުވުމާ ހިސާބުން މިނިވަން ބަހުސްގެ ބައްދަލުވުންތަކަށް ސަރުކާރުގެ އިމާރާތްތައް ދޫކުރުން ހުއްޓާލި. ބައްދަލުވުންތައް ބޭއްވުމަށް ހުރަސްއަޅައި ސަރުކާރުގެ އެއްވެސް އިމާރާތެއް ނުދޭން ފެށުމުން އިސްލާހީ ހަރަކާތްތެރިންގެ މަންޒިލަކަށްވީ މާލޭ ލޮނުޒިޔާރަތްކޮޅު ރާޅުގަނޑު ސަރަހައްދު. އެތަނަށް އެއްވެ، މިނިވަންކަމާއެކު ޚިޔާލު ބަދަލުކޮށް ބޮނޑިބަތަށް އިންސާފުކުރުމުގެ ބައްދަލުވުންތައް ތަކުރާރުވާން ފެށުމާއެކު އެއީވެސް މުޅިން މަނާކަމެއްގެ ގޮތުގައި ކަނޑައަޅާ އިއުލާންކުރި. އަދި މިނިވަން ބަހުސްގެ ބައްދަލުވުންތަކުގައާއި ލޮނުޒިޔާރަތްކޮޅު ބައްދަލުވުންތަކުގައި މިނިވަންކަމާއެކު ޚިޔާލުފާޅުކުރި ފަރާތްތައް ފުލުސް އޮފީހަށް ހާޒިރުކޮށް ސުވާލުކޮށް ބިރުދެއްކުމުގެ އަމަލުތަކެއް ހިންގި.\nއެމްޑީޕީގެ ފިކުރުގައި އިސްލާހަށް ތާއީދުކުރި މީހުން ފުލުސް އޮފީހަށް ގެންދިޔުމާއި ނުހައްގުން އެ މީހުން ހައްޔަރުކުރުމުގެ ހަރަކާތްތަކެއް ސަރުކާރުން ހިންގާތީ އެކަމާ އިހުތިޖާޖްކުރުމުގެ ގޮތުން 2004 އޮގަސްޓް 12 ވީ ބުރާސްފަތި ދުވަހު ހަވީރުން ފެށިގެން ޖުމްހޫރީމައިދާނު ސަރަހައްދަށް މީހުން ޖަމާވާންފެށި. އެރެއާއި ޖެހިގެން އައި ހުކުރު ދުވަހުވެސް ގިނަ އަދަދެއްގެ ބަޔަކު، ސަރުކާރާ ދެކޮޅަށް ޝުއޫރުފާޅުކޮށް އަޑު އުފުލަން އެސަރަހައްދުގައި ތިބި. ހުކުރު ދުވަހުގެ މެންދުރުފަހު، ވަރަށް އަނިޔާވެރިގޮތަކަށް މިއެއްވުން ރޫޅާލައި ގިނަބަޔަކު ހައްޔަރުކުރި. ވަގުތުން ވަގުތަށް ކުއްލި ނުރައްކަލުގެ ހާލަތު އިއުލާންކޮށް، މޯބައިލް ފޯނުން އެސްއެމްއެސް ކުރުމުގެ ޚިދުމަތާއި އިންޓަނެޓްގެ ޚިދުމަތް ކަނޑާލި. "ކަޅުހުކުރު" ގެ ގޮތުގައި ދިވެހީން ބަލައިގަތް އެ ދުވަހުގެ ހާދިސާއާ ގުޅުވައިގެން 200 އަށްވުރެ ގިނަ މީހުން ހައްޔަރުކޮށް، ގިނަ ދުވަސްތަކެއް ވާންދެން ޖަލުގައި ބޭތިއްބި. އޭގެތެރޭގައި ރައްޔިތުންގެ މަޖިލީހާއި ރައްޔިތުންގެ ޚާއްސަ މަޖިލީހުގެ މެންބަރުންނާއި ވިޔަފާރިވެރިންނާއި މީގެ އިތުރުންވެސް ތަފާތު ދާއިރާތަކުން ފާހަގަކުރެވޭ މުހިންމު ބޭފުޅުން ހިމެނުނު. މި ހާދިސާއާ ބައިނަލްއަގްވާމީ މުޖްތަމައުގެ ސަމާލުކަމަށް ގެނައުމަށްޓަކައި، ރާއްޖޭން ބޭރުގައި ހަރަކާތްތެރިވަމުންދިޔަ އެމްޑީޕީގެ ބޭފުޅުން ގިނަ ގުނަ މަސައްކަތްތަކެއް ކުރެއްވި.\nސިޔާސީޕާޓީ ނިޒާމު ރާއްޖޭގައި ގާއިމްކޮށް އެމްޑީޕީ ރަޖިސްޓްރީ ކުރެވޭނެކަމުގެ ފެހި ސިގްނަލް ލިބިވަޑައިގަތުމާއެކު، އަމިއްލައަށް އަރުވާލެއްވިގެން ރާއްޖޭން ބޭރުގައި ތިއްބެވި ބޭފުޅުންގެ ތެރޭގައި އެންމެ އިސްކޮށް ހުންނެވި، އެމްޑީޕީގެ ޗެއާޕާސަން މުޙައްމަދު ނަޝީދު (އަންނި)، ރާއްޖެ ވަޑައިގަތް. 2005 އެޕްރީލް 30 ގައި ރާއްޖެވަޑައިގަތުމަށްފަހު، މީޑިއާއަށް ދެއްވި ފުރަތަމަ އިންޓަވިޔުގައިވެސް ވިދާޅުވީ، އެމްޑީޕީގެ ހަރަކާތްތައް ރާއްޖޭގައި ރަސްމީކޮށް ފެއްޓުމުގެ ވަގުތު ޖެހިއްޖެ ކަމަށާއި ސިޔާސީޕާޓީ ރަޖިސްޓްރީކުރުމުގެ ހުވަފެން ވަރަށް އަވަހަށް ހަގީގަތަކަށް ވާނެކަމަށް. ނަޝީދު ރާއްޖެ ވަޑައިގަތުމަށްފަހު، އެމްޑީޕީއަށް މެންބަރުން ވެއްދުމުގެ މަސައްކަތް ވަރަށް ފޯރިޔާއި ޖޯޝުގައި ކުރިއަށް ގެންދިޔައިރު މިކަންތައްތަކަށް ސަރުކާރުން ވަރަށްބޮޑަށް ފާރަވެރިވަމުން ގެންދިޔަ. އެމްޑީޕީއަށް ތާއީދުކުރާ ފަރާތްތަކާއެކު ބޭއްވި ފުރަތަމަ އާންމު ބައްދަލުވުން ނަޝީދު އިސްވެ ހުންނަވައިގެން 2005 މެއި6ދުވަހުގެރޭ ވެސްޓްޕާކް ރެސްޓޯރަންޓްގައި ބޭއްވި.\nމި ބައްދަލުވުމަށްފަހު އެމްޑީޕީގެ ސިލްސިލާ ބައްދަލުވުންތަކެއް އެމްޑީޕީގެ މައިހަރުގެ، ގ.ދުންފިނިގޭގައި ކުރިއަށް ގެންދަންފެށި. އެމްޑީޕީގެ އިސްވެރިންނާއި އާންމު މެންބަރުންގެ ޚިޔާލުފާޅުކުރުމާއި މަޝްވަރާކުރުންތަކާއެކު މިބައްދަލުވުންތައް ކުރިއަށްދިޔައިރު، އަލަށް އެމްޑީޕީއާ ގުޅެމުންދިޔަ މީހުންގެ އަދަދުވެސް ދިޔައީ އިތުރުވަމުން.\nހުއްޓުމެއްނެތި އެމްޑީޕީން ކުރަމުންދިޔަ މަސައްކަތާއެކު، ސިޔާސީޕާޓީ ނިޒާމަށް ޖާގަ ދިނުމުގެ ވިސްނުން ސަރުކާރުންވެސް ގެންގުޅެންފެށި. ސިޔާސީޕާޓީ ހަދައި ހިންގަން ގާނޫނުއަސާސީ ތަންނުދޭކަމަށް ކުރީގެ ބަންޑާރަނައިބް ލަފާދެއްވާފައިވަނިކޮށް، ފަހުގެ ބަންޑާރަނައިބް ވިދާޅުވީ، ރާއްޖޭގައި ސިޔާސީޕާޓީ ހަދައި ހިންގަން ގާނޫނީ އެއްވެސް ހުރަހެއް ނެތްކަމަށާއި، އެކަމަކީ ގާނޫނުއަސާސީގެ 27 ވަނަ މާއްދާގެ ދަށުން ދިވެހިރައްޔިތުންނަށް ލިބިދީފައިވާ އަސާސީ ހައްގެއްކަމަށް. މިކަމުގައި ރައްޔިތުންގެ މަޖިލީހުން ނިންމަވާ ގޮތެއް ބެއްލެވުމަށްޓަކައި، 2005 ޖޫން2ވަނަ ދުވަހު އޮތް ރައްޔިތުންގެ މަޖިލީހުގެ ޖަލްސާއަށް އެޖެންޑާކުރި. އެދުވަހުގެ ޖަލްސާގައި މަޖިލީހުން ނިންމަވާނެ ގޮތެއްގެ ޝައުގުވެރިކަމުގައި ގިނަބަޔަކު ތިއްބާ، ޖޫން މަހުގެ ފުރަތަމަ ދުވަހުގެރޭ މެންދަމުގެ ވަގުތެއްގައި، އެމްޑީޕީގެ ޗެއާޕާސަން ނަޝީދު އާއި ޕާޓީގެ އިސް ހަރަކާތްތެރިންތަކެއް ހައްޔަރުކޮށް، އެމްޑީޕީގެ އޮފީހާއި މައި ހަރުގެ ފުލުހުންގެ ބެލުމުގެދަށަށް ގެންދިޔަ. މިކަމަކީ ކީއްވެގެން ކޮންސަބަބަކާހުރެ ކުރި ކަމެއްކަން ސަރުކާރުން ހާމަނުކުރިނަމަވެސް، ޖޫން2ވަނަ ދުވަހު އޮތް މަޖިލީހުގެ ޖަލްސާއިން ޕާޓީ ނިޒާމަށް ފުރުސަތު ދޭން ފެންނަކަމަށް ފާސްކުރުމާއެކު، އެދުވަހު ހަވީރު ހައްޔަރުކުރި އެންމެން ދޫކޮށްލި. އަދި އެމްޑީޕީގެ އޮފީހާއި މައިހަރުގެވެސް ފުލުހުން ދޫކޮށްލި.\n2005 ޖޫން2ވީ ބުރާސްފަތި ދުވަހު އޮތް ރައްޔިތުންގެ މަޖިލީހުގެ ޖަލްސާގައި ވާހަކަ ދެއްކެވި ހަމަ ހުރިހާ ބޭފުޅުންހެންވެސް ސިޔާސީޕާޓީ ނިޒާމަށް ރާއްޖޭގައި ޖާގަދޭން ފެންނަކަމަށް ވިދާޅުވެ ވާހަކަ ދެއްކެވިއިރު، އޭގެތެރޭގައި 2001 ވަނަ އަހަރު ޕާޓީނިޒާމާ ދެކޮޅަށް ވާހަކަ ދެއްކެވި ބޭފުޅުންވެސް ހިމެނުނު. މަޖިލީހުގެ ދެ ގެލެރީ ފުރެންދެން އާންމުން ވަތް މިޖަލްސާގައި، ޖަލްސާއަށް ހާޒިރުވެވަޑައިގެންނެވި 46 މެންބަރުންގެ އިއްތިފާގުން، ރާއްޖޭގައި ސިޔާސީޕާޓީ އުފައްދައި ހިންގުމަކީ ރައްޔިތުންގެ މަޖިލީހަށް ފެނިވަޑައިގަންނަވާ ކަމެއް ކަމަށް ނިންމެވި.\nސިޔާސީޕާޓީ ނިޒާމަށް ރާއްޖޭގައި ފުރުސަތު ލިބުމާއެކު، އެއްވެސް ލަހެއް ފަހެއްނެތި، ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)، ދިވެހިރާއްޖޭގައި ރަޖިސްޓްރީކުރުމުގެ މަސައްކަތް ފެށި. ހަފުތާ ބަންދަށްފަހު، ޖޫން5ވީ އާދީއްތަ ދުވަހު ސަރުކާރު ހުޅުވުނުތަނާހެން އެމްޑީޕީގެ އިސްވެރިން ހޯމް މިނިސްޓްރީއަށް ވަޑައިގަނެ، ފޯމް ނަންގަވައި ހަމަ އެތަނުގައި ތިއްބަވައިގެން ފުރުއްވަން ފެއްޓެވި. 50 މީހުންގެ ސޮޔާއެކު ހުށަހަޅަންޖެހޭ ފޯމް، 105 މީހުންގެ ސޮޔާއެކު ހުށަހެޅި. އަދި އެމްޑީޕީއަށް ސޮއިކުރި ތިންހާސް މެންބަރުންގެ ފޯމް އޭގެ ދެދުވަސްފަހުން ހޯމް މިނިސްޓްރީއަށް ހުށަހެޅި. އެޔާއެކު ސިޔާސީޕާޓީ ގަވާއިދުގާ ބުނާގޮތުގެމަތިން، "ސިޔާސީޕާޓީ އުފެއްދުމަށް ބާއްވާ ބައްދަލުވުން" ބޭއްވުމުގެ ހުއްދަ ހޯމް މިނިސްޓްރީން އެމްޑީޕީއަށް ދިން. މިޖަލްސާ، 2005 ޖޫން 11 ވަނަ ދުވަހުގެރޭ އިސްކަންދަރު ސްކޫލްގައި ބާއްވާ، ޕާޓީގެ އަސާސީ ގަވާއިދާއި ކުލައާއި ލޯގޯ ފާސްކުރި. ސިޔާސީޕާޓީގެ ގަވާއިދުގައި ބުނާ ހުރިހާ މަރުހަލާއެއް ފުރިހަމަކުރުމަށްފަހު، ޖެހިގެން އައި ދުވަހު އެމްޑީޕީ ރަސްމީކޮށް ރަޖިސްޓްރީކޮށްދިނުން އެދި ހޯމް މިނިސްޓްރީއަށް ހުށަހެޅި.\nފަހުގެ ތާރީޚްގައި ރާއްޖޭގެ އުފެއްދި ފުރަތަމަ ސިޔާސީޕާޓީގެ ގޮތުގައި ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ރަޖިސްޓްރީ ކުރީ މީގެ 8 އަހަރު ކުރިން މިއަދު. އާދެ 2005 ޖޫން 26 ވީ އާދީއްތަ ދުވަހު.\nއެމްޑީޕީގެ ހަޔާތުން އަށް އަހަރު ފާއިތުވީއިރު އެމްޑީޕީން ވަނީ، ގިނަ ރައްޔިތުން އުންމީދުވެސް ނުކުރާފަދަ ފަސޭހަތަކާއި ޚިދުމަތްތަކާއި ގޮތްތައް ތައާރަފް ކޮށްދީފައި. ރާއްޖެއަކީ ގުދުރަތީ ވަސީލަތްތައް މަދު ނިކަމެތި ގައުމެއް ކަމަށް ބުނެ ގޮވަމުންދިޔަ ގޮވެލިފައްޗަކީ ހަގީގަތެއް ނޫންކަމާއި ރާއްޖެއިން ނަފާނެރެވިދާނެ ގޮތްތައް އެބަހުރިކަމާ، އެޔާއެކު އެކަމުގެ ހެޔޮ އަސަރު ރައްޔިތުންނަށްވެސް ލިބެންޖެހޭނެކަމަށް އެމްޑީޕީ ދިޔައީ ބުނަމުން. އެމްޑީޕީ ދައްކާ ވާހަކައާއި ހުށަހަޅާ ކަންކަމަކީ އެއްވެސް ހަގީގަތެއްގެ މައްޗަށް ބުރަވެ ދައްކާ ވާހަކައެއް ނޫންކަން ރައްޔިތުންނަށް ވިސްނައިދިނުމަށް އެމްޑީޕީއާ ދެކޮޅު ވާދަވެރި ސިޔާސީޕާޓީ ތަކުން ޕްރޮޕެގެންޑާ ފެތުރިނަމަވެސް، މިއަދުވަނީ އެމްޑީޕީން ތައާރަފްކުރި އެތައްކަމެއް ދިވެހީން ތަޖުރިބާ ކޮށްފައި. ތިންބާރު ވަކިވެފައިވާ ޑިމޮކްރެޓިކް ވެރިކަމުގެ ނިޒާމެއް ރާއްޖެއަށް ތައާރަފްވުމާއި، ސިޔާސީޕާޓީ އުފައްދައި ހިންގުމާއި، ސިޔާސީ ގޮތުން ރައްޔިތުން ހޭލުންތެރިވުމާއި، ޚިޔާލުފާޅުކުރުމާއި ނޫސްވެރިކަމުގެ މިނިވަންކަން ގާއިމްކުރުމާއި، ހަމަހަމަ ކަމާއެކު އެންމެ ރައްޔިތުންނަށްވެސް އަދުލު އިންސާފް ލިބުމަށް އެމްޑީޕީން ކުރި ވަކާލާތާ ދެކޮޅަށް އަޑުއުފުލި މީހުންވެސް މިއަދުތިބީ އެމްޑީޕީގެ ފަލްސަފާ ގަބޫލުކޮށްގެން. އެމްޑީޕީއަށް ނިސްބަތްވި މަދު މެންބަރުންކޮޅެއް ރައްޔިތުންގެ ޚާއްސަ މަޖިލީހުގައި ތިއްބެވިނަމަވެސް، އެމަޖިލީހުން އެކުލަވާލި ގާނޫނުއަސާސީ ޒަމާނީ ޑިމޮކްރެޓިކް ގާނޫނުއަސާސީ އަކަށް ބަދަލުކުރުމުގައި އެމެންބަރުންވަނީ މުހިންމު ރޯލެއް ކުޅުއްވާފައި. އެމްޑީޕީ އުފެދިގެން އައި ދުވަސްވަރު ރައްޔިތުންގެ މަޖިލީހުގައިވެސް އެމްޑީޕީއަށް ނިސްބަތްވާ ތިއްބެވީ މަދު މެންބަރުން ކޮޅެއް. އެހެންސް، އެމެންބަރުންގެ ބުރަ މަސައްކަތުން ރައްޔިތުންނަށްޓަކައި ގިނަ ކަންތައްތަކެއް ވަނީ ހާސިލްކޮށްދެއްވާފައި. ކިޔަވާ ކުދިންގެ ފޮތްލިސްޓަށް ދައުލަތުން ޚަރަދު ކުރުމާއި، މާލެއެކޭ އެއްގޮތަށް މީހުން ދިރިއުޅޭ ރަށްރަށުގައިވެސް ގެސްޓްހައުސް ތައާރަފް ކުރުން ފަދަ ސިޔާސަތު ތަކަކީ އެދުވަސްވަރު އެ މެންބަރުން ކުރެއްވި މިންނަތް މަސައްކަތްތަކުގެ ނަތީޖާ.\nމިފަދަ އެތައް ކާމިޔާބުތަކެއްގެ ތެރެއިންވެސް، އެމްޑީޕީއަށް ލިބުނު އެންމެބޮޑު ކާމިޔާބަކީ، ދިވެހިރާއްޖޭގައި ބޭއްވި ފުރަތަމަ ޑިމޮކްރެޓިކް އިންތިޚާބް އެމްޑީޕީގެ ރިޔާސީ ކެންޑިޑޭޓް މުޙައްމަދު ނަޝީދު، ކާމިޔާބު ކުރެއްވުން. 2008 ނޮވެމްބަރު 11 ގައި ފެށި ފުރަތަމަ ޑިމޮކްރެޓިކް ވެރިކަން 2012 ފެބްރުއަރީ7ގައި ބަގާވާތަކުން ވައްޓާލުމާ ހަމައަށް އެމްޑީޕީ ސަރުކާރުން ވަނީ ރައްޔިތުންނަށްޓަކައި ގިނަ ގުނަ ޚިދުމަތްތަކެއް ދޭން ފަށާފައި. ތަރައްގީގެ ގިނަ މަޝްރޫއުތަކެއް ހިންގާފައި އަދި ހިންގަންފަށާފައި. ގައުމާއި ރަށުގެ ތަރައްގީގެ އިތުރުން ސީދާ ރައްޔިތު މީހާގެ ޖީބަށް ލުއިވާނޭފަދަ ސިޔާސަތުތަކެއްވެސް އެމްޑީޕީގެ ތިން އަހަރުގެ ވެރިކަމުގައިވަނީ ތައާރަފްކޮށް ރައްޔިތުންނަށް އެފަސޭހަކަން ލިބިދީފައި. 65 އަހަރުވީ މީހުންނަށްދޭ 2000 ރުފިޔާގެ އިނާޔަތާއި އާސަންދައިގެ ޚިދުމަތާއި އެކަނިވެރި މައިންނާއި ޚާއްސަ އެހީއަށް ބޭނުންވާ މީހުންނަށް ލިބިދޭ އިނާޔަތަކީ ރައްޔިތު އެތައް ބައެއްގެ ފުރިހަމަ ތާއީދު އެމްޑީޕީއަށް ލިބިގެންދާ ސަބަބު.\nބަގާވާތަކުން އެމްޑީޕީގެ ވެރިކަން ނިމުމަކަށް ގެނައި ސަބަބަކީ، އެމްޑީޕީން ކުރަމުންދިޔަ އޯގާތެރި ވެރިކަމާއި ހިންގަމުންދިޔަ ތަރައްގީގެ ހަލުވި މަޝްރޫޢުތަކާއި ރައްޔިތުންނަށް ދޭންފެށި ޚިދުމަތްތަކުގެ ސަބަބުން ރައީސުލްޖުމްހޫރިއްޔާ މުޙައްމަދު ނަޝީދުގެ މަގްބޫލުކަން ކުރިއަށްވުރެވެސް ބޮޑުވާން ފެށުން. އިދިކޮޅު ފަރާތްތަކަށް ވެރިކަމަށް އާދެވޭނެ އޮތް ހަމައެކަނި ގޮތަކީ ވެރިކަން ބަދަލުކޮށް އެމްޑީޕީ ބަދުނާމުކޮށް، އެމްޑީޕީގެ އިސްފަރާތްތައް ހައްޔަރުކޮށްގެން ކަމަށް ގަބޫލުކުރެވުން. އެހެންނަމަވެސް ބަގާވާތުގެ އަހުލުވެރިން ބޭނުންވިހާ ގޮތެއް އެމްޑީޕީއަކަށް ނުހެދުނު. ބަގާވާތާއެކު އެމްޑީޕީގެ އިސްބޭފުޅުންނަށާއި އާންމު މެންބަރުންނަށް އެތައް އަނިޔާއެއް ދިން ނަމަވެސް، ފެންނަމުންދަނީ އެމްޑީޕީ އިތުރަށް ބަދަހިވެ ގިނަ އަދަދެއްގެ މެންބަރުން އެމްޑީޕީއާ ގުޅޭތަން. ރައްޔިތުންގެ މަޖިލީހުގެ އިއްޒަތްތެރި މެންބަރުންނާއި ރަށްރަށާއި އަތޮޅުތަކުގެ ކައުންސިލަރުންވެސް އެބޭފުޅުންގެ މުސްތަގްބަލާ ގުޅިފައިވާ ޕާޓީއަކީ އެމްޑީޕީކަން ގަބޫލުކޮށް އެމްޑީޕީއާ ގުޅެމުންދާތަން.\nއެމްޑީޕީންވަނީ ޕާޓީއަށް ކުރިމަތިކުރުވި ހުރަސްތައް ގިރާކޮށް ކާމިޔާބާ ހަމައަށް ވާސިލް ވެފައި. އެމްޑީޕީންވަނީ ޕާޓީއަށް ކުރިމަތިކުރުވި ނުރައްކާތަކުން ސަލާމަތްވެ، އަމާން އައްސޭރިއަކަށް ދަތުރު ފަށާފައި... މިއަހަރުގެ ރިޔާސީ އިންތިހާބް ކުރިމަތިވަމުން އަންނައިރު، އެމްޑީޕީއަކީ ރައްޔިތުންނަށް ބޭނުންވާ ސިޔާސަތުތައް ތައާރަފްކޮށްގެން ރައްޔިތުންގެ ރުހުމާއި ލޯބި ހޯދައިގެން ވެރިކަން ހޯދުމަށް މަސައްކަތްކުރާ ހަމައެކަނި ޕާޓީ. އެމްޑީޕީގެ ހީވާގި މެންބަރުންނާއި ޕާޓީގެ ލީޑަރޝިޕުން ކަމަރު ބަނދެގެން ތިބީ ކުރިއަށް އޮތް ރިޔާސީ އިންތިހާބް އެއްބުރުން ކާމިޔާބު ކުރުމުގެ އަޒުމާއި އުންމީދުގައި.\nނޯޓް: މި ރިޕޯޓަކީ ދިވެހިރައްޔިތުންގެ ޑިމޮކްރެޓިކްޕާޓީ (އެމްޑީޕީ) ގެ 8 ވަނަ އަހަރީ ދުވަހުގެ (26 ޖޫން 2013) ޚާއްސަ ޖަލްސާގައި ދެއްކުމަށްޓަކައި އަޅުގަނޑު ލިޔުނު ރިޕޯޓެކެވެ. ނަމަވެސް ދިމާވި ސަބަބުތަކާހުރެ އެޖަލްސާ ކެންސަލްވުމާ ގުޅިގެން، މި ރިޕޯޓް އާންމުކޮށްފައިވަނީ 12 އޮގަސްޓް 2013 ވީ ހޯމަ ދުވަހުގެރޭ، މާލޭ ލޮނުޒިޔާރަތްކޮޅުގައި ބޭއްވި ބޮޑު ޖަލްސާ ގައެވެ. (ވީޑިއޯ)\nLabels: history, MDP, report\nމީޑިއާއަށް ހުރަސްއަޅާ ވެރިއަކު އިސްކުރުމުގައި އެން...\nއިލެކްޝަންސް ކޮމިޝަން، ޕީޕީއެމަށް ކަމުނުދިޔުން\nފެނުނު މަންޒަރު – 12 އޮގަސްޓް 2013


AFC Cup ge qualifying gai Valencia aai dhekolhah Paro FC - vNews.mv\nވެލެންސިއާ އިން މެޗުގައި ބޭނުންކުރި ފުރަތަމަ 11- ފޮޓޯ:- އެފްއޭއެމް\nއޭއެފްސީ ކަޕުގެ ކޮލިފައިންގައި ވެލެންސިއާއާ ދެކޮޅަށް ޕަރޯ އެފްސީ\nއައްފާން މުހައްމަދު 17 January 2022, 16:02\nރާއްޖެއިން ވާދަކުރާ ކްލަބް ފެންވަރުގެ އެންމެ ބޮޑު އެއް މުބާރާތް ކަމުގައިވާ އޭއެފްސީ ކަޕުގެ ކޮލިފައިންގެ ޕްރިލިމިނަރީ ބުރުގައި ރާއްޖޭގެ ލީގު ރަނަރަޕް، ކްލަބް ވެލެންސިއާ އާއި ދެކޮޅަށް ބޫޓާނުގެ ޕަރޯ އެފްސީ ވާދަކުރަން ހަމަޖެހިއްޖެއެވެ.\nވެލެންސިއާ އިން މުބާރާތުގެ ކޮލިފައިންގެ ޕްރިލިމިނަރީ ބުރުގައި ވާދަކުރާއިރު، ރާއްޖެއިން މި މުބާރާތުގެ ގްރޫޕް ސްޓޭޖުގެ ސީދާ ޖާގައެއް ލިބިފައިވަނީ މިދިޔަ ސީޒަނުގެ ލީގު ޗެމްޕިއަންކަން ހޯދި މާޒިޔާ ސްޕޯޓްސް އެންޑް ރެކްރިއޭޝަނަށެވެ.\nމާޒިޔާގެ އިތުރުން ދެން މި ސަރަހައްދުގެ ގައުމުތަކުގެ ތެރެއިން ގްރޫޕް ސްޓޭޖުގެ ސީދާ ޖާގައެއް ހޯދާފައިވާ ޓީމުތަކަކީ ބަންގްލަދޭޝްގެ ޗެމްޕިއަން ބަޝުންދަރާ ކިންގްސް އާއި އިންޑިއާގެ އައި ލީގުގެ ޗެމްޕިއަންކަން ހޯދި ގޯކުލަމް ކެރަލާއަށެވެ.\nކޮލިފައިންގ ކާމިޔާބުކުރާ ޓީމަކަށް ގްރޫޕް ސްޓޭޖުގެ ފަހު ޖާގަ ލިބޭއިރު، ރާއްޖޭން ކޮލިފައިންގައި ވާދަކުރާނީ މިދިޔަ ސީޒަނުގެ ދިވެހި ޕްރިމިއާ ލީގުގެ ދެވަނަ ހޯދި ވެލެންސިއާއެވެ. ދެން ކޮލިފައިންގައި ހިމެނެނީ ޕަރޯ އާއި ލަންކާ ސުޕަ ލީގުގެ ޗެމްޕިއަން ބްލޫ ސްޓާ އަދި ނޭޕާލުގެ އޭ ޑިވިޝަން ލީގުގެ ޗެމްޕިއަން މަޗިންދުރަ އެފްސީއެވެ.\nއޭއެފްސީ ކަޕުގެ ގުރުއަތުލުން ހޯމަ ދުވަހު ކުރިއަށްދިޔައިރު، ޕަރޯއާ ދެކޮޅަށް ވެލެންސިއާ ކުޅޭ މެޗު ތާވަލުކޮށްފައިވަނީ އޭޕްރީލް މަހުގެ ފަސްވަނަ ދުވަހަށެވެ. އެ މެޗުން އީގަލްސް މޮޅުވެއްޖެނަމަ ޕްރިލިމިނަރީ ދެވަނަ ބުރުގައި ވެލެންސިއާ ނުކުންނަން ޖެހޭނީ ބަންގްލަދޭޝްގެ ޑާކާ އަބަހާނީއާ ދެކޮޅަށެވެ. އެ މެޗު އޮންނާނީ އޭޕްރީލް މަހުގެ 12 ވަނަ ދުވަހުއެވެ. އަދި އެ މެޗުން މޮޅުވެއްޖެނަމަ، ގްރޫޕް ސްޓޭޖުގެ ޖާގައެއް ހޯދަން ޕްލޭއޮފް ބުރުގައި ވެލެންސިއާ ކުޅެން ޖެހޭނީ އިންޑިއާގެ އޭޓީކޭ މޯހަން ބަގާން ނުވަތަ މަޗިންދުރަ އާއި ބްލޫ ސްޓާ ކުޅެގެން މޮޅުވާ ޓީމަކާއެވެ. އެ މެޗު ކުޅެން ތާވަލުކޮށްފައިވަނީ އޭޕްރީލް މަހުގެ 19 ވަނަ ދުވަހަށެވެ.\nމީގެ ކުރިން ކޮލިފައިން ކޮންމެ ބުރެއްގައި ހޯމް އެންޑް އަވޭ ދެ ލެގު ކުޅޭ ގޮތަށް އޮތް ނަމަވެސް، މި ފަހަރު ކޮލިފައިން ބުރު ކުޅެން ހަމަޖެހިފައިވަނީ އެއް ލެގަށެވެ. އެއީ މިދިޔަ އަހަރުން ފެށިގެން ކޮވިޑް-19 ގެ ސަބަބުން ސެންޓްރަލައިޒްކޮށްގެން މުބާރާތް ކުރިއަށްގެންދަން ޖެހުމާ ގުޅިގެންނެވެ.\nމި ފަހަރުގެ އޭއެފްސީ ކަޕުގެ ކޮލިފައިންގައި ވެލެންސިއާ ވާދަކުރާއިރު، އެ ޓީމުން އެންމެ ފަހުން އޭއެފްސީ ކަޕުގައި ކުޅެފައިވަނީ 2017 ވަނަ އަހަރުގެ ކޮލިފައިންގައެވެ. އެ ފަހަރު ކޮލިފައިން ފުރަތަމަ ބުރުގައި ވެލެންސިއާ ކުޅުނީ ބޫޓާނުގެ ތިމްޕޫ ސިޓީއާއެވެ. އެ ފަހަރު ތިމްޕޫ ކަޓުވާލުމަށްފަހު ޕްލޭއޮފް ބުރަށް ވެލެންސިއާ ދަތުރުކުރި ނަމަވެސް، ޕްލޭއޮފުގައި އިންޑިއާގެ މޯހަން ބަގާން އަތުން ވެލެންސިއާ ވަނީ ކަޓާފައެވެ.\nއޭއެފްސީ ކަޕް ކްލަބް ވެލެންސިއާ ރާއްޖެ ކުޅިވަރު


Alhaalumaa oagaatheri kamakee nafsaanee bali hunna meehunnah emme beynun vaa kankan: Raees - One Online\nޖަލްސާއެއްގައި ރައީސް ސޯލިހް -- ވަން ފޮޓޯ: މުހައްމަދު އައުޒަމް\nއަޅާލުމާ އޯގާތެރިކަމަކީ ނަފްސާނީ ބަލި ހުންނަ މީހުންނަށް އެންމެ ބޭނުންވާ ކަންކަން: ރައީސް\nއަޅާލުމާ އޯގާތެރިކަމަކީ ނަފްސާނީ ބަލި ހުންނަ މީހުންނަށް އެންމެ ބޮޑަށް ބޭނުންވާ އެހީތެރިކަން ކަމުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nއެމަނިކުފާނު އެހެން ވިދާޅުވެފައިވަނީ މިއަދު ފާހަގަކުރަމުން އަންނަ ދުނިޔޭގެ ނަފްސާނީ ދުޅަހެޔޮކަމުގެ ދުވަހާ ގުޅިގެން ކުރެއްވި ޓްވީޓެއްގައެވެ.\nރައީސްގެ ޓްވީޓުގައި ވިދާޅުވީ، އަމިއްލައަށް މަރުވަން ބޭނުންވުމާއ ޑިޕްރެޝަންއަކީ ނަފްސާނީ ބަލީގެ ސަބަބުން ކުރިމަތިވާ ކަންކަން ކަމަށެވެ. އަދި އެފަދަ ފަރާތްތަކަށް އާއިލާއާ މުޖްތަމައުގެ އެހީތެރިކަން ވަރަށް ބޮޑަށް ބޭނުންވާ ކަމަށާއި އަމިއްލައަށް މަރުވުމުގެ މައްސަލަތައް މަދު ކުރުމަށް ސަރުކާރުން އިސްކަންދޭ ކަމަށް ވިދާޅުވެފައިވެއެވެ.\nނަފްސާނީ ބަލި ހުންނަ މީހުންގެ ދުވަހާ ގުޅިގެން ޖެންޑާ މިނިސްޓަރު ޝިދާތާ ޝަރީފު ވެސް ވަނީ، އެފަދަ މީހުންނާމެދު އާންމުންގެ މެދުގައި ހޭލުންތެރިކަން އިތުރު ކުރުމުގެ މުހިންމުކަން ފާހަގަ ކުރައްވައިފައެވެ. އަދި އެފަދަ މީހުންނާ ގުޅޭގޮތުން ހުރިހާ ފަންތިއެއްގައ ވާހަކަދެއްކުމަކީ މުހިންމު ކަމެއް ކަމުގައި ވިދާޅުވިއެވެ.\nނަފްސާނީ ދުޅަހެޔޮކަމުގެ ދުވަހުގެ ގޮތުގައި ފާހަގަކުރަނީ ކޮންމެ އަހަރެެއްގެ ވެސް އޮކްޓޯބަރު މަހުގެ 10 ވަނަ ދުވަހެވެ. އެ ދުވަސް ފާހަގަކުރަނީ ނަފްސާނީ ބަލިތަކާ ގުޅޭގޮތުން ހޭލުންތެރި ކުރުވައި އެބަލި ތަހައްމަލުކުރާ މީހުންނަށް އެހީތެރިވުމަށް ބާރު އެޅުމުގެ ގޮތުންނެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ކުރީގެ ޖެންޑަރ މިނިސްޓަރު ޝިދާތާ ޝަރީފު ނަފްސާނީ ދުޅަހެޔޮކަން


Suood akee nazaahaitheri eh noon, azul kuran jehey: Dr Shaheem\nރިޔާސީ ކޮމިޝަންގެ ކުރީގެ ރައީސް އަދި މިހާރު ސުޕްރީމް ކޯޓްގެ ފަނޑިޔާރު ހުސްނުއް ސުއޫދު އެ މަގާމުން އަޒުލުކުރަން ޖެހޭ ކަމަށާ އެއީ ނަޒާހަތްތެރިކަން ގެއްލިފައިވާ ބޭފުޅެއް ކަމަށް ކުރީގެ އިސްލާމިިކް މިނިސްޓަރު ޑރ. މުހައްމަދު ސައީދު ވިދާޅުވެއްޖެ އެވެ.\nރައީސް އިބްރާހިމް މުހައްމަދު ސޯލިހު އުފައްދަވާފައިވާ ރިޔާސީ ކޮމިޝަނުން ވަނީ އަފްރާޝީމްގެ މަރުގެ މައްސަލާގެ ތަހުގީގަށް ޝަހީމް ދޮގު މައުލޫމާތު ދެއްވާފައިވާތީ އާއި، ތަހުގީގަށް ހުރަސް އަޅާފައި ވާތީ، އެ މައްސަލާގައި އޭނާގެ މައްޗަށް ދައުވާ ކޮށްދޭން އެދި ޕީޖީ އޮފީހަށް މައްސަލަ ފޮނުވާފައެވެ. ނަމަވެސް މައްސަލަގެ ތަހުގީގު ފުރިހަމަ ނުވާކަމަށް ބުނެ އެ މައްސަލަ ވަނީ އަަނބުރާ ފޮނުވާލާފައެވެ. އޭގެ ފަހުން އެ މައްސަލައިގެ ތަހުގީގު ފުރިހަމަ ކުރުމަށް މަރު ކޮމިޝަނުން ވަނީ ފުލުހުންނަށް މައްސަލަ ފޮނުވާފައެވެ.\nސުއޫދު ސުޕްރީމް ކޯޓަށް އައްޔަން ކުރަން މަޖިލީހުން ފާސްކުރުމުން އޭނާ ވަނީ ރިޔާސީ ކޮމިޝަނުން އިސްތިއުފާދީފައެވެ.\nސުއޫދު އިސްކޮށް ހުންނެވި ކޮމިޝަނުން ޝަހީމްގެ މައްޗަށް ބޮޑެތި ތުހުމަތުތަކެއްކޮށް ފޮނުވި މައްސަލަ ޕީޖީން އަނބުރާ ފޮނުވާލާފައިވާއިރު ޝަހީމް ރޭ ކުރެއްވި ޓްވީޓްތަކެއްގައި ވިދާޅުވީ ކޮމިޝަނަށް ލިބިފައިވާ ބާރުގެ ބޭނުން ނަހަމަ ގޮތުގައި ހިފާ، ސިޔާސީ ގޮތުން ބަޔަކު ބަދުނާމުކޮށް، އަފްރަޝީމްގެ މަރުގެ މިސްރާބު ދީނީ މީހުންގެ ބޮލަށް ބިންދާލަން މަސައްކަތް ކުރަނީ ހަގީގީ ގާތިލުން ފޮރުވަން ކަމަށެވެ.\nސުޕްރީމް ކޯޓްގެ ފަނޑިޔާރު ހުސްނުއް ސުއޫދު: ސުއޫދު އަޒުލް ކުރަންޖެހޭ ކަމަށް ޝަހީމް ވިދާޅުވި --\n"ކޮމިޝަން [މަރުތައް ބެލުމަށް އެކުލަވާލި ރިޔާސީ ކޮމިޝަން] ގެ މެންބަރުންގެ މައްޗަށް ޖިނާއީ ތަހުގީގެއް ހިންގަންޖެހޭ." ޝަހީމްގެ ޓްވީޓްގައި ވިދާޅުވެފައިވެއެވެ.\nޝަހީމް އިތުރަށް ވިދާޅުވީ މަރު ކޮމިޝަނުން ފޮނުވި ދައުވާތައް ޕީޖީ އޮފީހުން އަނބުރާ ފޮނުވާލުމުން ދޭހަވަނީ އެއީ ސުއޫދު ކުޅުއްވި ސިޔާސީ ކުޅިވަރެއްގެ ގޮތުގައި ކަމަށެވެ.\n"ސުއޫދު ސުޕްރީމް ކޯޓުން އަޒުލް ކުރަން ޖެހޭ. އޭނާއަކީ ނަޒާހަތްތެރިކަން ގެއްލިފައިވާ މީހެއް. ތަހުގީގު ފުރިހަމަނުކޮށް ރިޕޯޓް ނެރުނު މައްސަލާގައި ގާނޫނީ ފިޔަވަޅު އަޅަންޖެހޭ." ސުއޫދަށް ފާޑު ވިދާޅުވަމުން ޝަހީމް ވިދާޅުވިއެވެ.\nއަފްރާޝީމް އަލީ އަވަހާރަކޮށްލީ، ޝަހީމް އިސްލާމިކް މިނިސްޓަރުގެ މަގާމްގައި ހުންނަވަނިކޮށެވެ. އެމަނިކުފާނު މަރުގެ ކޮމިޝަނަށް ދެއްވި ބަޔާނުގައި ޓީވީ ޕްރޮގްރާމަކަށް އަރާވަޑައިގަތުމަށް އެދި ލެއްވީ އަފްރާޝީމް ކަމަށް ވިދާޅުވެފައި ވެއެވެ. އެހެން ނަމަވެސް ކޮމިޝަނުން ހެކީގެ ގޮތުގައި ހޯދި އެ ދެ ބޭފުޅުންގެ ޓެކްސްޓް މެސެޖުގައިވާ ގޮތުން އަފްރާޝީމް މިނިސްޓްރީއަށް އެ ދުވަހު ވަޑައިގަތީ ޝަހީމް އެދިވަޑައިގަތުމަކަށެވެ. އެ މެސެޖްތަކަށް ބެލުމަށްފަހު ކޮމިޝަނުން ނިންމީ ޝަހީމް ދެއްވި މައުލޫމާތުތަކުގައި ފުށުއެރުންތަކެއް ހުރި ކަމަށެވެ.\nއެމައްސަލައާއި ގުޅިގެން ޝަހީމްއާއި، ސަލަފަށް ފިޔަވަޅު އަޅަން މަޖިލީހުންވެސް ވަނީ ފާސްކޮށްފަ އެވެ.\nޝަހީމް ވިދާޅުވީ މަރު ކޮމިޝަންގެ ރިޕޯޓްގެ މައްޗަށް ބިނާކޮށް ފިޔަވަޅު އެޅުމަށް މަޖިލީހުން ފާސްކޮށްފައިވާ އެންމެހާ ނިންމުންތައްވެސް ބާތިލްވާނެ ކަމަށް ދެކޭ ކަމަށެވެ. އަދި އެއީ އެއްވެސް އަގެއް ހުރި އެއްޗެއް ނޫން ކަމަށް ވިދާޅުވިއެވެ.\nޝަހީމަކީ މިދިޔަ ރިޔާސީ އިންތިހާބުގައި ރައީސް އަބުދުﷲ ޔާމީންގެ ރަނިންމޭޓްވެސް މެއެވެ. އަދި ޝަހީމަކީ ދުނިޔޭގެ ފާހަގަ ކޮށްލެވޭ އިސްލާމީ 500 ޝަހުސިއްޔަތުންގެ ތެރޭގައި ވެސް ހިމެނިވަޑައިގަންނަވާ ބޭފުޅެކެވެ. އަދި އިސްލާމީ ގައުމުގެ ތަކުގެ ޖަމިއްޔާ، އޯއައިސީގެ ސެކްރެޓަރީ ޖެނެރަލްގެ އިސް މުޝީރުގެ މަގާމުގައި މިވަގުތު ހުންނެވީވެސް ޝަހީމެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ޑރ. މުހައްމަދު ޝަހީމް އަލީ ސައީދު ހުސްނުއް ސުއޫދު މަރުތައް ތަހުގީގު ކުރާ ކޮމިޝަން


Male therein dhathuruthah nunagaa taxi thakah fiyavalhu alhanee | ThePress\nމާލެ މަގުމަތީގައި ދުއްވާފައި ދާ ޓެކްސީއެއް / ފޮޓޯ: ދަ ޕްރެސް\nމާލެތެރޭ ދަތުރުތަކަށް އާންމުން އެދުމުން، ހުޅުމާލެއާއި އެއާޕޯޓަށް އެކަނި ދަތުރުފަތުރު ކުރާ ޓެކްސީ ޑްރައިވަރުންނަށް ފިޔަވަޅު އަޅަން ޓްރާންސްޕޯޓް މިނިސްޓްރީން ނިންމައިފިއެވެ.\nއިއްޔެ ކުރި އިއުލާނެއްގައި ޓްރާންސްޕޯޓް މިނިސްޓްރީން ބުނީ، މާލެތެރޭން ޓެކްސީ ހޯދުމަށް އާންމުން އެދުމުން، މާލެތެރޭ ދަތުރުތައް ނެގުމުގެ ބަދަލުގައި ހުޅުމާލެއާއި އެއާޕޯޓުގެ ދަތުރުތައް ނަގާ ކަމުގެ ޝަކުވާ މިނިސްޓްރީއަށް ލިބެމުންދާ ކަމަށެވެ.\nއެހެންކަމުން، މާލެތެރޭ ދަތުރުތައް ނުނަގާ ޓެކްސީ ޑްރައިވަރުންގެ މައުލޫމާތު މިނިސްޓްރީގެ ނަނަބްރު 7943434 އަށް ވައިބާ ކުރުމަށް ވަނީ އެދިފައެވެ.\nމިނިސްޓްރީން ބުނީ، ޓެކްސީގެ ހިދުމަތް ދިނުމުގައި ޓެކްސީ ސެންޓަރުތަކުގެ މައްޗަށް އެއްގަމު ދަތުރުފަތުރާއި ޓެކްސީ ގަވައިދުގައިވާ ކަންކަން ހިނގާނެ ކަމަށާއި، އެ ގަވައިދާ ހިލާފުވާ ސެންޓަރުތަކާއި ޑްރައިވަރުންނަށް ފިޔަވަޅު އަޅާނެ ކަމަށެވެ.\nޓެކްސީތަކުގެ އަގުތައް ހުރިނެތް ގޮތް:\nމާލެތެރޭ ދަތުރުތަކަށް 25ރ. (ދަންވަރުން ފަތިހަށް 30ރ.)\nމާލޭން އެއާޕޯޓަށް ކުރާ ދަތުރުތަކަށް 60ރ. (ދަންވަރުން ފަތިހަށް 65ރ.)\nމާލޭން ހުޅުމާލެއަށް ކުރާ ދަތުރުތަކަށް 75ރ. (ދަންވަރުން ފަތިހަށް 80ރ.)\nމާލޭން ހުޅުމާލެ ދެވަނަ ފިޔަވައްސަށް 90ރ. (ދަންވަރުން ފަތިހަށް 100ރ.)\nމާލެތެރޭ ދަތުރުތަކަށް ޓެކްސީ ހޯދުމުގައި ދަތިތަކާ ކުރިމަތިލާން ޖެހޭ ކަމުގެ ޝަކުވާ މިފަހުން ވަނީ އިތުރުވެފައެވެ. މި މައްސަލާގައި އާންމުންގެ މެދުގައި ކަންބޮޑުވުންތައް ހުރިއިރު، އާންމުންގެ ގިނަ ބަޔަކު ވަނީ ޓެކްސީތަކަށް ފިޔަވަޅު އެޅުމަށް ގޮވާލާފައެވެ.\nހަބަރު މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަން ޓެކްސީ\nގާސިމްގެ މަރު: 12 އިންޗީގެ ވަޅިން ތިން މީހެއްގެ ޑީއެންއޭ ފެނުނު!\nޕްރެސް ޕޯލް: އެއްގަމު ދަތުރުފަތުރު ހައްލުވާނީ މީޓަރު ޓެކްސީން!\nއެއްގަމު ދަތުރުފަތުރު ހައްލުވާނީ "މީޓަރު ޓެކްސީ" އިން\nމިއަދު ޓެކްސީތައް ދަތުރު ކުރަނީ ބޮޑު އަގުގައި!\nއެންމެފަހުން ބޮޑު އަގުގައި ދަތުރުކުރުމަށް ޓެކްސީތަކުން ނިކުމެއްޖެ


ބޮލީވުޑް / އަކްޝޭ ކުމާރު\nއަންނަ ޖެނުއަރީ މަހުގެ ތެރޭގައި އަކްޝޭ ކުމާރު ޝޫޓިން ފަށަން ހަމަޖެހިފައިވާ ފިލްމު "ބައްޗަން ޕާންޑޭ" ގެ ރޯލަކަށް އަރުޝަދު ވަރްސީ ސޮއިކޮށްފި އެވެ.\nދެހާސް އަށާރައިގެ "މަރުދު ކޯ ދަރުދު ނެހީ ހޯތާ" އިން ބޮލީވުޑަށް ނުކުތް ޒުވާން އެކްޓަރު އަބިމަންޔޫ ދައްސާނީ އަނެއްކާ ވެސް އާ ފިލްމަކަށް ސޮއިކޮށްފި އެވެ.\nއަދިތިޔާ ރޯއި ކަޕޫރް ސޮއިކޮށްފައިވާ އާ ފިލްމު "އޯމް: ދަ ބެޓްލް ވިތިން" ގެ ބަތަލާގެ ރޯލަށް ސަންޖަނާ ސާންގީ ހަމަޖައްސައިފި އެވެ.\nސަންޖޭ ދަތުގެ އާ ފިލްމު "ތޯރްބާޒް" އަންނަ މަހުގެ 11 ގައި ނެޓްފްލިކްސް އިން ޕްރިމިއާކުރާ ގޮތަށް ނިންމައި އޭގެ ޓްރެއިލާ ދައްކާލައިފި އެވެ.\n500 ކްރޯޑްގެ ބަދަލެއް ހޯދަން އަކްޝޭ ދައުވާކޮށްފި\nޖޫން މަހު އަމިއްލަ އަށް ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕޫތުގެ މަރާ ގުޅުވައިގެން އެޅުވި ތުހުމަތުތަކެއްގެ ސަބަބުން ލިބުނު ގެއްލުމުގެ ބަދަލަށް 500 ކްރޯޑް ރުޕީސް (67.4 މިލިއަން ޑޮލަރު) ހޯދަން، ޔޫޓިއުބް ޗެނެލެއް ހިންގާ މީހަކަށް އަކްޝޭ ކުމާރު ދައުވާކޮށްފި އެވެ.\nކޮމެޑީއަކުން އަކްޝޭ އަށް 100 ކްރޯޑް ރުޕީސް\nއަކްޝޭގެ "ލަކްޝްމީ" ކަމަކުނުދިޔަ\nއަކްޝޭ ކުމާރަކީ އޭނާގެ ކޮންމެ ފިލްމެއް ވެސް ބޮޑު ހިޓަކަށް ހަދައިދޭނެ ކަށަވަރުކޮށްދޭ އެކްޓަރެއް ނަމަވެސް އޭނާގެ އެންމެ ފަހުގެ ފިލްމު "ލަކްޝްމީ" އަކީ އެއްގޮތަކަށް ވެސް ކަމުނުދާ ވަރަށް...\nއަކްޝޭ ކުމާރު އަނެއްކާ ވެސް އާ ފިލްމަކަށް ސޮއިކޮށްފި އެވެ.\nނޯރާގެ ލަވައެއް އަކްޝޭގެ "ބެލް ބޮޓަމް" ގައި\nއަންނަ އަހަރު ރިލީޒްކުރާ އަކްޝޭ ކުމާރުގެ ފިލްމު "ބެލް ބޮޓަމް" ގައި ބޮލީވުޑްގައި މިހާރު އެންމެ ގަދައަށް ފިޔަޖަހާ އައިޓަމް ގާލް ނޯރާ ފަތެހީގެ އައިޓަމް ލަވައެއް ހިމަނަން ނިންމައިފި އެވެ.\nސައިފް އަލީ ޚާނާއި އަރުޖުން ކަޕޫރްގެ ހޮރޯ-ކޮމެޑީ "ބޫތު ޕޮލިސް" ގެ ޝޫޓިން ބުދަ ދުވަހު ފެށުމާ އެކު، އޭގެ ފަސްޓްލުކް ޕޯސްޓަރު ވެސް ދައްކާކައިފި އެވެ.\nރަމޭޝް ތައުރާނީ ޕްރޮޑިއުސްކޮށް، ޕަވަން ކިރްޕަލާނީ ޑައިރެކްޓްކުރާ ހޮރޯ-ކޮމެޑީ "ބޫތު ޕޮލިސް" ގެ ޝޫޓިން އަށް ފިލްމުގެ ކާސްޓާއި ކްރޫ ހިމާޗަލް ޕްރަދޭޝް އަށް ހޮނިހިރު ދުވަހު ހިނގައްޖެ އެވެ.\nޕްރިޔަންކާ ޗޯޕްރާގެ އެންމެ ފަހުގެ ފިލްމު "ދަ ވައިޓް ޓައިގާ" ގެ ޓްރެއިލާ ދައްކާލައިފި އެވެ.\nއަންނަ މަހުގެ ނުވައެއްގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރާ އަކްޝޭ ކުމާރުގެ ހޮރޯ-ކޮމެޑީ "ލަކްޝްމީ ބޮމް" ގެ ލަވައެއް ދައްކާލައިފި އެވެ.\nސްރީ ލަންކާގެ ކްރިކެޓް ލެޖެންޑް މުތިއާ މުރާލިތަރަން އަށް ބިނާކޮށް އިންޑިއާ އިން ހަދަން ނިންމާފައިވާ ފިލްމުގެ ނަން އިއުލާންކޮށް، އޭގެ މޯޝަން ޕޯސްޓަރު ދައްކާލައިފި އެވެ.\nދާދި ފަހުން ސްކޮޓްލެންޑްގައި "ބެލް ބޮޓަމް" ގެ މަސައްކަތް ނިންމައިލި އަކްޝޭ ކުމާރު ޔާޝްރާޖް ފިލްމްސް (ވައިއާރްއެފް) ގެ ޝޫޓިން މެދުކެނޑިފައި އޮތް "ޕްރިތުވީރާޖް" ގެ މަސައްކަތް އަލުން...\nއަކްޝޭގެ "ސޫރިޔަވަންޝީ" ޖެނުއަރީ 26 ގައި؟\nސިނަމާތަކުގައި ނޫނީ ރިލީޒްނުކުރަން ނިންމާފައިވާ އަކްޝޭ ކުމާރުގެ ފިލްމު "ސޫރިޔަވަންޝީ" އަންނަ އަހަރުގެ ޖެނުއަރީ 26 ގައި ސިނަމާތަކަށް ގެންނަން އެ ފިލްމުގެ ޓީމުން މަސައްކަތްކުރަމުން...\n"ލަކްޝްމީ ބޮމް" ގައި އަކްޝޭގެ ވަރަށް މަޖާ ރޯލެއް\nއަންނަ މަހުގެ ނުވައެއްގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރާ އަކްޝޭ ކުމާރުގެ ހޮރޯ-ކޮމެޑީ "ލަކްޝްމީ ބޮމް" ގެ ޓްރެއިލާއާ އެކު، ބެލުންތެރިން ހެއްވާލައިފި އެވެ.\nއަންނަ މަހުގެ9ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރަން ހަމަޖެހިފައިވާ އަކްޝޭ ކުމާރުގެ ފިލްމު "ލަކްޝްމީ ބޮމް" ޔޫއޭއީގައި މިހާރު ކުރިއަށްދާ މި އަހަރުގެ އިންޑިއަން ޕްރިމީއާ ލީގް (އައިޕީއެލް) ގައި ވަރަށް ފުޅާކޮށް ޕްރޮމޯޯޓްކުރަން ނިންމައިފި އެވެ.\n"ބެލް ބޮޓަމް" ގެ ޓީޒާއެއް ދައްކާލައިފި\nސްކޮޓްލެންޑްގައި މިދިޔަ ހަފުތާގައި ޝޫޓިން ނިންމައިލި އަކްޝޭ ކުމާރުގެ ފިލްމު "ބެލް ބޮޓަމް" ގެ ޓީޒާއެއް ދައްކާލައިފި އެވެ.\nOctober 07, 2020 1\nބޮބީގެ "ބަރުސާތު" އިން ހަނދާންތަކެއް\nބޮބީ ޑިއޯލްގެ ފުރަތަމަ ފިލްމު "ބަރުސާތު" އަށް 25 އަހަރުވީ އެވެ. އެ ފިލްމުގެ އެންމެ ހާއްސަ ކަމަކަށްވީ ކުރީގެ މަޝްހޫރު އެކްޓަރު ދަރުމެންދުރާގެ ހަގު ފިރިހެން ދަރިފުޅު އަދި ސަނީ ޑިއޯލްގެ ކޮއްކޮ ބޮބީ އާއި ކުރީގެ މަޝްހޫރު ދެ ތަރިން ކަމަށްވާ ރާޖޭޝް ކަންނާ އާއި ޑިމްޕަލް ކަޕާޑިއާގެ ދޮށީ އަންހެން ދަރިފުޅު ޓްވިންކަލް ކަންނާ ބޮލީވުޑަށް...


07 އޮކްޓޯބަރ 2018 - 10:03 33 comments\nޖިނާއަށް އެ ބާލީސް ފެންނަނީ ރޯވެ އަނގުރަށްވެފައިވާ ދަރުގަނޑެއްގެ ސިފައިގައެވެ. "ޖިނާ" ހިތަށްއެރިއެވެ. ޖިންނިއަކަށް ވުމަކީ ކުށެއް ހެއްޔެވެ؟ އިންސާނަކަށް ވުމަކީ ފަޚުރެއް ހެއްޔެވެ؟ އިންސާނުންގެ ފަރާތުން ޒޫނާއަށް ލިބުނީ ކޮން އުފަލެއް ހެއްޔެވެ؟ ޒޫނާއަށް އެ ވަރު ނުވިސްނެނީ ކީއްވެގެން ހެއްޔެވެ؟ ކެހިވެރި އިންސާނަކާއި ތެދުވެރި ޖިންނިއެއްގެ ތެރެއިން ރަނގަޅީ ކާކު ހެއްޔެވެ؟ އެނދުގައި ދެވަނައަށް އޮތް ބާލީސް ނަގައިގެން ޖިނާ ތަޅުންގަނޑުމަތީގައި އޮށޯވެލިއެވެ. ޒޫނާ މޫނުދޮވެގެން ނިކުތްއިރު ޖިނާ ތަޅުންގަނޑުގައި އޮތުމުން، އަނެއްކާ ވެސް ޒޫނާގެ ޝައްކު ޔަގީނަށް ބަދަލުވިއެވެ. ތަންކޮޅެއް ގާތަށް ގޮސް ބަލައިލިއިރު ޖިނާ އޮތީ ނިދައިފައެވެ. ޖިނާ އެނދުގައި އޮންނަން ބޭނުން ނުވީ ކީއްވެގެން ހެއްޔެވެ؟\n"ޖިނާ!" ޒޫނާ މަޑުމަޑުން ގޮވައިލިއެވެ.\nޖިނާ ޖަވާބެއް ނުދިނެވެ. ޒޫނާއަށް އޮތީ ދެގޮތެވެ. ޖިނާ ހޭލައްވައިފައި ސުވާލުކުރުމެވެ. ނުވަތަ އަޅާނުލުމެވެ. ޖެނީ އޮތީ ނިދައިފައެވެ. ނިދީގެތެރޭގައި ބިއްދޮށަށް ފުރޮޅިއެވެ. އެ ވަގުތު ޖެނީގެ ކޮޓަރީގެ ދޮރަށް ތަޅުދަނޑިޖެހި އަޑު އިވުނެވެ. ޖެނީއަކަށް ނުހޭލެވެއެވެ. ދޮރު ހުޅުވުނެވެ. ކޮޓަރިއަށް ވަނީ ޒޫނާއެވެ. ދޮރު ހުޅުވީ ޒޫނާ އަތުގައި އޮތް ދެވަނަ ތަޅުދަނޑިންނެވެ. އެތެރެއަށް ވަދެފައި ޒޫނާ ދޮރު ލެއްޕިއެވެ. ކޮޓަރިތެރޭގައި ހުރީ ވަރަށް ފަނޑު އައްޔެކެވެ. ސިއްރުސިއްރުން ހިނގައިފައި އައިސް ޖެނީގެ އެނދުގައި ޒޫނާ އިށީނދެލިއެވެ.\n"ޖެނީ!" ޒޫނާ ގޮވައިލިއެވެ.\nޖެނީ ފުރޮޅިލިއެވެ. އެކަމަކު ލޮލެއް ނުހުޅުވައެވެ. ޖެނީގެ މޫނުމައްޗަށް ވެއްޓިފައިވާ އިސްތަށިގަނޑު ޒޫނާ މަޑުމަޑުން އެއްފަރާތްކޮށްލިއެވެ. ކަރުގައި އަޅައިފައިވާ ފަށް ފެނޭތޯ ބެލިއެވެ. ފަނޑު އަނިދިރީގެ ތެރެއިން ޒޫނާއަށް ހީވަނީ ޖެނީގެ ކަރުގައި ފަށެއް ނެތްހެންނެވެ. ކުއްލިއަކަށް ޖެނީއަށް ހޭލެވުމާއެކު ހަޅޭއްލަވައިގަތެވެ. ޖެނީގެ އަނގަމަތީގައި ޒޫނާ އަތްއެޅިއެވެ.\n"މަށޭ މަށޭ!" ވައިއަޑުން ޒޫނާ ބުނެލިއެވެ.\nޖެނީގެ ނިދި ފިލިއެވެ. ތަންމިނަށް ދެ ލޯ ހުޅުވައިލައިފައި ޒޫނާއަށް ބަލައިލިއެވެ.\n"ކިހިނެއްވީ؟" ޖެނީ ސުވާލުކުރިއެވެ.\nއޭރު ވެސް ޒޫނާގެ މަސައްކަތަކީ ޖެނީގެ އިސްތަށިގަނޑު އެގޮތްމިގޮތަށް އެއްފަރާތްކޮށްގެން ފަށް ފެނޭތޯ ބެލުމެވެ.\n"ކޯއްޗެއް ތި ހޯދަނީ؟" ޖެނީ މަޑުމަޑުން އެހިއެވެ.\n"ތެދަށް ބުނޭ ޖެނީ!" ރާގު ހަރުކަށި ނަމަވެސް މަޑުމަޑުން ޒޫނާ ބުންޏެވެ. "ކޮބާ ފަށް؟"\nޖެނީއަށް ލިބުނީ ސިހުމެކެވެ. ބުނަންވީ ތެދުތޯ ނުވަތަ ހަދަންވީ ދޮގުތޯ ނިންމުމަށް ޖެނީއަށް ލިބުނީ ފަޅި ސިކުންތެކެވެ.\n"ބައްޕަ އަތުގަ ވީ!" ޖެނީ ބުންޏެވެ.\nކުއްލިއަކަށް ޒޫނާ ގައިގައި ޖެނީ ބައްދައިލިއެވެ.\n"އަހަންނަށް މާފުކުރޭ މަންމާ!" ޖެނީ ރޮއިގެންފައި ބުންޏެވެ. "މަންމައަށް ހާދަ ގިނަ ކަމެއް ސިއްރުކުރެވިއްޖޭ!"\nއިރުކޮޅެއްވަންދެން ޒޫނާ އެއްވެސް އެއްޗެއް ނުބުނެ އިސްޖަހައިލައިގެން އިނެވެ. ޒޫނާގެ ހިތް ހީވަނީ މޭފަޅައިފައި ބޭރަށް ނުކުމެދާނެހެންނެވެ. ގޭތެރޭގައި އުޅެނީ ޒޫނާ ކައިވެނިކުރި މީހާ ނޫންހެން ކިތައް ފަހަރު ޒޫނާއަށް ހީވި ހެއްޔެވެ؟\n"ޖެނީ ތި ކުރީ ވަރަށް ގޯސްކަމެއް،" ޒޫނާ މަޑުމަޑުން ބުންޏެވެ. "ވަރަށް ވަރަށް ގޯސްކަމެއް. އަހަރެން ހީކުރީ އޮޅުވާލުމާ މަކަރުހަދަން އެނގެނީ ޖެނީގެ ބައްޕައަށް އެކަނިކަމަށް. އެކަމަކު އޭނަގެ ދަރި ވެސް ސަހަލެއް ނުވި. ބައްޕަގެ ފިޔަވަޅު ފުހެމުން ތި ގެންދިޔައީ ވަރަށް ކުޅަދާނަކޮށް. މަންމަ މޮޔަހައްދައި ނިންމައިފި. ރަނގަޅަށް ބަދަލުހިފައިފި."\nޖެނީ މަޑުމަޑުން ޒޫނާގެ އަނގަމަތީގައި އަތްއެޅިއެވެ.\n"އަހަރެން ބަދަލުހިފަންޖެހޭ ވަރުގެ ކަމެއް މަންމައެއް ނުކުރޭ!" ގިސްލަމުން ޖެނީ ބުންޏެވެ. "އަހަރެން ބޭނުންވީ މަންމަ މޮޔަހައްދާކަށް ވެސް ނޫން. އަހަރެން ބޭނުންވީ މަންމަގެ ލޯބި. ފެށުނީއްސުރެ މިއަދާ ހަމައަށް ވެސް، މަންމަގެ ލޯބި ނޫން އެހެން އެއްޗެއް އަހަރެން ބޭނުމެއް ނޫން. ދޮގުހަދަންޖެހުނީ އެހެންވެ. އޮޅުވާލަންޖެހުނީ ވެސް އެހެންވެ. މަންމަ އަހަންނަށް މާފުކުރާނަންތަ؟"\nއާނއެކޭ ބުނަން ޒޫނާއަކަށް ފަސޭހައެއް ނުވިއެވެ. ޒޫނާއަށް އިހުސާސްކުރެވުނީ ޒޫނާ މޮޔަހެއްދީކަމަށެވެ. އަނދިރީގައި ބެހެއްޓީ ކަމަށެވެ. ދެބަފައިން ރާވައިގެންނެވެ.\n"މަންމާ!" ޒޫނާގެ ދެ ކޮނޑުގައި ހިފައި ތަޅުވައިގެންފައި ޖެނީ ބުންޏެވެ.\n"މޮޔަވެފަ ހުރި ގޮތަށް ހުރި ނަމަ މާ ރަނގަޅުވީސް. މާ ރަނގަޅުވީސް،" ގަބުވެފައި އިނދެގެން، ޖެނީއަށް ނުވެސް ބަލައި ތަސްބީހައެއްހެން ޒޫނާ ކިޔެވެ. "މާ ރަނގަޅުވީސް. މާ ރަނގަޅުވީސް."\nޒޫނާގެ ލޮލުން ކަރުނަ ފާއްދައިލި ތަން، އެ ފަނޑު އަލީގައި ޖެނީއަށް ފެނުނެވެ. ޖެނީގެ ހިތް ކުދިކުދިވި ކަހަލައެވެ. ކުރިޔަށް ވުރެ ބާރަށް މަންމަ ގައިގައި ބައްދައިލިއެވެ.\n"ތިހެން ނުބުނޭ މަންމާ!" ޖެނީ އެދުނެވެ. "ހެޔޮނުވާނެ!"\n"ދެން ކީކޭ މަންމަ ބުނާނީ ޖެނީ،" ލޮލުން އޮހޮރެމުންދިޔަ ކަރުނަޔަށް ފަރުވާލެއް ނެތި ޒޫނާ މަޑުމަޑުން ބުނެލިއެވެ. "މިހާރު މަންމައަކަށް ނޭނގެ މަންމަޔާ ކައިވެނިކުރީ ކާކުކަމެއް ވެސް. އެ މީހާ ވީ ކޮންތާކު ކަމެއް ވެސް. އަނެއްކޮޅުން ބަލާލަބަލަ މި ގޭ ކުދިންނަށް ލިބުނު ނިކަމެތިކަން. އެ ކުދިންގެ ކުށަކީ ކޮބާ؟ އަހަންނަށް މި ގެއަށް ނާދެވުނު ނަމަ ގައިމުވެސް މިހެނެއް ނުވީސް. އަހަންނަކީ ކިހާ ސުންޕާ މީހެއް. އާއިލާއަކާ ވައިއެޅިލިޔަސް މުޅި އެ އާއިލާގެ ދުވަސް އެބަދޭ. އަހަންނާ ހެދި ކިތައް މީހުން މަރުވެއްޖެ! އިހުސާން. ސާޖިދު. އެންމެ ފަހުން ސުހެއިލު ވެސް."\n"ބޭބެ އެކްސިޑެންޓެއްނު ވީ!" ޖެނީ ހައިރާންވެފައި ބުންޏެވެ.\n"އެކްސިޑެންޓެއް ނަމަ އެ ވަގުތު އެ ތަނުގަ ޖެނީގެ ބައްޕަ ހުރީ ކީއްވެ؟" ޒޫނާ ބުންޏެވެ. "އޭނަ ކީއްވެ ސުހެއިލަށް އަޅާނުލީ؟ ސުހެއިލަކީ ކޮންމެ ގޮތެއް ވަރިހަމަވެގެން ހުންނަ ކަހަލަ ކުއްޖެއް ނޫން. ނުފެންނަންވާ ކޮންމެވެސް އެއްޗެއް އޭނަޔަށް ފެނުނީކަމަށް ވެސް ވެދާނެ. އެހެންވެ ޖެނީގެ ބައްޕަ އޭނަ ފަހާ ދުވީކަމަށް ވާނީ."\nއެ ވަގުތު ޖެނީގެ ޚިޔާލަށް އައީ ޖެނީ ގާތުގައި ބައްޕަ ބުނި ވާހަކައެކެވެ. ބައެއް މީހުން ބޯހަރުވާނެކަމާއި، އެ ކަހަލަ މީހުންނަށް ވިސްނައިދޭން އުނދަގޫވާނެ ވާހަކަ ބުންޏެވެ. އެއީ ކާކުތޯ ސުވާލުކުރުމުން ބައްޕަ ވަކި ނަމެއް ނުބުނެއެވެ. ޖެނީ ރުޅިއައިސްފައި ފުންމައިގެން ތެދުވިއެވެ. އެނދުން ފޭބުމާއެކު ޖެނީގެ އަތުގައި ޒޫނާ ހިފޭއްޓިއެވެ. އެނދުގައި ބޭންދިއެވެ.\n"ކޮންތާކަށް ތި ދަނީ؟" ޒޫނާ އެހިއެވެ.\n"އަހަރެން ބޭނުން ބައްޕަ ގާތުގަ އަހާލަން ކީއްވެގެންހޭ މަށަށް އޮޅުވާލީ." ޖެނީ ރުޅިއައިސްފައި ބުންޏެވެ.\n"އޮޅުވާލުމަކީ ކިހާ ރުޅިއަންނަ ކިހާ ފޫހިވާކަމެއްކަން މިހާރު ޖެނީއަށް ވިސްނޭނެ. ދެން ވިސްނާލަބަލަ މަންމައަށް ވާނެ ގޮތް." ޒޫނާ ހަނދާންކޮށްދިނެވެ.\n"މަ ހަމަ ބޭނުން ބައްޕަ ކުރިމައްޗަށް ހުއްޓިފަ އެ ސުވާލުކޮށްލަން." ޖެނީ އަނެއްކާ ވެސް ތެދުވަމުން ބުންޏެވެ.\nޖެނީގެ އަތުގައި ހިފައި ޒޫނާ ލުތްކެއްޖެހިއެވެ.\n"ޖެނީ މޮޔަވީތަ؟" ޖެނީ އެނދުގައި ބައިންދަމުން ޒޫނާ ބުންޏެވެ. "މި ތަނުން ސަލާމަތްވާން މަންމައަށް ލިބޭ ހަމައެކަނި ދަނޑިވަޅޭ މީ. އޭނަ ހޭލުމުގެ ކުރިން އަހަރުމެން އެބަޖެހޭ މަންމަ ގެއަށް ދާން. އެ ކޮޅުގަ ހުރިހާކަމެއް ރެޑީވެފަ ހުންނާނީ. ހެދުން ބަދަލުކޮށްގެން ހިނގާ! އަވަސްކުރޭ!"\nޖެނީގެ ވިސްނުން ތަފާތެވެ.\n"މަންމަމެން ދޭ!" ޖެނީ އެދުނެވެ. "އަހަރެން ދާނީ ބައްޕަޔާ އެ ސުވާލުކޮށްފަ. އަބަދުވެސް ބައްޕަ ބުނާނެ އަހަރެން ދެކެ ލޯބިވެޔޭ. އަހަރެންނާ ހެދިޔޭ އެވެނިކަމެއް ކުރަނީ މިވެނިކަމެއް ކުރަނީ. އެކަމަކު ބައްޕަ ހުރިހާ ކަމެއް ވެސް ކުރީ ބައްޕަގެ ހިތްހަމަޖައްސަންކަން ކޮންމެވެސް މީހަކު އެބަޖެހޭ ބުނަން."\n"އަހަންނަށް އެނގޭ ޖެނީއަށް ކަމެއްކުރާކަށް ބައްޕައަކަށް ނުކެރޭނެކަން،" ޒޫނާ ތެދުވަމުން ބުންޏެވެ. "އެކަމަކު ވެސް ބަލައިގެން އުޅޭތި. އޭނައަކީ އޭނަކަން ދަންނާތި!"\nޖިނާ ލޯ ހުޅުވައިލިއެވެ. އޭނަ އޮތީ ނިދާފައެއް ނޫނެވެ. އޭނައަށް ވާނުވާ އެނގެއެވެ. ގޭގެ ދޮރާށި ހުޅުވުނެވެ. ފުރަތަމަ ނުކުތީ ޒޫނާއެވެ. ޒޫނާގެ ފަހަތުން ޝާޒްލީއާއި، ފަޒޭލާއި، އަޒީޒާ ވެސް ނުކުތެވެ.\n"ކޮބާ ޓެކްސީ؟" ޝާޒްލީ ބުންޏެވެ.\n"ބުނީ މި ކައިރިކުރަނީ ޔޯ!" ފަޒޭލު ބުންޏެވެ.\nކަންބޮޑުވެފައި އެކަކުއަނެކަކަށް ބަލަންތިއްބައި ޓެކްސީ އަންނަ ތަން ފެނުނެވެ. އާދަޔާޚިލާފު މަޑު ދުވެއްޔެއްގައެވެ. ޓެކްސީ ފެނުމާއެކު ވެސް ޒޫނާއަށް ޝައްކުވިއެވެ. ހިތަށްއެރިއެވެ. އެއީ ހަމަ ރަނގަޅު ޓެކްސީއެއްބާއެވެ؟ ޓެކްސީގެ ބިރުވެރި އެތަކެއް ތަޖުރިބާއެއް ޒޫނާއަށް ވަނީ ކުރެވިފައެވެ. ފަޒޭލާއި ޝާޒްލީގެ އަތުގައިހިފައިފައި މަޑުމަޑުން ޒޫނާ ގާތްކޮށްލިއެވެ. އެއިން އެއްވެސް ކުއްޖަކަށް ދެރަގޮތެއްވާކަށް ޒޫނާ ބޭނުމެއް ނޫނެވެ.\n"އަހަރުމެން ޓެކްސީއަކަށް ނާރާނަން." ޒޫނާ ބުންޏެވެ.\nޓެކްސީ ވަކި ހިސާބަކަށް ކައިރިވުމުން ދުއްވަންއިން މީހާ ޒޫނާއަށް ފެނުނެވެ. އޭނަގެ ބެލުމާ ދޭތެރޭގަ ވެސް ޒޫނާއަށް ޝައްކެވެ.\n"ދެން ހިނގާބަލަ އަރަމާ!" ޝާޒްލީ އެދުނެވެ. "ވާރޭވެހެން ކަންނޭނގެ އެ އުޅެނީ."\nޒޫނާ ހުރި ފިޔަވަޅުމަތިން ގުޑައެއްނުލިއެވެ. ޝާޒްލީ ގޮސް ކާރުގެ ދޮރު ހުޅުވައިލިއެވެ. ކާރަށް އެރިއެވެ. ޑުރައިވަރު އިނީ ޒޫނާޔާ ހަތަރުކަޅި ހަމަކޮށްގެންނެވެ. އެހެން ދިމާއަކަށް ނުވެސް ބަލައެވެ.\n"ހިނގާ ޒޫނާ!" އަޒީޒާ އެދުނެވެ.\nއަޒީޒާ ގޮސް ކާރަށް އެރިއެވެ. ޖެނީ ކޮޓަރިން ނުކުމެގެން ގޮސް ބައްޕަގެ ކޮޓަރިއަށް ވަނެވެ. ބައްޕަ އޮތީ ލޯމަރައިގެންނެވެ. ޒޫނާ މަޑުމަޑުން ފަޒޭލުގެ އަތުން ދޫކޮށްލިއެވެ. އޭނަ ވެސް ކާރަށް އެރިއެވެ. ޒޫނާ ކުރިޔަށް ހިނގައިގަތެވެ. އަދި ކާރުގެ ކުރީ ސީޓުގެ ދޮރު ހުޅުވައިލިއެވެ. ކާރަށް އަރައިފައި ދޮރު ލެއްޕުމާއެކު އެ ހިސާބުން އެންމެން ބަންދުވީއެވެ. ޒޫނާއަށް އެ ކަން އެނގެއެވެ. ދޮރަކީ ތަޅުލެވޭ އެއްޗެކެވެ. ނުކުމެވޭނެ އެއްވެސް ގޮތެއް ނޯންނާނެއެވެ. ޒޫނާ ކާރަށް އެރިއެވެ. ދޮރު ލެއްޕިއެވެ. ފަހަތަށް ވުރެ ރަނގަޅީ ކުރީ ސީޓެވެ. ފަހަތުގައި ޖާގަ ނެތީމައެވެ. ޑުރައިވަރުގެ ޚަރަކާތްތަކަށް ފާރަލެވޭނެތީއެވެ. ކުރި ބަލަން ފަސޭހަވާނެތީއެވެ. ކުއްލިއަކަށް ކާރުގެ އިންޖީނު ނިވުނެވެ. ގުގުރައިލި އަޑު އިވުނެވެ.\n"ބައްޕާ!" ޖެނީ ނިކަން ބާރަށް ހަޅޭއްލަވައިގަތެވެ.\nޓެކްސީ އިސްޓާޓުކުރުމަށް ޑުރައިވަރު މަސައްކަތް ފެށިއެވެ. ޖިނާގެ ގޭގެ ގޯތިތެރެއިން ކުއްލިއަކަށް މަޒްލާން ފާޅުވިއެވެ. މި ދުވަސް އަންނާނެކަން މަޒްލާން މާ ކުރިއްސުރެ ބައްޕައަށް ވިސްނައިދޭން މަސައްކަތްކުރިއެވެ. ޓެކްސީ އިސްޓާޓުވިއެވެ. ކުރިޔަށް ދުއްވައިލިއެވެ. ޒޫނާ ނޭވާ ހިފަހައްޓައިލައިގެން އިނެވެ.\nއިތުރު ލިޔުންތައް ދިގު ވާހަކަ ފަތިސްހަނދުވަރު ބިންމާ އިބްރާހީމް ވަހީދު


ބެން އެންޑް ޖެރީ އިން ފަލަސްޠީނުގައި އުޅޭ ޔަހޫދީންނަށް އައިސް ކްރީމް ވިއްކުން ހުއްޓާލަނީ ބެން އެންޑް ޖެރީ އިން ފަލަސްޠީނުގައި އުޅޭ ޔަހޫދީންނަށް އައިސް ކްރީމް ވިއްކުން ހުއްޓާލަނީ\nބެން އެންޑް ޖެރީ އިން ފަލަސްޠީނުގައި އުޅޭ ޔަހޫދީންނަށް އައިސް ކްރީމް ވިއްކުން ހުއްޓާލަނީ\nބެން އެންޑް ޖެރީ އައިސްކްރީން\nއެމެރިކާގެ އައިސް ކްރީމް ބްރޭންޑެއްކަމަށްވާ ބެން އެންޑް ޖެރީ އިން ފަލަސްޠީނުގައި ވަޒަންވެރިވެގެންއުޅޭ ޔަހޫދީންނަށް އައިސް ކްރީމް ވިއްކުން ހުއްޓާލަން ނިންމައިފިއެވެ.\nމިގޮތަށް މިކަން ނިންމީ އެތަނުގައި އައިސް ކްރީމް ވިއްކުމަކީ ކުންފުނީގެ އުޞޫލުތަކާއި ފުށުއަރާކަމަކަށްވާތީ ކަމުގައި ބެން އެންޑް ޖެރީ އިން ބުނެއެވެ. އެމެރިކާގެ ދެކުނުގައި ހުންނަ ބެން އެންޑް ޖެރީ އިން އިސްރާއީލުގައި ވިޔަފާރިތައް ހިންގާތީ ފަލަސްތީނުގައި ރައްޔތުން އަންނަނީ އެކަމާ ދެކޮޅުހަދަމުންނެވެ.\nބެން އެންޑް ޖެރީއިން ނިންމީ ވަރަށް ގޯސް ނިންމުމެއް ކަމަށް އިސްރާއީލްގެ ބޮޑު ވަޒީރުވަނީ ވިދާޅުވެފައެވެ.\n3 މިލިއަން ފަލަސްތީނު ރައްޔިންތުނާއެކު ފަލަސްތީނުގައި ވަޒަންވެރިވެގެންއުޅޭ 440000 މީހުން ހުޅަނގު ޣައްޒާގައި ދިރިއުޅެއެވެ. 1967 ވަނަ އަހަރު ހިނގި ހަނގުރާމައިގައި އިސްރާއީލުން ވަނީ މި ބިން ހިފާފައެވެ. ނަމަވެސް ފަލަސްތީނުން ބުނަނީ އެ މިބިމަކީ އެމީހުންގެ މިލްކިއްޔާތުގައި އޮތް ތަނެއްކަމަށެވެ. ގިނަ ޤައުމުތަކުންވެސް ދެކެނީ އިސްރާއީލުން ފަލަސްތީނުގައި ދިރިއުޅެނީ ޤަވާއިދާ ޚިލާފަށް ކަމަށެވެ.\nބެން އެންޑް ޖެރީއިން ބުނާގޮތުގައި އިސްރާއީލްގައި ހުންނަ އެމީހުންގެ ކުންފުނިން ޤާއިމުކޮށްފައިވާ ލައިސަންސްގެ މުއްދަތު އަންނަ އަހަރު ހަމަވީ ނަމަވެސް އެއްބަސްވުން އަލުން އައު ނުކުރާނެކަމަށެވެ. އޭގެ ބަދަލުގައި ޔަހޫދީންގެ ސަރަޙައްދުގައި ވިޔަފާރިނުކޮށް އެހެން ކޮންމެވެސް ގޮތެއް ހަމަޖައްސައި އިސްރާއީލުގައި މަޑުކުރަން ނިންމާފައިވާކަމަށްވެސް އެކުންފުނިން ބުނެއެވެ.\n2000 ވަނަ އަހަރުން ފެށިގެން ބެން އެންޑް ޖެރީ ހިންގާ ކުންފުނި އިނގިރޭސިވިލާތުގެ ޔުނިލެވަރ އިން ބުނީ ކުންފުނިން ނިންމާ ނިންމުންތަކަށް އިޙްތިރާމް ކުރާކަމަށާއި ބެން އެންޑް ޖެރީގައި އޮންނާނީ މިނިވަން ބޯޑެއްކަމަށެވެ.\nބެން އެންޑް ޖެރީ ކުންފުންޏަކީ 1978 ވަނަ އަހަރު ދެ ރަޙްމަތްތެރިންކަމަށްވާ ބެން ޗޮހެން އާއި ޖެރީ ގްރީންފީލްޑް އެކުވެގެން ހަދާފައިވާ ކުންފުންޏެކެވެ.


vnews - Raajje akee Dubai fadha qaumakah hedhumakee amaazeh: Minister\nރާއްޖެއަކީ އަބޫދާބީއާ ދުބާއީ ފަދަ ގައުމަކަށް ހެދުމަކީ އަމާޒެއް: މިނިސްޓަރު\nޓުއަރިޒަމް މިނިސްޓްރީން ކޮންމެ މަހަކު އެއްފަހަރު ބާއްވަމުން އަންނަ ނޫސްވެރިންގެ ބައްދަލުވުމުގައި ޓުއަރިޒަމް މިނިސްޓަރ އަލީ ވަހީދު ވާހަކަދައްކަވަނީ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރު ނިމިގެންދާއިރު ރާއްޖެއަކީ ދުބާއީ އާއި އަބޫދާބީ ފަދަ ގައުމަކަށް ހެދުމަކީ ވަރަށް ބޮޑު އަމާޒެއް ކަމުގައި ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nޓޫރިޒަމް މިނިސްޓްރީން ކޮންމެ މަހަކު އެއްފަހަރު ބާއްވަމުން ގެންދާ ނޫސްވެރިންގެ ބައްދަލުވުމުގައި މިއަދު ވާހަކަދައްކަވަމުން މިނިސްޓަރު އަލީ ވަހީދު ވިދާޅުވީ ދިވެހިރާއްޖެއަކީ ގިނަ އަދަދަކަށް ފަތުރުވެރިން ޒިޔާރަތްކުރާ ހިތްފަސޭހަ މަންޒިލަކަށް ހެދުމަކީ މިނިސްޓްރީގެ ވަރަށް ބޮޑު އަމާޒެއް ކަމަށެވެ. އެހެންކަމުން މިފަސް އަހަރު ނިމޭއިރު ދިވެހިރާއްޖެއަކީ ދުނިޔޭގައި އެންމެ ގިނައިން ފަތުރުވެރިން ޒިޔާރަތްކުރާ މަންޒިލްތަކުގެ ތެރޭގައި ހިމެނޭ ގައުމަކަށް ހެދުމަށް ގިނަ މަސައްކަތްތަކެއް ކުރަމުންދާ ކަމަށްވެސް ވިދާޅުވި އެވެ.\nއަލީ ވަހީދު ވިދާޅުވީ ރާއްޖެއަކީ އެންމެ ގިނަ ފަތުރުވެރިން ޒިޔާރަތްކުރާ ގައުމަށް ހެދުމަކީ ކުރެވޭނެ ކަމެއް ކަމަށް ގަބޫލުފުޅުކުރައްވާ ކަމަށެވެ. މިނިސްޓަރު ވިދާޅުވީ ދިވެހިރާއްޖެ އިތުރަށް ބްރޭންޑްކޮށް މުޅި ދުނިޔެ ގަބޫލުކުރާ ފަދަ ގައުމަކަށް ހެދުމަށް ބޭރުގެ ގައުމުތަކުގައި ރާއްޖެ ޕްރޮމޯޓް ކުރުމަށް ބޭރުގެ މަޝްހޫރު ފަރާތްތައް ރާއްޖެ ގެނައުމުގެ މަސައްކަތް ވެސް ކުރަމުންދާ ކަމަށެވެ.\nމިނިސްޓަރު ވިދާޅުވީ ރާއްޖެ އިޝްތިހާރުކުރުމަށް ބޮލީވުޑްގެ މަޝްހޫރު ފަރާތްތައް ރާއްޖެއަށް ގެނައުމަށް މަސައްކަތް ކުރަމުންދާ ކަމަށެވެ. އަދި މިއަހަރުގެ ފަތުރުވެރިކަމުގެ ދުވަހުގެ މުނާސަބަތުގައި ހޮލީވުޑްގެ މަޝްހޫރު ފަރާތްތައް ރާއްޖެއަށް ގެނައުމަށް ނިންމާފައިވާ ކަމަށްވެސް ވިދާޅުވި އެވެ.\nއަލީ ވަހީދު އިތުރަށް ވިދާޅުވީ ރާއްޖެއާއި އިންޑިއާގެ ގުޅުން އިތުރަށް ބަދަހިކުރުމުގެ ގޮތުން ރާއްޖޭގެ ކުޅަދާނަ އާޓިސްޓުންނަށްވެސް މިހަރަކާތްތަކުގައި ބައިވެރިވުމުގެ ފުރުސަތު ދޭނެ ކަމަށެވެ. ދިވެހިރާއްޖޭގެ ފަތުރުވެރިކަން އިތުރަށް ބްރޭންޑްކޮށް އިޝްތިހާރު ކުރުމަށް އިންޑިއާގައި ބޮޑު މާކެޓެއް އޮތް ކަންވެސް މިނިސްޓަރު އަލީ ވަހީދު ވަނީ ފާހަގަކުރައްވާފަ އެވެ.\nުމިނިސްޓަރު އަލީ ވަހީދު އިތުރަށް ވިދާޅުވީ ފަތުރުވެރިންނާ ގުޅޭ މިފަދަ ހަރަކާތްތައް ހިންގުމުގައި ދީނާއި ސަގާފަތާ ފުށުނާރާ ގޮތަކަށް ހަރަކާތްތައް ކުރިއަށް ގެންދިއުމަށް މިނިސްޓްރީން މަސައްކަތްތަކެއް ކުރަމުންދާ ކަމަށެވެ. އެގޮތުން އިސްލާމިކް މިނިސްޓްރީއާ ގުޅިގެން މަސައްކަތްތަކެއް ކުރަމުންދާ ކަންވެސް މިނިސްޓަރު ފާހަގަކުރެއްވި އެވެ.


Myanmar in border huraskura meehunaa hedhi India haasvejje | ThePress\nމިޔަންމާއިން ބޯޑަރު ހުރަސްކުރާ މީހުންނާ ހެދި އިންޑިއާ ހާސްވެއްޖެ\n10 June 2021, 18:30\nއިންޑިއާއަކީ މިޔަންމާއާއެކު 1600 ކިލޯމީޓަރުގެ ބޯޑަރެއް ހިއްސާ ކުރަމުން އަންނަ ގައުމެއް / ފޮޓޯ: ރޫޕަކް ޑި ޗޯދުރީ\nބަޣާވާތަކަށް ފަހު މިޔަންމާ ކޮންޓްރޯލް ކުރަމުން އަންނަ އަސްކަރިއްޔާގެ އޮޕަރޭޝަންތަކުން ސަލާމަތްވުމަށް، މިޔަންމާގައި ޑިމޮކްރަސީއަށް ގޮވާލާ ގިނަ އަދަދެއްގެ އެކްޓިވިސްޓު ހަނގުރާމަވެރިން، ބޯޑަރު ހުރަސްކޮށް، އިންޑިއާގެ އުތުރުގެ ސްޓޭޓްތަކަށް އެތެރެވަމުން ދިއުމާއެކު، އަވަށްޓެރި އިންޑިއާއިން ކަންބޮޑުވެއްޖެއެވެ.\nއިންޑިއާއިން ކަންބޮޑުވަމުން ދަނީ، އެ ސަރަހައްދަކީ ޑިމޮކްރަސީއަށް ވަކާލާތު ކުރާ، އެކްޓިވިސްޓު ހަރަކާތްތައް ވަރުގަދަކޮށްފާނެ ސަރަހައްދަކަށް ވެދާނެތީ ކަމަށް ހަބަރު ލިބެއެވެ.\nއިންޑިއާގެ3ސްޓޭޓެއް ކަމަށްވާ، މިޒޯރާމް، މަނިޕޫރު އަދި ނާގަލަންޑްގައި މިހާރުވެސް މިޔަންމާގެ 16000 އެއްހާ މީހުން އެބަތިބި ކަމަށް، މަދަނީ ޖަމިއްޔާތަކާ، ސަރުކާރުގެ އޮފިޝަލުން ވިދާޅުވެއެވެ. ކުރިއަށް އޮތް މަސްތަކުގައި މިއަދަދު އަދިވެސް އިތުރުވުން އެކަށީގެންވެއެވެ.\nތާވޫ ކޯރުން ބޯޑަރު ބައިކޮށްފައިވާ މިޒޯރާމް ސްޓޭޓަކީ، އެންމެ ގިނަ އަދަދަކަށް މިޔަންމާގެ މީހުން މިވަގުތު ތިބި ސަރަހައްދު ކަމަށް މައުލޫމާތު ލިބެއެވެ. ސްޓޭޓް ސަރުކާރުގެ އޮފިޝަލަކު ވަނީ، އެ ސަރަހައްދުގައި ތަމްރީނު ކުރިއަށް ގެންދިއުމުގެ ފުރުސަތެއް މިޔަންމާގެ މީހުންނަށް ނުދޭނެ ކަމަށާ، މިޒޯރާމްއަށް ތަކުލީފު ޖައްސައިފިނަމަ ރެފިއުޖީންނަށް އޮތް މައްސަލަ ބޮޑުވާނެ ކަމަށް އިންޒާރު ކުރައްވާފައެވެ.\nއިންޑިއާއަކީ މިޔަންމާއާއެކު 1600 ކިލޯމީޓަރުގެ ބޯޑަރެއް ހިއްސާ ކުރަމުން އަންނަ ގައުމެކެވެ. އިންޑިއާގެ މައި ސަރުކާރުގެ ރޫހާ ހިލާފަށް، ހަނގުރާމަވެރި އެތައް ގުރޫޕަކުން މިހާރުވެސް ދަނީ އިންޑިއާގައި ހިމާޔަތް ހޯދަމުންނެވެ. ބޯޑަރުގެ2ފަރާތުގައި މި ޖަމާއަތްތަކުން ހަރަކާތްތެރިވެއެވެ.\nއިންޑިއާގެ ފޮރިން މިނިސްޓްރީން، މިކަމާ ބެހޭ ގޮތުން ވަކި އެއްޗެއް ބުނެފައެއް ނުވެއެވެ.\nއިންޑިއާ މިޔަންމަ ބަގާވާތް މިޔަންމާ ދުނިޔެ


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 19 ފެބްރުއަރީ 2020 ގެ (13:30) ގެ ކުރިން، އިސްކަންދަރު ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،20 ފެބްރުއަރީ 2020 އާއި 27 ފެބްރުއަރީ 2020 އާ ދެމެދު، އިސްކަންދަރު ސްކޫލްގައެވެ.\n10 ޖުމާދަލްއާޚިރު 1441


Vaahaka: Vanhanaa2(Episode 15) - Vaguthu\nވާހަކަ: ވަންހަނާ2- ފަނަރަވަނަބައި\nމެއި7ވަނަ ދުވަހު ގެނެސްދިން ބައި\nދަންވަރުގެ އެ ހަމަހިމޭން ވަގުތުގައި އެ ވާހަކަތައް އަޑު އަހާނެ މީހެއް ނެތެވެ. އޭނާއަށް ހިތްވަރުދިނުމުގެ ގޮތުން ބަހެއް ބުނެލާނެ މީހެއް ވެސް ނެތެވެ. އެންމެން ވެސް ތިބީ އެމީހެއްގެ ކޮޓަރިއަށް ވަދެ އަރާމު ނިންޖަކުން ނިދާލައިފައެވެ. ދީޕިކާ ފިޔަވައެވެ. ނަޒީލްގެ މައްސަލަ އަލުން ތަޙުޤީޤުކުރަން ފެށުމުން އޭނާ ރަށަށް ދާން ރޭވި ރޭވުން ޖެހުނީ މަޑު ޖައްސައިލާށެވެ. ފަސްދުވަސް ފާއިތުވެގެން ދިޔަ ފަހުން އޭނާއަށް ފުރުމުގެ ހުއްދަ ލިބުމުން އޭނާ މާދަމާ ފުރަން ތައްޔާރުވަނީއެވެ. ފޮށި ތައްޔާރުކޮށް އަވަދިވެގެން ނިދަން އަރައި އޮންނަތާ އެތައް އިރެއްވީއިރު ވެސް އޭނާއަށް ނިދޭގޮތެއް ނުވިއެވެ. އެހެން އޮއްވައި މީހެއްގެ މަޑު ގިސްލުމުގެ އަޑު އިވުމާއެކު އޭނާގެ މެޔަށް ފިނިވެގެން ދިޔައެވެ. ބިރުގަތެވެ. ކުއްލިއަކަށް ތެދުވެގެން ގޮސް މުޅި ކޮޓަރި ތެރެ ދިއްލައި އަޅައިލިއެވެ. އެނދު މަށްޗަށް އަރައި ކަނަކަށް ޖެހި މުޅިގައި ފޮރުވައިގެން ދޮރާ ދިމާއަށް ބަލަން އޭނާ އޮތެވެ. ރުއިމުގެ އަޑު މަޑެއް ނުވިއެވެ. ދީޕިކާ އެ އަޑަށް ސަމާލުވެގެން އޮތެވެ. ނަޒީލްގެ އަޑުހެން ދީޕިކާއަށް ހީވިއެވެ. އިރުކޮޅަކު އޮތުމަށްފަހު ތެދުވެގެން ގޮސް މަޑުމަޑުން ދޮރު ހުޅުވާލިއެވެ.\nޞަފިއްޔާގެ ކޮޓަރި ބުޑުގައި އުޑުފައި މައްޗައް އިށީނދެ އިނދެގެން ނަޒީލް ރޮނީއެވެ. މަންމަގެ ކިބައިން މަޢާފަށް އެދެނީއެވެ. ދީޕިކާ ދޮރުފަތް ދުރުކޮށް ބޮޑަށް ހުޅުވާލިއެވެ. ނަޒީލް ކޮޅަށް ތެދުވިއެވެ. ކަރުނަތައް ފޮހެމުން އޭނާ ހިނގައިގަތެވެ. މައްޗަށް އަރަންހުރި ސިޑިން ނަޒީލް އަރައިގެން ދިޔަ ތަން ދީޕިކާ ހުރީ ބަލާށެވެ. ދީޕިކާ އެ ގެއަށް އައި ބޭނުން ހާސިލުކުރުމުގެ ވިސްނުން އައީ އެ ހިސާބުންނެވެ. ދީޕިކާ ހުރިހާ ކޮޓަރިތަކެއް ކައިރިއަށް ގޮސް އެއްވެސް މީހަކު ހޭލާ އުޅޭތޯ ބަލައި، އެއްވެސް މީހެއްގެ ހިލަމެއް ވޭތޯ ވެސް ބެލިއެވެ. އެއައްފަހު އޭނާގެ ކޮޓަރި ތެރެއަށް ވަދެ ގޮދަޑި ހިއްލާލިއެވެ. ގޮދަޑި ދަށުގައި ރައްކާކޮށްފައި އޮތް ވަޅި ނަގައިގެން ހާމަފެންޑާއަށް ދާން އަވަސްވެގަތެވެ.\nނަޒީލް ހުރީ ހާމަފެންޑާގައެވެ. ރެއިލިންގައި އަތް އަޅުވައިލައިގެން ފުން ވިސްނުމެއްގައެވެ. އޭނާގެ ފަހަތުން ފާރަލަމުން މީހަކު އައިކަމެއް ވެސް އޭނާއަކަށް ނޭނގުނެވެ. ދީޕިކާ ނިކަން މަޑުމަޑުން ލަސް ފިޔަވަޅު ތަކެއް އަޅަމުން ނަޒީލްއާ ދިމާއަށް ދިޔައީ ފަހަތުން ކަރަށް ވަޅި ޖެހުމުގެ ނިޔަތުގައެވެ. އެވަގުތު އޭނާ ހުއްޓުން އެރިއެވެ. ފާރުކައިރީގައި އޮތް ފޭރާ ފެނުމާއެކު ދީޕިކާގެ ހިޔާލު މުޅިން ބަލަދުވިއެވެ. އޭނާ ދެން ނިންމީ އޭގެން ނަޒީލްގެ ބޮލުގައި ޖަހާ އެތަނުން ވައްޓާލާށެވެ. ނަޒީލް އަމިއްލައަށް އެތަނުން ފުންމާލައިގެން މަރުވީކަމަށް ދެއްކުމުގެ ބޭނުމުގައެވެ. އޭރުން މަރުގެ ތަހުޤީޤަކަށް ނުގޮސް މައްސަލަ ނިމިއްޖެ ކަމަށްވާނަމަ އޭގެން ވެސް ހުރިހާ މޮޅެއް ލިބޭނީ ދީޕިކާ އަށެވެ. ނަޒީލް އިސް އުފުލާ އުޑު މައްޗަށް ބަލާލިއެވެ. ކަޅު ވިލާތަކުން މުޅި ދުނިޔެ މަތި ވަނީ ބެދިފައެވެ. އެ އުޑު މަތިން އޭނާއަށް ސިފަވީ އޭނާގެ ވީރާނާވަމުންދާ ހަޔާތެވެ. އުންމީދެއް ނެތް އަނދިރި ހަޔާތެވެ. އުފާވެރިކަމާއި ހިތްހަމަޖެހުމަށް ހުރަސް އެޅިފައިވާ ކަނުކަމެވެ. އޭނާގެ ދެލޮލަށް ކަރުނަ ޖަމާވެގެން ދިޔަ ވަގުތު ލޯ މަރާ ބާރު ކޮށްލެވުނެވެ.\nނަޒީލް ފަހަތުގައި އަތުކޮޅަށް ފޭރާ ނަގައިގެން ހުރި ދީޕިކާ ފޭރާއިން ހޫނު ހަމަލާއެއް ނަޒީލްގެ ފުށްކިބައަށް އަމާޒުކޮށްލީ ހަމަ އެވަގުތުއެވެ. ނަޒީލްގެ ދެލޯ ބޮޑުވެގެން ދިޔައެވެ. މޫނުމަތިން ކުދިކޮކާ ބުރާލިއެވެ. ދުނިޔެ އެނބުރެމުންދާހެން ހީވުމާއެކު ފުށްކިބާގައި އަތް ޖައްސައިލެވުނެވެ. ދެވަނަ އެތި ފަހަރު އަމާޒުވީ އޭނާގެ ބުރަކަށްޓަށެވެ. އަނގައިން ނުކުމެގެން ދިޔަ ވޭނީ އާޚުގެ އަޑުތަކާއެކު އޭނާ ރެއިލިން މައްޗަށް ޖެހުނު ބާރު މިނުގައި، ޓައިލްސްތަކު މައްޗަށް އިދިފުށަށް ވެއްޓުނެވެ. ދީޕިކާ ދަތްކުނޑި ވިކާލިއެވެ. އޭނާ އުއްމީދުކުރީ ދެވަނަ އެތިފަހަރާއެކު ނަޒީލް ރެއިލިން މަތިން ތިރިއަށް ވެއްޓޭނެކަމަށެވެ. ބުރަކަށްޓަށް އަމާޒުކުރީ ވެސް އެ ބޭނުމުގައެވެ. އެނބުރެމުން ދިޔަ ދުނިޔެ ތެރެއިން ވިދާލި ވިދުވަރަކާއެކު ނަޒީލަށް ދީޕިކާގެ މޫނު ވަރަށް ސާފުކޮށް ފެނުނެވެ. ނަޒީލް އަނގަ ހުޅުވާލީ ހަޅޭއްލަވައި ގަންނަން ވެގެންނެވެ. ނަމަވެސް އޭނާގެ އަޑެއް ނުނިކުތެވެ. އެކަން ކާމިޔާބު ކުރާނެ ވަގުތެއް ވެސް އޭނާއަކަށް ނުލިބުނެވެ. ނިތްކުރިއަށް އަމާޒުވި ތިންވަނަ ހަމަލާއާއެކު ނަޒީލްގެ ހޭވެރިކަން ގެއްލިއްޖެއެވެ.\nލެއިން ތަތްތެޅި މާ ނޭވާ ލެވިލެވި ހުރި ދީޕިކާގެ ތުންފަތް މައްޗަށް ވިހަ ހިނިތުންވުމެއް ވެރިވެގެން ދިޔައެވެ. އޭނާ ގުދުވެލަމުން ފޭރާ އެއްފަރާތެއްގައި ބާއްވާ ނަޒީލްގެ މޫނުގެ ދެފަރާތުގައި ހިފާ ތަޅުވާލިއެވެ. ނަޒީލްގެ އެއްވެސް ހަރަކާތެއް ނެތެވެ. ނަޒީލްގެ ބޮލުން އޮހޮރެމުން ދިޔަ ލޭފެނި ދީޕިކާ ހާސްވާ ގޮތްވިއެވެ. އެތަނުގައި މާ ގިނައިރު އޭނާ ބާއްވާފިނަމަ ސާފުކުރަން އުދަގޫ ވާ ވަރަށް މުޅި ތަނަށް ލޭތައް ފެތުރިދާނެތީއެވެ. ދީޕިކާ ވަރަށް މަސައްކަތުން ނަޒީލް އަތުލަފިކޮށްގެން ރެއިލިން މަތީ ބަނޑުއަތަށް ބާއްވައިލިއެވެ. އަދި ނަޒީލްގެ ފައިކޮޅުގައި ހިފައި އުފުއްލާލަމުން ތިރިއަށް ވައްޓައިލިއެވެ. ކަނު އަނދިރީގެ ތެރެއިން ނަޒީލް ވެއްޓި ޖެހުނުތަން ނުފެނުނެއް ކަމަކު ދީޕިކާއަށް އޭނާ ޖެހުނު އަޑު އިވުނެވެ. އެވަގުތު ހިތަށް ލިބުނީ އުފާވެރިކަމެވެ. ބަޔާންކުރަން ދަތި ފިނިކަމެކެވެ. ދީޕިކާ އޭނާ ލައިގެން ހުރި ހައުސްކޯޓުގެ ފަސް ބައިން ފޭރާ ފޮހެލުމަށް ފަހު ކަޅުހަމުގެ ބިއްދޮށަށްލިއެވެ. އެއަށްފަހު މުޅި ތަނަށް ފެންޖަހައި ބުލީޗު އަޅައިގެން ފިހިގަނޑެއްގެ އެހީގައި އެތަނަށް ފެރުތިފައި ހުރި ލޭތައް ދޮވުނެވެ. އެހިސާބަށް ދިޔައިރު ކުޑަކޮށް ވާރޭ ކަނި ޖަހަން ފަށައިފިއެވެ. ބޯކޮށް ވާރޭ ވެހޭނެކަމުގެ އުންމީދުގައި ދެން އިތުރަށް އެތަން ދޮވުމުގެ ބޭނުމެއް ނެތް ކަމަށް ނިންމައި، ދީޕިކާ ދޮވެއްޗަށް ވަދެ ލައިގެން ހުރި ހެދުން ދޮވެލިއެވެ. ނަޒީލްގެ ހަށިގަނޑު ފެނުމުގެ ކުރިން ދީޕިކާއަށް ރަށުން ބޭރަށް ދެވޭނެކަމަށް އޭނާ ހީކުރިއެވެ. ނަމަވެސް އެ ރޭވުން ނާކާމިޔާބުވީ ނަޒީލް ލިޔުނު ސިޓީތަކުގެ ސަބަބުންނެވެ.\nދީޕިކާއަށް ފޯނު ކުރުމުގެ ހުއްދަ ލިބުނީ ކަންކުރި ގޮތް ފައިރޫޒަށް ވަރަށް ތަފްސީލުކޮށް ކިޔައި ދިނުމުންނެވެ. އޭނާ މަންމައަށް ގުޅާލިއެވެ. މަންމަގެ އަޑުޖެހުމާއެކު ދީޕިކާއަށް ރޮވިއްޖެއެވެ. އޭރު އޭނާގެ މަންމަ ވެސް ގިސްލާ އަޑުއިވެއެވެ. ދީޕިކާ ހައްޔަރުކުރެވުނުކަން ޚަބަރުން އެނގުނީ ކަމުގައި އޭނާ ހީކުރިއެވެ. އެހެނަސް އެއީ ކުށް ހީއެއްކަން އެނގުނީ މަންމަ ދެން ބުނި ޖުމްލައަކުންނެވެ.\n"ދަރިފުޅާ ޕީހޫ މަރުވެއްޖެ." މަންމަ ހިންދީ ބަހުން ބުނެލިއެވެ. މަންމަ އިތުރު ތަފުސީލު ދެމުން ބުނީ އިބްރީސްގެ އާއިލާ ކިބައިން ސަލާމަތްކުރަން ސިހުރުހެދުމުގެ ތެރޭގައި ޕީހޫގެ ފުރާނަ ދިޔައީކަމުގައެވެ. އެ ޚަބަރު އިވިފައި ދީޕިކާގެ ހެޔަށް ގޮތްވިއެވެ. އަނބުރާ ގަނެގެން ހުރިތަނަށް ދެމުނެވެ.\nބާބު 16 - އިސްތިރި\nމައިންބަފައިންގެ ދުނިޔޭގައި ޞަފިއްޔާއަށް ލިބުނު މުސްކުޅި ގެއަށް އޭނާ ދިޔައެވެ. އެއީ ސަފީނާ ދުނިޔޭގައި ވެސް އެމީހުން އުޅުނު ގެއެވެ. އެ ގޯތީގެ ހަތަރު ފާރުން އެތެރެވުމާއެކު މާޒީގެ އެކި ހަނދާންތައް ހަފަރާތުން އައިސް އޭނާ ވަށައިލިއެވެ. އިލްހާމްއާއެކު ލޯބިން އެކުގައި އުޅުނު އެ ދުވަސްތަކެވެ. އޭނާއާ ބައްދަލުކުރަން އައިސް ދޮރާށި ބުޑުގައި ހުރެގެން އިލްހާމް ތުމުން ފުމެ އުޅުނު ދުވަސްތަކެވެ. ލޯތަކަށް ސިއްރުން އިލްހާމް އެ ގެޔަށް ވައްދައިގެން ޒުވާން ދުވަސްވަރު ޖެހި ސަކަރާތްތަކެވެ. އެ ހަނދާންތައް އާވުމާއެކު އޭނާ ހިތަށް އަސްލު އުނދަގޫވާންޖެހޭ ވަރަކަށް އުދަނގުލެއް ނުވިއެވެ. މިއަދު އެ ހިތުގައި އިލްހާމްގެ މައްޗަށް އޮތް ލޯބި އެކީއެކަށް ފުހެވިގެން ގޮސްފައިވާ ކަހަލައެވެ.\nއާދައިގެ ގޮތަކަށް ހަދާފައި ހުރި އެ ގެއަށް ޞަފިއްޔާ ވަނެވެ. އެޔާއެކު ކުރިމަތިން ސަފީނާގެ ކޮޓަރި ފެނުމާއެކު އޭނާ ހުއްޓުން އެރިއެވެ. ކޮއްކޮ ދުނިޔޭގައި އިލްހާމްގެ ބޮލުގައި އެޅުވި އިލްޒާމުގެ މަތިން އޭނާ ހަނދާންވިއެވެ. ސަފީނާ އެދުވަހު ދެއްކީ ތެދު ވާހަކަތަކެއް ހެއްޔެވެ؟ ޞަފީނާ ބަނޑުބޮޑު ވީ ހަމަ އިލްހާމްގެ ދަރިއަކަށް ހެއްޔެވެ؟ އަދި އޭނާގެ މަރުގެ ފަހަތުގައި ވެސް ހުރީ ނިހާ އެބުނާ ފަދައިން އިލްހާމް ހެއްޔެވެ؟ މިއަދު ޞަފިއްޔާގެ ހިތުގައި އެ ހުރިހާ ސުވާލެއް އުފެދިއްޖެއެވެ. ކުޑަ އަންހެން ކުއްޖަކާ ބެހެނު މީހަކު ކޮންމެފަދަ ފާފައަކަށް އަރައިގަންނާކަށް ވެސް ޖެހިލުމެއް ނުވާނެއެވެ. ޞަފިއްޔާ ކުރަމުން ދިޔަ ހިޔާލުގެ ވާފަށް ކަނޑައިގެން ދިޔައީ މީހަކު ސަލާން ގޮވާލި އަޑަށެވެ.\nޞަފިއްޔާ އެނބުރިފައި ބަލާލިއިރު ރޫނާއެވެ.\n"ނިކް ބުނީ ޞަފިއްޔައްތަ މިގޭގައޭ." ރޫނާ ބުންޏެވެ. "މި އައީ މި ފޮތް ހަވާލުކުރަން ވެގެން."\nޞަފިއްޔާ ހިނިތުންވެލަމުން ފޮތުގައި ހިފިއެވެ. އެ ފޮތުގެ ބަނޑޭރިގަނޑަށް ނަޒަރު ހިންގައިލެވުނެވެ. "ތަފާތު ސިހުރުގެ ޢަލާމާތްތައް" ބޮޑު އަކުރުން ނޫ ކުލައިން ޖަހައިފައި އޮތެވެ.\n"ޝުކުރިއްޔާ." ޞަފިއްޔާ ބުނެލިއެވެ.\n"ފޮތް ރަނގަޅަށް ކިޔާލާފަ އަހަރެންނަށް ގުޅާލާ. އޭރުން އިންޝާﷲ އަންނާނަން." ރޫނާ ނުކުމެން ދިޔައީ ޞަފިއްޔާ ގާތުގައި ހިތްވަރު ކުރުމަށް ބުނުމަށްފަހުއެވެ.\nއިލްހާމް އިނީ ފުން ވިސްނުމެއްގައެވެ. އޭނާގެ ދިރިއުޅުމަށް ވަމުންދާ ގޮތް ފެނި ދުނިޔެއިން މޮޔަވާވަރު ވެއްޖެއެވެ. ފަހަރަކު މީހަކު އޭނާގެ ދިރިއުޅުމުން ދުރަށް ދަނީއެވެ. ފުރަތަމަ ނަޒީލްއެވެ. ދެން ޞަފިއްޔާއެވެ. ނިކާލް އެނބުރި ގެއަށް އައި ނަމަވެސް އޭނާއަކީ މިހާރު އިލްހާމަށް ނެތް މީހެއް ފަދައެވެ. މިއަދު އޭނާއަށް ދިފާޢުގައި ދެއްކޭނެ ވާހަކައެއް ނެތެވެ. ދީޕިކާގެ ދަރިއަކަށް ދެރަ އިހާނެތި ގޮތެއް ނުހަދަމޭ ބުންޏަސް މިއަދަކު އެބަހަށް އިތުބާރު ކުރާނެ މީހަކު މި ދުނިޔެ މައްޗަކު ނެތެވެ. އޭނާއަށް އެންމެ ހެޔޮއެދުނު ލޯބިވާ ދަރިފުޅު ވެސް މިއަދު އެވަނީ އެނބުރި އައުމެއް ނެތް ދުނިޔޭގައެވެ.\nނަޒީލް މަތިން ހަނދާންވުމުން އޭނާއަށް ރޮވޭ ގޮތްވިއެވެ. އެ ދަރިފުޅު ވެސް ގެއްލިގެން އެ ދިޔައީ އޭނާ ކުރި ކުށެށްގެ ސަބަބުންނެވެ. އެވަރުން ވެސް އޭނާއަށް ފެނުނީ ދީޕިކާގެ ކުށެވެ. އަމިއްލަ ކުށް ޤަބޫލެއް ނުކުރެއެވެ. އޭނާ ދެކޭ ގޮތުގައި ދީޕިކާ ހިފި ބަދަލު އޭނާއަށް ހައްޤެއް ނޫނެވެ. އެހެނަސް ދީޕިކާ އެ ހިފީ ފިސާރި ވަރުގަދަ ބަދަލެކެވެ. ދުވަހަކު ވެސް ހިތުން ފޮހެވިގެން ނުދާވަރުގެ ބަދަލެކެވެ. އޭނާގެ ދިރިއުޅުމަށް ވަރުގަދަ ޒަލްޒަލާއެއް ގެނެސް މުޅި ހަޔާތް ބަރުބާދުކޮށް ލައިފިއެވެ. އޭނާގެ ނަފުސުގެ މައްޗަށް ރުޅިވެރިކަން އިސްވެ ނަފުރަތުގެ އަލިފާން މުޅި ހަށިގަނޑު ތެރޭގައި ރޯވެގަތެވެ. އިބްރާހީމްބެއާ ދޭތެރޭ ވެސް އޭނާގެ ހިތް ގޯސްވިއެވެ. ހަޤީޤަތް އެނގިހުރެ ބުނެ ނުދިނީތީއެވެ. އޭނާގެ އަންހެންދަރިއަކީ ދީޕިކާގެ މާމަ ދަރިކަން ކުރިން ބުނިނަމަ ސަމާލުވެވުނީހެވެ. އޭނާ ހިތްހަމަނުޖެހިފައި ހުރެ އިބްރާހީމްބެއަށް ގުޅާލިއެވެ.\n"ހަލޯ. މިވަގުތު ވަރަށް އަވަދިނެތި މިއުޅެނީ." ފޯނު ނެގިގޮތަށް އިބްރާހީމްބެ ބުންޏެވެ. "ކަސްޓަމަރެއް އައިސްގެން. މިވަގުތު ސައިބޯން ދެވޭކަށް ނެތް. ދެން މިރޭ ބައްދަލުކޮށްލާނީ ދޯ."\nއިބްރާހީމްބެ ހީކުރީ އާދައިގެ މަތިން ސަޔަށް ދަޢުވަތު ދިނުމަށް އިލްހާމް ގުޅީ ކަމަށެވެ. އިލްހާމް ބޭނުންވީ ހަޅޭލަވައިގަންނާށެވެ.\n"ކީއްވެ ނުބުނީ؟" އިލްހާމް ރުޅި ކޮންޓްރޯލްކުރަމުން އެހިއެވެ. "ކީއްވެގެން މަގޭ އަންހެންދަރީގެ މާމަ މިގޭ ހަތަރުފާރު އެތެރޭގައި ހުރި އިރު ނުބުނީ؟"\nއިބްރާހީމްބެ ހީނލި އަޑުއިވުނެވެ. އިލްހާމްގެ ލޭތައް ކެކިގަތެވެ.\n"މަގޭ ކައިރީގަ ކާކުތޯ އެހިންތަ؟" އިބްރާހީމްބެ ވަރަށް ހަމަޖެހިފައި ޖަވާބުދިނެވެ. "މަ އޭރު ބޭނުންވި އެވާހަކަ ބުނެލަން ވެސް. އެކަމަކު ހިތަށް އެރީ ދެމީހުން އެކުގައި ކޮށްފައި ހުންނަ ފާފަތަކުގެ ވާހަކަ ދައްކާކަށް ނުވާނޭ. ކޮންމެ ކަމެއްގަ ވެސް ބެދެނީ މަ ވިއްޔާ. ކަލޭ ކޮންމެސް މޮޅު ގޮތެއް ހަދައިގެން ކަމުން ރެކޭނެ. ފަހުން ހިތަށް އެރީ އަމިއްލަ ކަރަށް މަޅިއެއް ފެއްތުމުގެ ބޭނުމެއް ނެތޭ. އެހެންވީމަ އެކަން ސިއްރެއް ގޮތުގައި ބޭއްވީ. ހޫމް. ތިޔެއް ނޫނެ. ކިހިނެއް އެނގުނީ؟"\nއިލްހާމް ފޯނު ކަނޑައިލީއެވެ. އިބްރާހީމްބެއާ އެ ވާހަކަ ދައްކައިގެން ބުނަން ބޭނުން ނޫން އެއްޗެއް ދުލުކުރިޔަށް އައިސް ދާނެ ކަމުގެ ބިރަށެވެ. އޭރުން އެދެމީހުންގެ ދެމެދުގައި އާބާދުވަމުން އަންނަ އެކުވެރިކަމަށް ބުރުއަރާފާނެއެވެ. މި ދަނޑިވަޅުގައި އެހެންވާކަށް އިލްހާމް ބޭނުމެއްނޫނެވެ. މި ވަގުތު އިބްރާހީމްބެގެ އެހީތެރިކަން އޭނާ ނިހާޔަތަށް ބޭނުންވެއެވެ. މިހާރު އޭނާގެ ދިރިއުޅުމުގައި ހުރި ނުތަނަވަސްކަން ފިލުވާލެވޭނީ އިބްރާހީމްގެ އެހީތެރިކަން ލިބިގެންނެވެ.\n"ބިމަށް ތުން ހަރައިގެން ތީނި ކޮންކަމަކާ ފުއްޕާފަތަ؟" ނިހާގެ އަޑު އިވުނެވެ. އިލްހާމް ދެލޯ ވަށްކޮށްލަމުން ބަލައިލިއެވެ.\n"އަންމާ. ބިރުގަނެއްޖެ." މޭ މަތީ އަތް ޖައްސައިލަމުން ނިހާ ފަހަތަށް ޖެހިލިއެވެ. އަދި ކުޑަކޮށް ހީނލިއެވެ.\n"ކޮންހާ ވައްތަރެއް ޖައްސާކަށް." އިލްހާމް ރުޅިއައިސްފައި ބުންޏެވެ. "މަ ނޫޅެން ކަލެޔާ ސަމާސާކުރާކަށް. މިތަނުން ރައްކާވޭ."\n"އަދިވެސް އެއްޗެއް ވިސްނޭކަށް ނޫޅޭތަ؟" އިލްހާމް އިތުރަށް ރުޅި އަރުވާލުމުގެ ޝަޢުޤުގައި ނިހާ ބުންޏެވެ. "ކަލޭ ކުރި ފާފައަކުން ނަޒީލްގެ ދިރިއުޅުމުގައި ސިއްކަ ޖެހިގެން އެދިޔައީ. ދެން ހުރީ ނިކާލް. އޭނަގެ ހަޔާތް ވެސް ބަރުބާދުވެގެން ދާނީ ހަމަ އެ ކަހަލަ ފާފައެއްގެ ބަދަލުގައި ކަންނޭނގެ."\n"ކަލޭ ނިކާލްއާ ހެދި ތިވަރަށް ހޭބަލިވެފަ ހުރެގެން އޭނައަށް ގެއްލުމެއް ނުދޭނެ." އިލްހާމް އެއްމިޔަކަނުން ހީނލިއެވެ. "ކަލެއަށް ހިތާވާން ވެސް ލޯބިވާން ވެސް އެނގުނީ ހަމަ މަގޭ ދަރިޔާވިއްޔާ. މިހާރު ތިހިރީ އަރާ ހިކިތަނުގަ."\nނިހާއަށް މަލާމާތް ކުރުމުގެ ގޮތުން އިލްހާމް ހީނގަތެވެ.\n"މަށަށް ކަލޭ ނޭނގިގެނެން ނޫޅެމޭ. މަ ކުރިކަމެއްގެ ބަދަލު ކަލޭ ހިފާނީ ސީދާ މަގޭ ކައިރިން. ނިކާލޭ ކިޔާފަ އައިސް އަނގަ އަރުވާއިރު ތިމާ ހުންނަނީ ހޭބަލިވެފަ ކަމެއް ނޭނގެ."އިލްހާމް ބުނެލިއެވެ.\n"އައްދޭ. ކަލޭގެ ދަރިއެކޭ؟ ކަލޭ ފެނުނީމަ ދުރަށް ދުއްވައި ގަންނަ ދަރިތަ؟" ނިހާ ވެސް ޖަހާލީ ހިނިގަނޑެކެވެ. "ވަރަށް ވޭ ދޯ ދަރިފުޅު ވެގެން އުޅޭހިތް؟ އެކަމު ނިކާލް ބުނީ ނުތެޅެމޯ. މިހާރު ތިހިރީ ރަނގަޅަށް ވެސް ބާކީވެފަ. ދެން ތި ބުނި ވާހަކަ. މަގޭ ބަދަލު ދޯ؟ ރަނގަޅު ވާހަކަ އެއް. އެ ދުވަސް އަންނާނެ. އެ ވަގުތެއް، އެ ދުވަހެއް، އެ ހާލަތެއް ބުނަން އަދި ތަންކޮޅެއް އަވަސް. އެކަމު ތައްޔާރަށް ހުންނައްޗޭ. މި ނިހާ ވިހަލާނެ އިރެއް ހަމަ ނޭނގޭނެ. ވިސްނާގެން އުޅޭތި. އެދުވަހުން މިއަދު ތިވީ ބޭޒާރަށްވުރެ ބޮޑަށް ކަލޭ ބޭޒާރުވެ، ފަޟީޙަތްވެގެންދާނެ."\nނިހާ އިންޒާރެއްދީފައި މަލާމާތްކުރުމުގެ ގޮތުން ހިނިގަނޑެއް ޖަހައިލިއެވެ. އިލްހާމް އިތުރަށް އެންމެ ލަފުޒެއް ވެސް ނުބުންޏެވެ. ނިހާ އޭނާގެ ކަރުގައި ހިފުމުގެ ކުރިން ނިހާގެ ދުވަސް ދުއްވާލަން އޭނާ ވަނީ މާ ކުރިންސުރެ ނިންމާފައެވެ. ފައިރޫޒާ ނިހާގެ ކާވެނި ނުކުރެވުނަސް ފަރުވާލެއް ނެތެވެ. ނިހާއާ ނިކާލްގެ ގުޅުން މިހާރު އޮތް ފައްތަރަށް ބަލާފައި އެ ދެމީހުން ކާވެނީގެ ހަރުފަތް ވެސް ގިރާކުރާނެކަން އިލްހާމަށް އެނގެއެވެ. ކޮންމެ ގޮތަކަށް ކަންތައްވެގެން ދިޔަ ނަމަވެސް ނިކާލާއި ނިހާގެ ކާވެނި ވިޔަ ނުދިނުމަށް ކުރެވެން ހުރި ހުރިހާ ކަމެއް އޭނާ ކުރާނެއެވެ.\nޞަފިއްޔާ ގެއިން ނުކުމެގެން ދިޔަ ފަހުން ގޭތެރޭގެ ކަންކަމާއި ހަވާލުވީ ނިހާއެވެ. އިންޝާ ގިނަ ވަގުތު އޮންނަނީ ކޮޓަރީގައެވެ. ނިކާލް ވެސް އިލްހާމް ގޭގައި އުޅެންޏާ ކޮޓަރިއަކުން ނުނުކުމެއެވެ. އޭނާ މިހާރު ބައްޕަ ފެންނަ ހިސާބަށް ދާން ވެސް ބޭނުން ނުވަނީއެވެ. އަމިއްލަ އިޚްތިޔާރު އޮތް ކަމެއްނަމަ އެ ގެއިން ނުކުމެގެން ދާން ވެސް އޭނާ ބޭނުންވެއެވެ. ނަމަވެސް މި ވަގުތު މަންމަ ކައިރިއަށް ގޮސް އުދަނގޫ ނުކުރުމަށް އޭނާ ވަނީ ނިންމާފައެވެ. ފައިސާގެ ދަތިކަން ވެސް ކުރިމަތިވާނެތީ އާއެކު، މި ވަގުތު ބައްޕަގެ ހިޔާވަހިކަމުގައި އުޅެން އޭނާއަށް މަޖުބޫރެވެ. އަމިއްލަ ފައި މައްޗަށް ތެދުވަން ވެސް އޭނާ ވިސްނިއެވެ. ވަޒީފާއެއް ހޯދައިގެން ނިހާއާ އިނދެގެން މަންމައާއެކު ދިރިއުޅެން އެގެޔަށް ބަދަލުވުމަށް އޭނާ މިހާރު ވަނީ އަޒުމު ކަނޑައަޅާފައެވެ.\nނިކާލް އެގޮތަށް ނިންމި ވާހަކަ ބުނުމުން ނިހާ އެކަމަށް ތާޢީދުކުރިއެވެ. ކޮންމެ ގޮތެއް ވިޔަސް އެ ދެމީހުންގެ ކާވެންޏަށް އިލްހާމް ޤަބޫލެއް ނުވާނެއެވެ. ނުޤަބޫލުގައި ކާވެނިކޮށްފިނަމަ އެ ގެއިން ނުކުންނަން ޖެހޭނެއެވެ. އޭގެ ކުރިން ނިކާލް ވެސް ހަރުދަނާ މީހަކަށް ވާންޖެހޭކަން ޚުދު ނިހާ ވެސް ޤަބޫލުކުރިއެވެ. ހަމައެކަނި އޭނާއަށް ލިބޭ އެއްޗަކުން ދިރިއުޅުމުގެ ކަންކަން ހަމަޖެއްސުމަކީ ދަތިކަމަކަށްވާނެތީއާ ވެސް އެކުއެވެ.\n"ފައިރޫޒަށް މިހާރު ކިހިނެއް ހެދީ؟" ނިކާލްގެ ހަނދާނަށް އައިސްގެން އެހިއެވެ. އެމީހުން ވާހަކަ ދައްކަން ތިބީ ނިހާގެ ކޮޓަރީގައެވެ.\n"ނަޒީލްގެ މަރަށްފަހު ފައިރޫޒު އަދި ކާވެނީގެ ވާހަކަ ނުދައްކާ." ނިހާ ޖަވާބު ދިނެވެ.\n"މަ ބުނި ވާހަކަ ހަނދާން އެބަހުރި ދޯ؟ ތީ ނިހާ ބޮލުގަ އެޅިފަ އޮތް ޒިންމާއެއް. ނިހާ ޖެހޭނީ ތި ހަޤީޤަތް ހާމަކުރަން." ނިކާލް ކުރީގެ ހަނދާނެއް އާކޮށްދިނެވެ. ނިހާ މާޔޫސްވިއެވެ. އެކަމުގެ ތެރެއަށް ނިކާލް ވަންނަން ބޭނުން ނުވާ ސަބަބެއް ނިހާއަކަށް ނުވިސްނެއެވެ.\n"ދެން ނިކް. ބުނެދޭންވީނު." ނިހާ އެނދުން ތެދުވެލަމުން ބުންޏެވެ. ނިކާލް ނިހާގެ އަތުގައި ހިފައި ދަމައިގަތެވެ. ނިހާ އައިސް ވެއްޓުނީ ނިކާލްގެ އުނގަށެވެ. އޭނާ ނިހާގެ ގައިގާ ދެއަތުން ބާރަށް ބައްދައިލަމުން ކޮނޑުގައި ދަތްދޮޅި އަޅުވާލިއެވެ.\n"ޝަރުތެއްގެ މަތިން." ނިކާލް ހެވިފައި އިނދެ ބުންޏެވެ.\n"ކޮން ޝަރުތެއް." ނިކާލްގެ ރާގު ހުރި ގޮތުން ވެސް ލަފާ ކަމަކު ނުކިޔާނެކަން ނިހާއަށް އެނގުނެވެ.\n"މި ހެދުން ބާލަންވީނު." ނިހާ ލައިގެން ހުރި ހެދުމުގެ ކޮނޑުގައި ދަތް އަޅާ ދަމާލަމުން ނިކާލް ބުނެލިއެވެ.\n"ޗީޑި. އިބިލީސް ގަނޑާ. ދޫކޮށްލަންވީ. ދުރަށްދޭ." ނިހާގެ ދެލޯ ބޮޑުވެގެން ދިޔަ ހިނދު ނިކާލްގެ އުނގުން ތެދުވަން ތެޅިގަތެވެ. ނަމަވެސް ނިކާލް އިނީ އެކަމަށް ނިކަން ހުށިޔާރުވެގެންނެވެ. ދެއަތުން ވަރުގަދައަށް ނިހާ ހައްޔަރު ކޮށްލައިގެންނެވެ. ނިހާ ތެދުވަން ގަދަ ހަދާލުމުން ނިކާލް ކޮށްލިކަމަކުން އޭނާ ވެސް ހިމޭންކަން އިޙުތިޔާރުކޮށް އެކަމަށް އިޖާބަދިނެވެ. ދެމީހުން މަސްތުގެ ކަނޑަކަށް ގެނބިގެން ދިޔައިރު ދޮރު ހުޅުވިގެން ދިޔަކަން ވެސް އެމީހުންނަށް ނޭނގުނެވެ.\nފައިރޫޒަށް ފެނުނު މަންޒަރުން ވަރުގަދަ ބިންހެލުމެއް އައި ކަހަލައެވެ. އުސްތަނަކުން ތިރިޔަށް ވެއްޓެމުން ދިޔަކަހަލަ އިޙްސާސެއް ކުރެވުނުއިރު ހިތުގައި މީހަކު ވަކި ދަމާލި ކަހަލައެވެ. އޭނާގެ އަނގައިން އާޚުގެ އަޑު ބޭރުވެގެން ދިޔަ ވަގުތު ރިއްސަމުން ދިޔަ ހިތްމަތީގައި އަތް ޖައްސައިލެވުނެވެ. އެ ވަގުތު ނިހާއަށް ދޮރާއި ދިމާއަށް ބަލާލެވުމާއެކު ތެޅިފޮޅެގަނެވުނެވެ. ފައިރޫޒް ފެނި އެ ދެމީހުންނަށް ކުއްލިއަކަށް ދުރަށް ޖެހިލެވުނުއިރު ވެސް ފައިރޫޒްގެ ދެލޯ ހުރީ މުދުނުގައެވެ.\nނިހާގެ މުޅި މޫނު އެކީ ރަތްވެގެން ދިޔައެވެ. ފައިރޫޒަށް ބަލަން ނުކެރިގެން ތުންފަތުގައި ބާރަށް ދަތް އަޅާލެވުނެވެ. އިސްޖަހައި ލެވުނެވެ. ނިކާލް ވެސް ހުރީ ލަދުގަނެފައެވެ. އެފަދަ ގޮތަކަށް އެމީހުންގެ ސިއްރު ބޭޒާރުވުމުން ފައިރޫޒަށް ދެން ވާނެ ގޮތަކާމެދު ނިހާއަށް ވިސްނައިލެވުނެވެ. ނިހާއަށް ފައިރޫޒްއާ ހަތަރު ކަޅި ހަމަކުރަން ވެސް ދެނެއް ނުކެރޭނެއެވެ.\n"ފައިރޫ. ސޮރީ." ނިކާލް ލަދުކަނޑާލައިފައި ވާހަކަ ދެއްކިއެވެ. "އަހަރުމެން ކުރިން ވެސް ބުނަން އުޅުނިން. ނިހާ ބޭނުމެއްނުވޭ ފައިރޫޒްއާ އިންނާކަށް. މަންމަމެން ބުނީމަ ނިހާއަށް ދެކޮޅު ހަދަން ނުކެރިގެން އާނބަސް ބުނީ. އަހަރުމެން އެކަކު އަނެކަކު ދެކެ."\nނިކާލަށް ބުނެވުނީ އެ ހިސާބަށެވެ. ފައިރޫޒް އިސް ޖަހައިގެން ހުރެ އަތް ހިއްލައިލަމުން އިޝާރާތް ކުރީ ހުއްޓައިލުމަށެވެ. އޭނާއަށް އެ ވާހަކަތައް އަޑުއަހާކަށް ފަސޭހައެއް ނޫނެވެ. މިހާރު ވެސް އޭނާއަށް ކިރިޔާ ކޮޅަށް ހުރެވޭކަމެވެ. އޭނާ އެހާ ބަލިކަށިވެ ނާޒުކު ފައްތަރެއްގައި ހުއްޓައި އެދެމީހުން އެކަކު އަނެކަކުދެކެ ލޯބިވާކަމުގެ އިއުތިރާފުތައް އަޑު އަހާނެ ހިތްވަރެއް އޭނާގެ ގަޔަކު ނެތެވެ. އެ ހަޤީޤަތް ޤަބޫލުކުރާ ހިތެއް ވެސް ނެތެވެ. ހުވަފެނަކަށް ވާނެ ނަމައޭ ވެސް އޭނާގެ ހިތަށް އެރިއެވެ. އެހެނަސް އެ ހިތުގައި ކިތަންމެ ވޭނެއް އެޅިއެއް ކަމަކު އެ ހަޤީޤަތް ޤަބޫލުކުރުން ނޫން އެހެން ގޮތެއް ނެތްކަން ވެސް އޭނާއަށް އެނގެއެވެ. ކުރިން ވެސް ނިކާލާއި ނިހާގެ ގާތްކަން ފެނި ފައިރޫޒްގެ ހިތުގައި ޝައްކު އުފެދުނެވެ. ނިހާއަށް ކުރެވުނު އިތުބާރެއްގެ ބޮޑުކަމުން އެފަދަ ޝަކުވާއެއް އޭނާ ނުކުރީއެވެ. ދެބެންގެ ދެދަރިންނަށް ވީތީ ދެބެންގެ ދެމެދުގައި އޮންނަ ކަހަލަ ލޯތްބެއް ކަމަށް ފައިރޫޒަށް ހީކުރެވުނީއެވެ. ނަމަވެސް މިއަދު އެ ދެމީހުން އެކަކު އަނެކަކުގެ އަރިއަހުން މަސްތީ އުފާ ލިބިގަންނަމުން ދިޔަ މަންޒަރު ފެނި އޭނާއަށް އެއީ ކޮންކަހަލަ ގާތް ކަމެއްކަން ކަށަވަރު ކުރެވިއްޖެއެވެ. ކުރެވުނު ހީތަށް ހަޤީޤަތަކަށް ވެއްޖެއެވެ. ނިހާއާއެކު ލޯބިން ދިރިއުޅުމަށް ދުށް ހުވަފެން ބިލާހަކަށްވެއްޖެއެވެ.\n"ނިހާ އެންމެ ފަހަރަކު ވެސް ބުނި ނަމަ." މާޔޫސީ ރާގެއްގައި ފައިރޫޒް ބުންޏެވެ. "ނިހާގެ އުފަލަކީ ތީ ކަން އެނގުނުނަމަ ހިތުން ރުހުމުން ދޫކޮށްލީ މުހޭ. މިހާ ބޮޑު އޮޅުވާލުމެއްގައި އަހަރެން ކަނު އަނދިރީގަ ބެހެއްޓީ ކީއްވެ؟"\nފައިރޫޒްގެ އަޑުގައި ވި ހިތްދަތިކަން ނިހާއަށާއި ނިކާލަށް ވެސް އިހުސާސް ކުރެވުނެވެ. ނިހާ އަމިއްލަ ނަފުސު ކުށްވެރިކުރިއެވެ. އޭނާއަށް އިސްއުފުލާ ފައިރޫޒަށް ބަލައިލާނެ ހިތްވަރު ވެސް ނުލިބުނެވެ.\n"ވަރަށް ބާއްޖަވެރި ހަޔާތަކަށް އެދެން." ފައިރޫޒް ހިނގައިގަތެވެ. އިތުރަށް އެތަނުގައި މަޑުކޮށްގެން ވާހަކަދައްކަން ހަދައިގެން އޭނާގެ ކެތްތެރިކަން ކޮޅުންލައިފާނެތީ އޭނާ ބިރުގަތީއެވެ. މިއަދު އޭނާ އެ އައީ ނިހާ އޭދޭ ގޮތަށް ކާވެނި ފަސްކޮށް ތާރީހެއް ހަމަޖެއްސިޔަސް އޭނާ އެކަމަށް އުޒުރުވެރި ނުވާނެ ވާހަކަ ބުނަންވެގެންނެވެ. ނަޒީލްގެ ހަޤީޤަތް އެނގުމުން އޭނާ ކާވެނި އަވަސްކުރަން ބޭނުންވިއެވެ. ނަޒީލްއާ އެއްފުރާޅެއްގެ ދަށުގައި ނިހާ އެންމެ ހިނދުކޮޅަކު ވެސް ބަހައްޓަން ފައިރޫޒްގެ ހިތަށް ކުޅަދާނަ ނުވީއެވެ. ނަމަވެސް ނަޒީލްއާއެކު އެ ބިރުވެސް ވަޅުލެވިގެން ދިޔައީއެވެ. އޭނާ އެގެޔަށް އައީ ނިހާއަށް އަމިއްލަ މިނިވަންކަމާ ފުރިހަމަ އިޚްތިޔާރުގައި ކާވެނީގެ ހުރިހާ ކަމެއް ނިންމުމުގެ ފުރުޞަތު ދޭނެކަމުގެ ޔަޤީންކަން ދިނުމަށެވެ. ނިހާ ހިތްހަމަ ޖައްސައިދިނުމަށެވެ. އޭގެ ބަދަލުގައި އެގެއިން ނުކުމެގެން އޭނާއަށް ދާން ޖެހުނީ ފުނޑުފުނޑު ވެފައި އޮތް ހިތަކާއެކުއެވެ. ފުރަތަމަ ފަހަރަށް ހަޤީޤީ ލޯބި ވެވި، އެލޯބި އަތުން ބީވެގެން ދިޔުމުން، އެ ހިތާމަ މުޅި އުމުރަށް ވެސް އޭނާ ކުރާނެއެވެ. އެހެނީ އަލަތު ލޯތްބަކީ ހިތާއި ސިކުނޑިން ފޮހެލަން ފަސޭހަ އެއްޗަކަށް ނުވާނެތީއެވެ.\nނިކާލްގެ އަތުގެ ތެރެއަށް ނިހާ ގެނެސް ބާރަށް ބައްދައިލިއެވެ. ނިހާ ހިތްހަމަ ޖައްސައިދިނުމަށް ނިކާލް ތަފާތު އެކި ވާހަކަތައް ދެއްކިއެވެ. އެކަމަކު އެވަގުތު ނިހާގެ ޚިޔާލާއި ފިކުރުގައި ފައިރޫޒް ނޫން އެއްޗެއް ނެތެވެ. ނިކާލް ދައްކަމުން ދިޔަ ވާހަކައަށް ސަމާލުކަމެއް ނުދެވުނެވެ. ފައިރޫޒަށް އެ ދެވުނީ ބޮޑު ކެއްސެއްކަން އޭނާގެ ޟަމީރު ހުއްޓުމެއް ނެތި ގޮވަމުން ދިޔައެވެ. އޭނާ ދެރަވާނެވަރާއި، އެ އާއިލާއިން ދެން ނިހާއާ ދޭތެރޭ ދެކޭނެ ގޮތާއި މެދު ވެސް ނިހާއަށް ވިސްނާލެވުނެވެ.\n"މާބޮޑަށް މީހަކުދެކެ ލޯބިވުން، ގިނަގިނައިން ޖިންސީ ގުޅުން ހިންގާ ހިތްވުން، ޖިންސީ އެދުންވެރިކަމުގެ ޚިޔާލުތައް އަބަދުމެ ކުރެވުމާއި ޖިންސީ އެދުން ނުފުއްދާ ހުރުމަށް އުނދަގޫވުން، ޖިންސީ ގުޅުން ހިންގާ ވަގުތުތަކުގައި ހަޤީޤަތުގައި ނުވާވަރުގެ އަރާމާއި ލައްޒަތެއް އިހުސާސްވުން، ލޯބިވާ މީހާ ފެނުމުން އާދަޔާ ޚިލާފު އިހުސާސެއް ކުރެވުން، ލޯބިވާ މީހާގެ ގާތުގައި އަބަދު މެ ހުންނަ ހިތްވުމާއި ގާތަށް ދާހިތްވުން، ކިތަންމެ ނުބައި ކަމެއް ކުރި ނަމަވެސް އެމީހާގެ ނުބައިކަން ނުފެނުން." ޞަފިއްޔާ އެ ޖުމްލަތައް ތަކުރާރުކޮށް ކިޔެވެ.\nއެއީ ރޫނާ ދިން ފޮތުގައި ފާހަގަކޮށްފައިވާ ޢަލާމާތްތަކެވެ. އެކި ބާވަތްތަކުގެ ސިހުރުގެ ތެރެއިން ޞަފިއްޔާއާ އެންމެ ގުޅުން ހުރި ކަމަށް ފާހަގަ ކުރެވުނު ޢަލާމަތްތަކަކީ އެއީއެވެ. އޭނާއަށް އެ ހުރިހާ ކަމެއް ވެސް ތަޖުރިބާ ކުރެވިފައިވެއެވެ. އިލްހާމްއާ އިންތާ ކުރީ ކޮޅުގައި ޖިންސީ ގުޅުން ހިންގަން ހުންނަ ފޯރި ވަކިން ގަދަކަން ޞަފިއްޔާ ހަނދާނުގައި ހުއްޓެވެ. ވަހުޝީ ހިޔާލުތަކުން ހިތާއި ސިކުނޑި އަބަދުމެ ތަޣައްޔަރުވެފައި ހުންނަ ހަނދާންތައް ވެސް އާވިއެވެ. އެފަހުން ވެސް ކަން އޮތީ ހަމަ އެހެންނެވެ. އަބަދުވެސް އިލްހާމް މަތިން ހަނދާންވެއެވެ. ނިދަން ވެސް އުނދަގޫވިއެވެ. އިނދެގެން އެތައް އަހަރެއް ފާއިތުވެގެން ދިޔައިރު ވެސް އެކަމަކަށް ބަދަލެއް ނާދެއެވެ. އާދަޔާ ޚިލާފަށް އިލްހާމް ދެކެ ލޯބިވެވުމާއި އަމިއްލަ ނަފްސަށް ވުރެން ބޮޑަށް އޭނާއަށް އިތުބާރުކުރެވުނުކަން ވެސް ފާހަގަވިއެވެ.\n"މީގެ މާނައަކީ އިލްހާމް މަށާ އިނީ ސިހުރު ހަދައިގެންނޭތަ؟ ނޫން. ނޫން." ޞަފިއްޔާ ދެއަތަށް ބޯ ހޫރުވާލަމުން ފޮތް ލައްޕާލިއެވެ. "އެކަމަކު މީގައި ފާހަގަކޮށްފައި މިހިރަ ކަންކަން ވަރަށް ފަހަކާ ޖެހެންދެން ވެސް މަށަށް ކުރިމަތިވި. އެކަމަކު މިހާރަކު އެ އިޙުސާސްތަކެއް ނުކުރެވޭ."\nޞަފިއްޔާގެ ހިތުގައި މިހާރު އިލްހާމްގެ މައްޗަށް އޮތީ ހަމައެކަނި ނަފްރަތާއި ފޫހިކަމެވެ. ސިހުރުޖެހިފައިވާނަމަ އެކަން އެހެން މެދުވެރިވެގެން ނުވާނެއެވެ. އޭނާ އަނެއްކާ ވެސް ފޮތް ހުޅުވައި ބަލަންފެށިއެވެ. ލިބުނީ ހަމަކުރިން ވެސް ލިބުނު ޖަވާބެވެ. ލޯބި ޖެއްސުމަށް ހަދާ ސިހުރު ނުވަތަ އިސްތިރީގެ ދަށުން ލިޔެފައިވާ ޢަލާމާތްތައް ނޫން އިތުރު އެހެން ވައްތަރެއްގެ ސިހުރެއްގެ އަލާމާތެއް ބަރުދާސްތުކުރަން ޖެހިފައިވާ ކަމަކަށް އޭނާއަކަށް ޤަބޫލެއް ނުކުރެވުނެވެ. ވީއިރު ޞަފިއްޔާއަށް ސުނޯހައުސް އިން ނިކުމެގެން އައިސް އިލްހާމާ ވަކިން ދުރުގައި އުޅެން އެހާ ފަސޭހަވީ ކީއްވެގެން ހެއްޔެވެ؟ އެ ސުވާލު ވެސް އޭނާގެ ހިތުގައި އުފެދުނެވެ. (ނުނިމޭ)